Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
السلام عليكم ستاتي ستاجات الطلبة مرة اخرى، هذا ستاتي كل عام نهبطو مرتين، ديسمبر و مارس، خاطر قد ما انّبهو و شوية : نداء توّا في الجامعة، بدا موسم الستاجات متاع الماستار و الiset و مدارس الهندسة و غيرهم، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر.. كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي... نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا، خلي الدعوة توصل لأكبر عدد من الموظفين و الناس إلي تنجم تعاون الطلبة... والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي Partagez svp
الBig Data و الData mining إعادة لمقال هبط اول مرة في 2016 ملاحظة قبل ما نبدا : الإعادات تستهدف الاوخيّان الجدد الي شرفو الصفحة بمتابعتها، مع الإعتذار لقدماء الصّفحة الي قاعدين الايامات الاخيرة يشوفو في برشا إعادات... ما تتغشوش، قريبا مقال جديد مفصل على الوضعية المالية للمؤسسات العمومية... اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي : * كل شهر يتزاد في فايسبوك 30 مليار محتوى جديد (ستاتيات، فيديووات، تصاور...) * شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم * كل يوم البشر عبر العالم يتفرجو في 2 مليار فيديو على YouTube * كل شهر تصير 220 مليار عملية بحث على google * من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها، معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة). الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات Si c'est gratuit vous êtes le produit على خير يا توانسة...
إعادة : سلام عليكم... يا شهّار، يا شركة منظمة، يا مهني يحترم بلادو و يخلص في ضرائبو الحقيقية، كي تستعملو الكاش راكم في الواقع تذبحو في ارواحكم بموس حافي.... و هاو مثلا سبب من أسباب ارتفاع الTMM و ارتفاع القصاصات على القروض... رحلة اخرى طويلة و الي عندو نفس يتبّع😁 بإذن الله ما يندمش اليوم باش نحكيو على استعمال الكاش في تونس، و الأثر متاعو على حياة المواطن... في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى... أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟ أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها... ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا... ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم... رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة... بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة... الخلاصة: اكثر ملفّ حارق في بلادنا، هو القضاء على التّعامل بالكاش، اكيد لا عطارتنا لا ميكانيسيانتنا يستعرفو بالخلاص الالكتروني، لكن فما عشرات الأماكن إلي ساهل نحرموهم من الكاش، محلات الملابس الجاهزة، المهن الحرة؛ المطاعم الكبرى، المحلات التجارية الكبيرة، و غيرهم من الاماكن إلي ساهل الخلاص فيهم بالشيك أو البطاقة البنكية... و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعو كوارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي .... يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش.... في رواندا، الموضوع هذا تافه، خاطر بكل بساطة، تجاوزووه عندهم مدة... اه حقا نسيت، رواندا شعب متطور علينا بعطارتهم بخضارتهم بتاكسياتهم... مالازمناش نقارنو ارواحنا بشعوب فايتتنا برشا... ليلتكم زينة يا توانسة...
سلام عليكم إستقلاليّة البنك المركزي، مقال نوعدكم بحاجة برك، يفهّم الي يحبّ يفهم، لكن الي يحبّ يفهم لازمو يقبل المجهود متاع القراءة كيما انا قبلت مجهود الكتابة و يعلم ربي طويل خاطر نحبّ نفهّمكم، رجائي خاصّة للصّحافيين و النّوّاب، يقراو يفهمو، باش هوما بيدهم يحكيو للنّاس... شفنا النهارين الآخرين بداية نقاش حول استقلاليّة البنك المركزي، و شفنا سياسيّين يطالبو بإلغاء القانون الأساسي للبنك المركزي الي تعمل في 2016... و العودة لقانون 1958... كالعادة باش نحاولو مع بعضنا، نطرحو جملة من الأسئلة، و نجاوبو عليهم، باش نفهمو هالموضوع... أوّلا السّاعة، شنوّا البنك المركزي؟ (المصدر 1) هو مؤسّسة عموميّة تونسيّة رأس مالها على ملك الدّولة التّونسيّة، يسيرو محافظ يعيّنه رئيس الدّولة بإقتراح من رئيس الحكومة و بعد موافق مجلس النّوّاب، و معاه مجلس إدارة فيه كوادر من بعض الوزارات و المؤسسات العموميّة يعيّنون بصفتهم هذي، و4 خبراء يعيّنهم رئيس الحكومة بإقتراح من المحافظ... و أهمّ مهمّاتو هي :الحفاظ على استقرار الأسعار، و مساعدة الدّولة على تحقيق سياستها الاقتصاديّة في النموّ و التّشغيل (ركزوا مليح على هذي و تذكروها خاطرعا مذكورة حرفيّا في الفصل 7 من قانون 2016)، و إصدار العملة التّونسيّة (ورق و قصع نقديّة)، و مراقبة نشاط البنوك، و القيام بدور بنك الدولة (يعني كيما المواطن حسابو محلول في أي بنك او في البوسطة، الدولة حسابها محلول عند البنك المركزي)... طبعا كلّ مهمّة من المهامّ هذي، عندها آليّاتها و تقنيّاتها الي موش هذا مجال الحديث عليها... آش معناها استقلاليّة البنك المركزي؟ الإستقلاليّة متاع البنوك المركزيّة، هي اوّلا حاجة ما نلقاوها الّا في الدّول الدّيمقراطيّة، و مستحيل دكتاتوريّة تلقى فيها بنك مركزي مستقلّ)، تهمّ أساسا مجلس إدارتو، معناها بكلّ بساطة، انّو المحافظ أساسا، و أعضاء مجلس الإدارة، موش تحت رحمة رئيس او أحزاب سياسيّة في تعيينهم و طردهم وقت ما يساعدهم... قبل، كانوا بكلهم يتعينو و يتم اعفاءهم بجرّة قلم رئاسيّة، توّا المحافظ يعينو رئيس الدّولة بإقتراح من رئيس الحكومة و بعد موافقة اغلبية مجلس النّوّاب، و الإعفاء يتمّ بنفس الطّريقة (فصل 78 من الدّستور التّونسي)... يعني التّعيين يتمّ من طرف السّلط المنتخبة، لكنّ موش الي يبات رقبتو معوجة عالمخدّة يقوم الصباح يطرّد المحافظ و المجلس... الطّريقة هذي مخلية البنك المركزي يحكمو فيه كفاءات ماليّة و اقتصاديّة، و مخليتهم خاصّة غير خاضعين لضغوطات الأحزاب و السّياسيّين (الّي ما فمّا حتّى شي يفرض عليهم يكون عندهم كفاءة ماليّة و إقتصاديّة باش يعملو السياسة)... هذا اهمّ جانب في الإستقلاليّة... و الإستقلاليّة هذي مهمّة علاش، خاطرها تسمح بنوع من الاستقرار في مسيري المؤسّسة، و خاطر البنك المركزي مسؤول عن السياسة النّقديّة للبلاد، و السياسة النّقديّة هذي تعني بااارشا حوايج الي تحريكها يمسّ الاقتصاد التّونسي و يمسّ عيش التوانسة اليومي، و المثال الّي تعرفوه الكلّ هو نسبة الفائدة، لكنّ فمّا زادا عمليّات تمسّ سعر الدّينار، و عمليّات تمسّ كمّية الفلوس الي تدور في البلاد، و عمليّات تمسّ توجيه القروض البنكيّة نحو مجال اقتصادي او مجال آخر، و عمليّات تهمّ مساعدة الدّولة في مفاوضاتها مع المؤسّسات الماليّة العالميّة... و هذي عمليّات الكلها يا توانسة (كيفها كيف سعر الفائدة) تمسّ حياتكم اليوميّة بشكل مباااشر دوب ما تخرجو من دياركم... لازمكم تعرفو أيضا، انو السياسة النّقديّة و الإقتصاديّة، مبنيّة أساسا على بسيكولوجيا البشر و توقّعاتو، و انّو المتعاملين الإقتصاديّين سواء مواطنين او شركات، يتأثرو مباشرة بأي حاجة يسمعوها او يتوقعوها (تذكروا هاك العام شنوّا صار للدّينار التّونسي بمجرّد تصريح لوزيرة الماليّة)... علاش نقولكم في الكلام هذا؟ خاطر استقرار اهمّ مؤسّسة مسؤولة على السّياسة النّقديّة في البلاد، امر هامّ جدّا باش النّاس تعطي ثقتها في الدّينار في المستقبل أصلا و خاصّة في جدّية و مسؤوليّة البنك المركزي... غياب هالإستقرار معناه انعدام الثّقة في السّير المستقبلي للقواعد الإقتصاديّة، و غياب الثّقة معناها غياب الاستثمار و غياب الاستهلاك و النّتيجة ركود تامّ و هروب أصلا من التعامل بالدّينار التّونسي و فقدان نهائي لسيادتنا... لاحظوا أخيرا، انّو هالإستقلاليّة هذي، ما عندها حتّى علاقة بموضوع منع البنك المركزي من إقراض الدّولة مباشرة، هذا موضوع آخر، مذكور في فصول أخرى لا علاقة بالإستقلاليّة... باهيييي، شنوّا النّقد او اللّوم الموجّه للبنك المركزي التّونسي من طرف السّياسيّين الي يطالبو بإلغاء قانون البنك المركزي متاع 2016؟ في مشروع القانون الي تقدّم لإلغاء قانون 2016 و العودة "لقانون 1958 و كلّ التنقيحات المدخلة عليه" (هكّا مكتوبة حرفيّا و هذي بحدّ ذاتها شبعة ضحك و توّا تفهموني علاش)... و اللّوم المكتوب في مشروع القانون هذا و الّي سمعناه في وسائل الإعلام يتمحور أساسا حول : قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه، هذي قالها واحد من النواب الي قدمو المشروع البارح في اكسبراس اف ام قانون 2016 خلّى هالبنك المركزي ما يحكم فيه حدّ و لا شكون يراقبو بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس هالبنك المركزي طلّع في الانتيريس لمقاومة التضخّم بينما التضخّم مستورد و جاي من انهيار سعر الدّينار مقارنة بالاورو و الدّولار هيّا نبداو الأولى السّاعة: كيفاش قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد، و كيفاش خاصّة حسب النّاس الي تقدمو بمشروع الغاء قانون 2016 و "العودة لقانون 1958 و كلّ التنقيحات المدخلة عليه"، باش توقّف الحكاية هذي؟ (المصدر 2) المأساة الكبرى حسب رايي أنّو الي قدمو المشروع ما عملوش مجهود بحث قبل ما يرميوه في المجلس و يجريو للإعلام شوفونا آش عملنا... لذا نحبّ نقلهم انّو منع البنك المركزي من إقراض الدّولة، موش باش يتنحّى اذا ترجعونا "لقانون 1958 و كلّ التنقيحات المدخلة عليه"، بكلّ بساطة يا سادة، لأنّو لو تمعّنتو مليح في قانون 1958، تلقاوه تنقّح برشا مرّات، و آخر تنقيح تعمل في 2006 جاب الفصل 47 مكرّر الي كرّس مبدأ منع تسليف البنك المركزي للدّولة، و الي ألغى الفصول 48 و 49 و 50 متاع قانون 1958، يعني يا سادتي الكرام، حكاية المنع هذي موجودة عندها 10 سنين قبل ما يجي قانون 2016، يعني عندنا 10 سنين قبل قانون 2016، و الدولة تتسلّف من البنوك موش من البنك المركزي..فقط كان ثبّتّو اموركم شويّة قبل ما.... باهي توّا علاش أصلا تعملت الحكاية هذي؟ فاش قام الدّولة تخلّي السلف من البنك المركزي بأنتيريس ضعيف و تمشي للبنوك؟ بكلّ بساطة، خاطر الفرق بين المركزي و البنوك، هو انّو البنوك تجمع ودائع من عند النّاس و تضمنهالهم و تضمنلهم انّهم يجبدوها في كلّ وقت، و في نفس الوقت، تستعمل جزء منها باش تسلّف الي يحبّ يتسلّف سواء مواطنين او شركات او دولة... الطريقة هذي، تخلّي البلاد تحافظ تقريبا (موش 100%) على كمّية فلوس تدور في اقتصادها مقابلة لكمّية السّلع و المنتجات، و هكّا يتمّ السّيطرة على التّضخّم... بينما البنك المركزي لمّا يسلّف مباشرة الدّولة، فإنّو يعمل مجرّد قيد في دفاترو انّو الدّولة تصبّولها فلوس، و الحكومة من غدوا تبدا تصرف، و الطريقة هذي، هي طريق الخراب التضخّمي على قاعدة، اذا الحكومة تحبّ ترضّي الإتّحاد و تحبّ تشيّخ النّاس وقت الي هي موجودة و يتقيدلها انتصار سياسي يضمن إعادة انتخاب حزبها، و تكون هي تحكم في البنك المركزي، تنزل عليه ديما يسلّفها من الحيط، كمّية الأموال في البلاد ترتفع بشكل كبير و تتصرف في زيادات أجور و غيرهم، و كلامي هذا موش من لا شيء، في 2012 و 2013 و 2014، سعر الفائدة التّوجيهي متاع البنك المركزي كان ضعيف، و رغم هذا مصاريف الدّولة مشات في الحكايات الفارغة و موش في التّنمية، و النّموّ الاقتصادي قعد تافه، و الاتعس انّو العمليّة هذي كانت سبب في التضخّم الي نعانيو فيه توّا، خاطر الطريقة هذي عملها رئيس الزّائير سابقا و طاح يطبع في الفلوس على بعضو و يفرّق، و النتيجة كانت انهيار عملة الزائير وقتها و برويطة فلوس ما تشريش خبزة... شنوّا الحلّ مالا؟ الحلّ هو انّو نفرضو على الحكومات تتصرّف كأي متعامل اقتصادي، ووضعيّة الدّولة تظهرلنا على حقيقتها، وتقترض بسعر السّوق الحقيقي، هكّا، أي تخلويض اقتصادي والا في صرفان الميزانيّات يدمّر تونس و مستقبلها، يظهر للعيان على بكري، والحلّ الوحيد، هو اجبارها تتسلّف من البنوك بالسّعر الحقيقي... يقول القايل، البنك المركزي هاو يسلّف في البنوك من الحيط مالا؟ شبيك هذي موافق عليها؟ لسبب بسيط، البنك المركزي، يسلّف على جمعة كان خلات، يعني خلق فلوس من الحيط عند نسليف البنوك، ثمّ تدميرها بعدها بجمعة عند خلاصها، و هذا ظهر في حجم ديون البنوك لدى البنك المركزي الي ينجّم يطلع و يهبط بسهولة في فترة قصيرة حسب قرارات البنك، بينما السلف للدّولة يصير على سنوات طويلة، و كلّ عام زيد سلّف من الحيط حتّى نوصلو للخراب التضخّمي متاع موبوتو... باقي موش نورمال، انتيريس البنوك للحكومة اغلى من انتيريس البنك المركزي على البنوك، و هاو قالو البنوك تحقق في أرباح خياليّة من الدّولة...، أوّلا، البنك المركزي يسلّف على جمعة، و البنوك نسلّف الدّولة على سنوات، و أي حدّ يفهم شويّة في الماليّة يعرف انّو كلّ ما ارتفعت مدّة التّسديد كلّ مازاد الانتيريس خاطر الرّيسك اكبر.... مازال... عام 2016 حصّة الانتيريس الي جاي من الدّولة في جملة مداخيل البنوك تبلغ حوالي 7,6% و عام 2018، الحصّة هذي هبطت لـ 6,3% (المصدر 3)... لكنّ الحكاية موش هكّا برك، الدّولة عام 2018 مثلا، دفعت انتيريس على دينها الدّاخلي (من عند البنوك و المؤسسات المالية التّونسية) بقيمة حوالي 1519 مليون دينار (المصدر 4)، و.... البنك المركزي عمل مداخيل بقيمة 1021 مليون دينار من تسليفو للبنوك (المصدر 5)... و تذكرو يا توانسة، انّو البنك المركزي مؤسسة عموميّة 100% و عام 2018، تصبّت لميزانيّة الدّولة التّونسية 676 مليون دينار جاتها من الأرباح الصّافية للبنك المركزي... يعني بالنّهاية، علميّا الي تدفع الدّولة زايد للبنوك، تقبضو من الجهة الأخرى في شكل أرباح من البنك المركزي... مازال الأهمّ، البنك المركزي لمّا يسلّف البنوك، يفرض عليهم انّو 60% على الأقل من المبلغ الي سلّفهولهم يمشي لتمويل القطاعات المنتجة... و بعد هذا و دونو، النقطة هذي بالذات موش مربوطة حتميا بالاستقلالية، علاش بعض السياسيين شادين في الغاء الاستقلالية؟ تحبو اخر معاقل الكفاءات يصبحو تحت رحمتكم زادا؟ أخيرا، كليمتين على باقي اللّوم الي عاملينو للبنك المركزي: قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه : هذا دليل آخر على عدم البحث قبل التجلطيم، خاطر حتّى اذا نرجعو لقانون 1958 و كلّ التنقيحات المدخلة عليه، باقي يقعد من حقّو يتسلّف من الخارج خاطر الحكاية هذي موجودة في القانون القديم في الفصل 40 و من عام 1958 (المصدر 2 و 6) قانون 2016 خلّى هالبنك المركزي ما يحكم فيه حدّ و لا شكون يراقبو: كيف كيف، كلام فارغ، فمّا باب كامل في قانون 2016، فصول 80 الى 84 يحكيو على سلطة النّواب و حقهم في مساءلة البنك المركزي بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس: التعاون مع الدولة لخلق النمو و مواطن الشغل موجود حرفيا في قانون البنك المركزي 2016 فصل 7، و كل قراراتو الي ما تشوفهمش يا توانسة، هي قرارات متناغمة مع السياسات القطاعية للحكومات المتعاقبة و اخرها منشور التعامل مع ديون معاصر زيت الزيتون لانقاذ الموسم، لكن اول مهامو هي مقاومة التضخم، و رغم هذا، الحكومات المتعاقبة عمرها ما قوّات ميزانيّات التنمية، يكفي كيما قلتلكم، تتذكروا سنوات 2012 الى 2015 لمّا كان سعر الفائدة ضعيف و ماصار حتّى نموّ يذكر، و كلّ مجهود الحكومات كان لدفع مصاريف الأجور و التصرّف، و هذا ادّى للتّضخّم، وجود الأموال هذي في البلاد شجّع على استهلاك السلع الاجنبيّة و المحلّية، و ترفيع الانتيريس بدأ شيئ فشيئا يقضي على الطّلب على السّلع الاجنبيّة و بدينا يصبح عندنا ميزان تجاري فائض في السّلع الاستهلاكيّة، و لو ماجاش البنك المركزي، راكم شفتو الخراب الي في حقّو، و الي متقلّق من التضخّم المستورد، يمشي يفرض حمائيّة اقتصاديّة (و يتحمّل عواقبها الكارثية على الاف مواطن الشّغل في شركاتنا المصدّرة الي باش تتفرض عليها حمائيّة في إطار المعاملة بالمثل)، و هذا موش من مهام البنك المركزي... منذ 2006 و البنك المركزي ممنوع من تسليف الدولة، و بعد 2011، الحكومات غرقت البلاد في الديون على اساس قابلين العجز و التداين باش يعملو تنمية، و في الواقع الفلوس مشات ترضيات و شراء للسلم الاجتماعية و التنمية يجيبها ربي.. توا اخر طلعة، قالك البنك المركزي هو الي معطلنا خاطر مستقل... و نحبو نزيدونخربوها بالتداين و نخربوها بالتضخم في الاعوام القادمة... امشيو قدمو حلول باش الشركات ترجع تخدم، قاومو السوق الموازية، راقبو مسالك التوزيع، اعملو رقمنة، حيو البيروقراطية من الادارات، شجعو الاستثمار، اقضيو على التهرب الجبائي، رجعو ثقة المواطن و الشركات فيكم كسياسيين قاومو الفساد و الرشوة... هذي هي والله، ناس تفشل في مهامها، ترمي بلاها بجهل على غيرها... على خير يا توانسة المصدر 1: قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي https://www.bct.gov.tn/bct/siteprod/page.jsp?id=227 المصدر 2: LOI N° 58-90 DU 19 SEPTEMBRE 1958 PORTANT CREATION ET ORGANISATION DE LA BANQUE CENTRALE DE TUNISIE https://www.bct.gov.tn/bct/siteprod/documents/loi58-90n.pdf المصدر 3: هوني عمل الصّفحة، الدّخول للقوائم الماليّة للعشرة اهمّ بنوك المدرجة في البورصة في موقع هيئة السّوق الماليّة : https://www.cmf.tn/?q=consultation-des-tats-financier-des-soci-t-s-faisant-ape و بعدها البحث عن المعلومة متاع كلّ بنك في الإيضاحات، و جمعها، و قسمة مجموع الانتيريس الي خذاتو البنوك على سندات الدّولة، و قسمتها على مجموع مداخيل البنك عامتها... هذي عمليّة ينجم يقوم بيها خبراء الأحزاب الي مقدمة المشروع، و يثبتو علينا و يفضحونا اذا غلطنا... المصدر 4 (صفحة 6 في الوثيقة): http://www.finances.gov.tn/sites/default/files/2019-10/R%C3%A9sultatsSeptembre2019.pdf المصدر 5 (صفحة 218 من التقرير السنوي للبنك المركزي 2018، السطر الاوّل في الجدول): https://www.bct.gov.tn/bct/siteprod/documents/RA_2018_fr.pdf المصدر 6 (حلّو قانون البنك المركزي، يخرجلكم الثّالث من لوطة، و امشيو للصّفحة 916، الفصل 40، مطّة 3) http://www.iort.gov.tn/WD120AWP/WD120Awp.exe/CTX_11988-42-sONLXosmRY/RechercheTexte/SYNC_1204364377
السلام عليكم في الويكاند، باش نحلو دوسي استقلالية البنك المركزي، علاش و كيفاش... و نفهمو مع بعضنا خبّيلة الدولة الي تتسلف من البنوك و موش من البنك المركزي، و البنوك الي تتسلف من البنك المركزي باش تسلف الدولة، و كالعادة بالمصادر و الارقام الي يمكن لأي حد التثبت منها، باش نشوفو مع بعضنا شنوا ربح و خسارة كل حد في العملية.... لكن... لااااااكن، الي يحب يفهم و يكوّن رأيو حول موضوع استقلالية البنك المركزي الي باش نحكيو عليه في الويكاند، لازمو (و آسف على الالزام خاطر بالحق ما عنديش حل اخر باش تتفهم المعلومات)، لازمو يقرا الستاتي الموالي حول مفهوم مهم جدّا، هو التضخم النقدي.... إعادة شنية علاقة تداين الدولة، بارتفاع الاسعار على جيب المواطن التضخّم النّقدي... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم، و الحسابات متاع الناس و الشركات و الدولة في البوسطة و البنوك و البنك المركزي، موش معناها انو في خزائن البوسطة و البنوك و البنك المركزي فنا فلوس espèces قد الحسابات هذيكا... و نتعداو لثانيا باش تفهموني... ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و بالتالي كمية فلوس حب صغيرة (مقارنة بقيمة الحسابات) تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة عندو، انّو الدولة دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... ليلتكم زينة يا توانسة...
لمحة لمن يهمهم الامر: الانتدابات في الوظيفة العمومية سنة 2020 ستهم 7720 وظيفة، منهم 4593 وظيفة تهم فقط اما عمليات ترسيم او خريجي المدارس العليا المختصة في تكوين الموظفين في التعليم و الجيش و الادارة. لكن فيهم ايضا 3123 وظيفة مفتوحة للعموم، منهم 2355 في التربية و 518 في السجون ووالاصلاح و 250 في وزارات اخرى مختلفة...
ابشروا با قوم سقطت المنصةالرقمية نهائيا... سقطت ... سقطت... انتصار باهر جديد لجيل الدوسيات الخضر و الوثائق و الطابع و نقابات الموظفين في الإدارة و اشتراكية الستينات و الفاكس و المؤسسات العمومية، على حساب جيل الاستثمار الخاص و الاقتصاد الرقمي و الstartup و Google و Amazon و الpaperless و ال cloud computing... وطن يسير بخطى ثابت عكس مسار تطور البشرية، وطن يهوى تدميرالثروة... مبروك البطولة ديناصورات الوظيفة العمومية و نقاباتها، و حظ اوفر لشباب تونس في القسم الثاني... ماعاش فيها والله... على راي ابو سفيان: ارحلوا، فإني مرتحل...
خارج موضوع الصفحة : الان في قرية SOS GAMMARTH (هاك الجمعية الي عملنا حملة للزكاة بالSMS ليها)، معرض تجاري صغرون (ملابس، حلي، لعب...) لمساعة الجمعية... الدخول بدينار، الي ينجم يمشي ما يبخلش، الصغيرات يستاهلو...
1160 مليون دينار هي قيمة معلوم الاستهلاك على التبغ الي دفعوه المدخنين لميزانية الدولة كي شراو دخّانهم سنة 2019... باعتبار التدخين قاتل و لا يمكن اعتبار اي مليم جاي منو ربح... نلقاو انو الحالة هذي هي للأسف تعبير حرفي على عبارة : نموت نموت و يحيا الوطن
السلام عليكم في قمة النقاش حول موقع الدولة في القطاع البنكي التونسي، صار شبه توافق بين الناس الكل، انو الدولة تحافظ على مساهمتها في البنوك الكبار كيما بنك الاسكان و البنك الفلاحي و الشركة التونسية للبنك، و لكن تبيع مساهمتها الأقلية في مجموعة من البنوك الاخرى الصغيرة كيما البنك التونسي الكويتي مثلا، الي عندنا فيه حصة تساوي 20% من راس المال... و مجموعة BPCE الفرنسية عندها فيه 60% من راس المال... البنك التونسي الكويتي سجل سنة 2018 خسارة بسبعة مليون دينار، و مجموع خسائرو المتراكمة بلغت 121 مليون دينار الى موفى 2018... و تراكم الخسائر هذا، كلا الارباح القديمة الي كان مسجلها البنك، و وصل دخل في رأس المال، راس المال الي يبلغ 200 مليون دينار، لكن ما بقى منو الا 134 مليون دينار في 31 ديسمبر 2018.. القروض الي عاطيها الينك التونسي الكويتي، و الي فيها مشاكل لخلاصها من طرف الحرفاء متاعو (موش قروض ضاعت، لكن قروض فيها برشا تأخير في الخلاص يبدا من 3 شهور و يوصل حتى لعدة سنوات)، تبلغ 536 مليون دينار و تمثل 32% من مجموع القروض الي عاطيها هذا البنك... في كامل القطاع البنكي التونسي، معدل نسبة الديون الي فيها مشكل خلاص ما تفوتش 14%، لكن في البنك الكويتي التونسي، النسبة هذي توصل 32%... البنوك، ترصد اموال من ارباحها، باش تغطي فرضية انو هالقروض الي فيها مشاكل خلاص، ما تخلصش جملة... في القطاع البنكي التونسي بكلو، الاموال الي مخبيتها البنوك لمواجهة حالة تحقق فرضية عدم خلاص القروض الي فيها مشاكل خلاص، تمثل حوالي 56% من هذا النوع من القروض الي يسميوها "متعثّرة"... في البنك الكويتي التونسي، النسبة هذي ما تفوتش ... 38%... البارح، تفاجأ كل الملاحظين، انو الدولة التونسية، الي تعاني مشاكل عجز في ميزانيتها، و الي تحب تخرج من المساهمات متاعها في البنوك الصغيرة، شرات حصة المجموعة الفرنسية BPCE في رأس مال البنك التونسي الكويتي... و هكا، بقدرة قادر اصبح عندنا 80% من راس مال بنك، اغلب مؤشراتو سيّئة... و الغريب انو منذ فترة صغيرة، كل المراقبين يعرفو انو تم اتفاق بين BPCE الفرنسية و BPM المغربية على انو الاخيرة هي الي باش تشري الحصة... المأساة، هي الصمت التام من طرف وزارة المالية حول استراتيجيتها الجديدة بهذه العملية؟ هل هي اعادة هيكلة البنك و تنميته لبيعه بسعر افضل مستقبلا؟ هل هي اضافة اخرى لعدد المؤسسات العمومية في البلاد؟ الحل الوحيد هو انو عملية الشراء صارت بثمن تافه و مربح جدا لتونس، يعني العملية تصبح منطقية و مربحة في حالة واحدة، هو انو سعر الشراء تافه لدرجة كي نخسرو فلوس و نعملو اعادة هيكلة، و نبيعوه، نربحو برشا فلوس، و هذا اقرب تفسير للواقع حسب رايي.....تبقى وزارة المالية ما صرحت بشي الله اعلم. على خير....
لجنة البنك المركزي الي فيها أجانب وسعو بالكم المقدّمة مهمّة، و الي يحبّ يكوّن راي، يقوّي قلبو و يقرا مليح للاخر (آسف على التطويل، لكنو ضروري لفهم الصورة)... عام 2005 تأسست في فرنسا جمعيّة اسمها "المنتدى الأورو متوسّطي لمعاهد العلوم الإقتصاديّة"، الجمعيّة هذي تكوّنت و استفادت من مساعدات اوروبيّة و جنوب متوسّطيّة، في إطار تطبيق إجراءات برشلونة 1995 لبرنامج الشراكة الأورو متوسّطيّة (وهو برنامج فيه دول الإتّحاد الأوروبي و 10 دول من المتوسّط هي تونس و الجزائر و المغرب و مصر و سوريا و لبنان و الأردن و فلسطين و تركيا و الكيان المحتلّ)... الهدف من البرنامج بالنّسبة للإتّحاد الأوروبي هو الحفاظ على حدود جنوبيّة مستقرّة و مزدهرة باش يعملو معاها علاقات إقتصاديّة و خاصّة باش ما تجيهمش منها مشاكل و اضطرابات تأثّر عليهم، يعني حسبوها ببساطة، يلقاو انّو فوضى و فقر جنوب المتوسّط معناها مشاكل ليهم هوما و لأمنهم و اقتصادهم، تعدّاو ديراكت للتخطيط (بصحّتهم، يخمّمو في أرواحهم و يغزرو لبعيييد، احنا لو جات الدّنيا دنياـ، راهو عندنا مؤسّسات بحث معمّقة و برامج على ليبيا و الجزائر و دول الحزام الصّحراوي الإفريقي)... هالجمعيّة الفرنسيّة الي إسمها جمعيّة "المنتدى الأورو متوسّطي لمعاهد العلوم الإقتصاديّة" (رئيسها سوداني اسمو احمد البدوي و هو أيضا المدير العام ل "منتدى البحوث الإقتصاديّة بالقاهرة...) عملت شبكة علاقات مع 90 معهد بحث ومؤسسات تعليم عالي في العلوم الاقتصادية في الـ 37 دولة أوروبيّة ومتوسّطيّة و من جملتهم تونس (المعهد العربي لؤساء المؤسّسات، جامعات تونس و سوسة و نابل، مدرسة التّجارة بصفاقس، مدرسة العلوم الإقتصاديّة و التجاريّة بتونس)... وفي تونس، زاد تأسس في افريل عام 2014 "المعهد المتوسّطي بتونس" كفرع ل "المعهد المتوسّط-مرسيليا" الي هو عضو في شبكة "المنتدى الأورو متوسّطي لمعاهد العلوم الإقتصاديّة"... و تلقاو في المصدر 1، تفاصيل كلامنا هذا... علاش المقدمة المملّة هذي؟ بكلّ بساطة، لزوز أسباب: أوّلا: باش تفهمو انّو الجمعيّات هذي، تجمع أساسا الخبراء والمختصّين في البحث العلمي الإقتصادي ثانيا، خاطر "المعهد المتوسّطي بتونس" بالتّعاون مع "المنتدى الأورو متوسّطي لمعاهد العلوم الإقتصاديّة" هو الي كان وراء بعث "لجنة قيادة الدّراسة الإستراتيجيّة لإعادة بناء وتنمية الاقتصاد التّونسي"... و هوني، بجاااه ربي ركزوا على الإسم "لجنة قيادة الدّرااااااسة...." يعني موش لجنة قيادة الاقتصاد التّونسي.... نجيو توّا للّجنة المحنونة، و شكون فيها، 16 عضو منهم: حكيم بن حمودة وزير الاقتصاد و الماليّة، الوزير المكلّف المكلفّ الاقتصادي لدى رئاسة الحكومة (نسيتو شكون وقتها)، ممثلين عن "المعهد المتوسّطي بمرسيليا"، و عن "المعهد المتوسّطي بتونس" و عن "المنتدى الأورو متوسّطي لمعاهد العلوم الإقتصاديّة" و عن "المعهد العربي لرؤساء المؤسّسات" و عن "بعثة الإتّحاد الأوروبي" و عن "الجامعات التّونسيّة" و عن البنك المركزي التّونسي و عن "الإدارة العامّة للخزينة الفرنسيّة" و سفير فرنسا بتونس وقتها فرانسوا غويات... وهوني يتطرحو زوز أسئلة: هذي لجنة مؤامراتيّة سرّيّة؟ لا، اللّجنة هذي تكوّنت بالهلالّو و الطّبّال و الزّكّار (المصدر 2)، و اسمع يالّي ما سمعتش، شوفونا احنا المعلميّة متاع الفخفخة هانا في لجنة قيادة "comité de pilotage" و ما اندراك... يعني حتى أنصار المؤامرة الكونيّة للوبيّات المال و الاعمال و الردّة الغربيّة و الماسونيّة العالميّة الي يتآمرو على ثروات الشّعب التّونسي العظيم و مصيرو، ما نتصوّرهمش يتوقعوا انّو النّاس الي تتآمر باش تعمل إشهار و إيجاو شدّونا بالكمشة هانا نتآمرو... مدير عام الخزينة الفرنسيّة و السّفير الفرنسي علاش موجودين في اللّجنة؟ بالنّسبة للاوّل، مدّ وجهو، خاطرو الخزينة الفرنسيّة هي الّي أعطات هبة لتمويل الدّراسة (و الدّراسة الي قريتها، على الجودة الي فيها و الحجم العلمي للّي عملوها، راهي غااااالية حسب رأيي). امّا السّفير الفرنسي، فوجودو بروتوكولي بإعتبار جمعيّة فرنسيّة ساهمت و أموال فرنسيّة اتدفعت، و توّا نقلكم علاش هذا هو السبب حسب راي في آخر الستاتي... باهي اللّجنة هذي شنوّا عملت؟ عملت يدها في رقبتها حسب رايي، اللّجنة هذي هي لجنة تشريفات لا غير، خاطر النّاس الي بالحق خدمت، و خدمت دراسة استراتيجيّة ممتااااازة (حسب رايي المتواضع) حول و واقع و آفاق الاقتصاد التّونسي هوما مجموعة من الدّكاترة و خبراء الاقتصاد من تونس و من فرنسا، قاموا بجمع كلّ المعطيات و الدّراسات الّي صارت من مختلف المؤسّسات الحكومية و الجامعيّة و العالميّة على تونس، درسوهم مليح، حينو المعطيات، و عملو تقييم ممتاز و اقترحو حلول عمليّة للنّهوض بالإقتصاد التّونسي (ديما حسب رأيي المتواضع الشّخصي) و يا ليت مسؤولينا و احزابنا قراووها... آي و مبعد؟ شنوّا دورها؟ لا دور لا سيدي الزّكري، هي لجنة لقيادة "الدّرااااااسة"، و الدّراسة، تمّت و تنشرت للعموم في مارس 2015 (المصدر 3)، و بعدها اندثرت و لا وجود لها... و الدّليل الأبسط على كلامي، هي انّو حكوماتنا المتعاقبة ما نفذتش عشر الإصلاحات الي اقترحتهم اللّجنة... و نزيدكم زيادة، في توطئة الدّراسة (470 صفحة) في الصّفحة ثلاثة، آخر سطر، الي عملوها يقولو حرفيّا انّها ما تعني شي و ما تلزم في شي السّلطات التّونسيّة و لا تعبّر عن آرائهم... (يا ليتها جات ملزمة) مالا علاه البوبلي هذا الكلّ؟ عادي و طبيعي كنتيجة للبحث عن البهرج و الفشخرة، النّوع هذا من الدّراسات صار على برشا بلدان، و على تونس صارت عشرات الدّراسات من أجانب (من مؤسسات مالية و بحصيّة عالمية) يجيو لتونس و ياخذو المعطيات كيما يمشيو لأي بلاد و ياخذو معطياتها و يقيمو و يعطيو أفكار، و المعطيات أصلا متوفرة بتفصيل التّفصيل على كلّ بلاط في قاعدة بيانات البنك الدّولي على انترنات... تبقّى أحنا سي العيّاري على ما يبدو حب يعمللها طاولة و كراسي، و علاقات و صحافة تكتب و برّا هكّاكة، و نزيدكم من عندي انا؟ مستعد نحلف انو الجماعة هذي ما عاودوش تلمو مرة اخرى بعد الهلمّة الي عملوها في اجتماعهم الاول😂😂😂... و النّتيجة، هديّة لأنصار المؤامرة الكونيّة للوبيّات المال و الاعمال و الردّة الغربيّة و الماسونيّة العالميّة الي يتآمرو على ثروات الشّعب التّونسي العظيم و مصيرو، و هديّة أيضا للمختصّين الي يشوفو ارواحهم من حقهم يساهمو فيها و ما نادولهمش، و هديّة للّي محتوى الدّراسة ما يوالمش ايديولوجيّتهم... و برّا عاد انطلقنا في العويل على الشّرف المهدور و السّيادة الّي ضاعت...المصيبة لو النّاس هذي جات انغليزيّة مثلا، و عرفت انّو محافظ البنك المركزي الإنغليزي توّا 6 سنين، هو .... شخص كندي الجنسيّة.... شنوّا يقولو؟؟؟؟ و لو عرفو خاصّة انّو باش يخرج في اوّل 2020 و انّو الّي مرشّحة باش تعوضو .... عندها جنسيّة مصريّة... شنوّا يقولو؟؟؟ (المصدر 4) أخيرا، البنك المركزي التّونسي، راهو مؤسّسة تونسيّة حكوميّة 100% راسمالها تونسي 100% و ارباحها عمناول 488 مليون دينار دخلت كلها لميزانية الدولة التونسية الفصــل 5 ـ من القانون قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي: "يتكون رأس مال البنـك المركزي من مساهمة حصرية وكلية للدولة،" أخيرا زادا، الي يسيرو في البنك المركزي توانسة مليار في الميا و يعينوهم الحكومة و الرّئيس التونسيين الفصل 57 - من القانون قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي: "يتركب مجلس إدارة البنك المركزي من : . المحافظ، رئيس، . نائب المحافظ، . رئيس هيئة السوق المالية، . الإطار المكلف بالتصرف في الدين العمومي بالوزارة المكلفة بالمالية، . الإطار المكلف بالتقديرات بالوزارة المكلفة بالتنمية الاقتصادية، . أستاذين جامعيين مختصين في المجال المالي والاقتصادي يعينان بأمر حكومي بعد مداولة مجلس الوزاراء باقتراح من المحافظ بعد أخذ رأي الوزير المكلف بالتعليم العالي، . عضوين إثنين شغلا سابقا وظائف ببنك لا تقل خبرتهما في الميدان البنكي أو المالي عن 10 سنوات. يعين العضوان المذكوران بأمر حكومي، الأول باقتراح من المحافظ والثاني باقتراح من رئيس الجمعية المهنية التونسية للبنوك والمؤسسات المالية. ويراعى احترام مبدأ التناصف في اختيار أعضاء المجلس المشار إليهم بالمطتين 6 و 7 من هذا الفصل." هيا تصبحو على خير يا توانسة، ما عاد عندي ما نزيد المصدر 1 http://www.femise.org المصدر 2 https://www.bct.gov.tn/bct/siteprod/actualites.jsp?id=74 https://www.businessnews.com.tn/tunisie-chedly-ayari-preside-une-reunion-sur-letude-strategique-de-reconstruction-de-leconomie,520,47809,3 http://www.kapitalis.com/kapital/23378-reunion-du-comite-de-pilotage-de-l-economie-tunisienne-2015-2020.html المصدر 3 http://www.femise.org/wp-content/uploads/2015/03/Ouvrage_Tunisie_Final_V4.pdf المصدر 4 https://www.latribune.fr/entreprises-finance/banques-finance/la-banque-d-angleterre-a-la-recherche-du-gouverneur-ideal-830728.html
صباح الخير الليلة نحكيو على لجنة البنك المركزي الي فيها أجانب و البوبلي الي قام عليها... رجاءا، قبل ما تنطلقو في التعليقات حول الموضوع و خاصة تعليقات البكائيات على السيادة، استناو التفاصيل الليلة، مبعد نحكيو...
السلام عليكم المقال هذا، مخصص حصريا للناس الي قرات المقال السابق (بكل بساطة خاطر مربوط ببعضو)، و فيه نخمم معاكم على مصير العملات المشفرة كيما البيتكوين و غيرو و كيما العملة الي يحب يطلقها فايسبوك... العملات المشفرة هذي تطرح مشكل كبير من الناحية الاقتصادية: العملة الورقية و المعدنية، و حتى الالكترونية (يعني دينارات او دولارات ما يتشافوش، موجودين في البنك و كل معاملات الفرد المالية تصير بالانترنات و بالكوارط) هي نتيجة لتطور الشعوب، بعد ما كان التعامل بالمقايضة بين السلع، تعدينا للعملات الذهبية الي تحمل قيمتها فيها، و بسبب قلة الذهب مقارنة بحجم المعاملات بين البشر، تعدينا للعملات الورقية و المعدنية و الالكترونية متاع اليوم... العملات هذي، وحدها، ماهي الا ورقة او قطعة محاس ما تسوى شي، الي يعطيها قيمتها هي المؤسسة الي تصدرها، و الي يخلي الناس تقبل بهالقيمة، هي ثقتهم في المؤسسة المصدرة، في البنك المركزي و الحكومة متاع البلد و ثقتهم خاصة في تواصل المنظومة هذي و دوامها و دوام المنظومة الاقتصادية و استقرار القيمة متاع العملة هذي في الزمن، يعني حتى اذا قيمتها تطلع و تهبط، فالعملية تصير بمستويات ضعيفة و على مدة طويلة و االتغيير يكون مربوط بتطور مؤشرات اقتصادية معروفة و الناس الكل تنجم تفسرها، و حتى لو يصير تغيير كبير فجئي، فهو حالة استثنائية ناتجة عن كارثة اقتصادية كبيرة و نادرة، و بعدها مباشرة تستقر العملة نسبيا في مستواها الجديد، الثقة الي عندي الناس في العملات متاع اليوم و في مؤسسات اصدارهم، موجودة اولا خاطرهم مؤسسات مسؤولة، و ثانيا خاطر الناس بيناتها اتفاق ضمني انها تعيش مع بعضها و تعمل المؤسسات هذي و تقبل قراراتها، و اخيرا خاطرها مؤسسات معروفة، و الي يسيرو فيها معروفين و يتم محاسبتهم لو يغلطوا و الاقتصاد يتعب و قيمة العملة تتدهور... بالفلاقي، اهم حاجة تخلي عملات ورقية او معدنية او الكترونية عندها قيمة، هي الثقة في منظومة كاملة معروفة و معروف شكون يسيرو فيها.... العملات المشفرة كيما الbitcoin و غيرو، مبنيين على نقيض النظرية الي حكينا عليها لفوق... الbitcoin مثلا حد ما يعرف شكون عملو، و قيمتو ما عندها حتى علاقة بأي وضع اقتصادي، و هذاكا علاه قيمتو قاعدة طالعة هابطة بحدة دون اي منطق اقتصادي... العملات هذي مبنية على الثقة متاع الناس الي تستعملو، في تكنولوجيا معينة اكثر منها في مؤسسة اصدار، و تغيرات قيمتو زلزلت هذه الثقة اكثر من مرة، و فقد صفة العملة فعليا ليتحول الى استثمار مضاربة اكثر منو عملة، ... السؤال الان، يا ترى المجتمعات البشرية ممكن تقبل انها تستعمل عملة لا احد يسيطر على قيمتها و لا احد يمكنلو التنبؤ بتطور هالقيمة مستقبلا و لا وقتاش تنجم تختفي فجأة؟ ما نعرفش، هذا سؤال فلسفي اكثر منو اقتصادي... نعرفو ايضا انو بعض شركات عملاقة في العالم، و منهم فايسبوك تستعد لاصدار عملة مشفرة خاصة بيها و اكيد باش تفرضها على سكان العالم الي ديجا عاطيينها ثيقتهم و حاطين عندها ادق تفاصيل حياتهم... هوني، حظوظ النجاح اكبر حسب رايي، خاطر باقي فما مؤسسة مسؤولة الي هي الشركة المُصْدرة... لكنها تبقى شركة خااااصة جدا، و هذي وضعية مخطرة لانها تضع النقد الي تمشي بيه معاملات البشرية، تحت رحمة مستثمرين خواص، و شركة خاصة، عادي جدا يجي نهار و تختفي او تفلس، (و حتى لو البنك المركزي الامريكي هو مجموعة بنوك خاصة، الا انو الحكومة الامريكية تبقى اهم من يحكم فيه و يعين المحافظ متاعو... ) لكن الاخطر في حال فايسبوك، و الي قليل شكون يحكي عليه، هو انو كمية العملة الي تدورفي اي بلاد، عندها تأثير مباشر على مستوى عيشهم و على سعر الانتيريس و على نسق الانتاج، و هذي لما يحكم فيها مستثمر خاص، الشعوب تفقد كل سيطرة على اقتصادها السؤال يبقى ديما مطروح حسب رايي، يا ترى ممكن عملات مشفرة دون مؤسسة اصدار، او دون ثقة مطلقة في تواصلها عبر الوقت، تاخذ مكان العملات الورقية و المعدنية و الالكترونية؟ انا شخصيا نشك في الامر هذا، اللهم، بالوقت (الي ينجم يكون قصير في ظل التطورات التكنولوجية المتتالية بنسق مرعب)، يصير تغيير جذري في ابستيمولوجيا العنصر البشري... الوضعية الاقرب للتحقيق حسب رايي، هو انو العملات المشفرة ممكن تتواصل لكن تحت رقابة الحكومات و البنوك المركزية، يعني تصبح عملات الكترونية خاضعة لسيطرة مؤسسات اصدار، لكن بتكنولوجيا البلوكشاين... على خير
إعادة للي عندو وسع بال و يحب يفهم العملات المشفرة، بإذن الله ما يندمش حتى اذا المقال طويل السلام عليكم شنوا الbitcoin؟ شنيّة تكنولوجيا الblockchain؟ وين تنجّم توصل الحكاية في ماي 2013، قيمة الbitcoin كانت اقل من 100 أورو، في ديسمبر 2017، وصل سعر الbitcoin حوالي 16 الف أورو، اليوم، سعر الbitcoin حوالي 6938 أورو (المصدر 1)... الى أواخر 2016، قيمة المشاريع الي تخدم على او بالBitcoin، تبلغ حوالي 1,5 مليار أورو (المصدر 2)… من اليوم و الى حدود 2020، المشاريع الي تخدم بتكنولوجيا اسمها الblockchain، منتظر انها تدخّل حوالي 11,9 مليار اورو (المصدر 3)...شنيّة الحكاية؟ فين ماشي العالم؟ نبداو بأوّلا: شنوّا البيتكوين؟ عام 2008، تفجرت الأزمة الماليّة العالميّة، و تلاها افلاس عديد البنوك في أمريكا و حول العالم، و ضياع مدّخرات ملايين النّاس الي كانت تستثمر في الأسواق الماليّة في العالم و الدّول الأوروبية أساسا... في العام هذاكا، خرج مقال دار بين مجموعة ضيقة من مجانين الإعلاميّة، كتبو واحد اسمو Satoshi Nakamoto، يحكي فيه على عملة جديدة رقميّة سمّاها الbitcoin، و في فيري 2009، هبّط اوّل نسخة من اللّوجيسيال "بيتكوين" على موقع منظمة اسمها The Foundation for Peer to Peer Alternatives ... بطريقة كاريكاتيريّة، شنوّا يعمل اللّوجيسيال هذا، يعمل في عمليّات حساب معقّدة و يكافئ الي الاورديناتارات الي تعطيه قّوة الحساب متاعهم باش يحسب بيها، و المكافأة هوني، موش دولارات او أي دوفيز أخرى، و انّما عملة جديدة، ماهيّاش موجودة في الواقع، و العملة هذي اسمها الbitcoin... سي Satoshi Nakamoto دخّل معاه ديفلوبارات اخرين، و خدمو مع بعضهم على أساس خلق هالعملة الرّقميّة، و بالشويّة بالشويّة كبرت مجموعة المتعاملين داخل هذه الشبكة، و كثر التّعامل بيناتهم في قضياتهم لبعضهم بعملة الbitcoin... يقول القايل، شنوّا الي يخلّي عباد بعقولاتها تقبل تتعامل بعملة موش موجودة في الواقع؟ في البداية، كان الدّافع حاجة برك: هي انّو المجموعة الي بدات الحكاية، فقدت الثقة في المؤسسات الماليّة بعد كارثة الازمة الماليّة، ماعاش عندهم ثقة لا في البنوك، لا في الفيديرال ريزارف الامريكيّة لا في أسواق الأسهم، و عجبتهم فكرة خلق عملة تكسّر السيستام هذا الكلّ... لكن ولو.... هذا يبقى مجرّد تخضريط حالمين ما عندهم فين يوصلو، شنوّا الي خلّى عدد المتعاملين بالعملة هذي يوصل ل21,5 مليون شخص بنهاية سنة 2017... بكلّ بساطة، التكنولوجيا الي تبنات عليها الفكرة متاع الbitcoin... و التكنولوجيا هذي اسمها الblockchain... كيفاش؟ لمّا تخلقت كمّية متاع bitcoin بين الديفلوبارات الي بداو الفكرة، و لمّا ما دخلو معاهم مجانين إعلاميّة آخرين يتعاملو بينات بعضهم بهالعملة الرّقميّة، كان فمّا قاعدة هي الي تسيّر في المعاملات الكلّ: و هي انّو كلّ تعامل بالbitcoin بين زوز من النّاس، ما يتمّ الّا ما يوافقو عليه اغلبيّة ساحقة من الاورديناتارات الي يسيرو في شبكة الbitcoin، و الاورديناتارات هذي توافق عبر برمجيّات، تثبّت في المتعاملين الإثنين، تثبّت في انّو الي باش يعطي bitcoin عندو بالحق كمية من هالعملة، و تعطي رمز لهاك المعاملة فيه الوقت و التّاريخ و مربوط بآخر معاملة صارت قبلها، و الاورديناتارات الي تثبّت في العمليّة هذي يكونو عند ناس اسمهم les mineurs و هوما ناس يحطّو اورديناترهم على ذمّة الشّبكة باش اللّوجيسيال يستعمل la.puissance de calcul متاعهم في التثبّت و تسجيل المعاملات، و مقابل قوّة الحساب الي يوفروها les mineurs، اللّوجيسيال يكافئهم بخلق كمّية bitcoin و يعطيهالهم... و القوّة هذي، أنّو المنظومة تسمح لأي شخص في العالم عندو الامكانيّات، باش يكونmineur و يربح des bitcoins على خدمة التّثبيت... طبعا العمل بكلّو يتمّ عن طريق خوارزميّات معقّدة تثبّت في الحسابات و في المعاملات، و تسجّل المعاملات في قاعدة بيانات رقمية موجودة في نفس الوقت عند النّاس الكلّ... نعاود، و هوني بالحق الثّورة، قاعدة معاملات، موجودة عند النّاس الكلّ، و فيها المعاملات الي صارت في العالم اجمع و منذ اوّل معاملة صارت في فيري 2009 (الي عملها Satoshi Nakamoto بيدو وقتها و تلقاووها هوني :https://blockchain.info/fr/tx/4a5e1e4baab89f3a32518a88c31bc87f618f76673e2cc77ab2127b7afdeda33b ) الى آخر معاملة صارت اليوم 22 ماي 2018... عاودو افهموني ملييييح، هذي مجموعة من الناس تتعامل بينات بعضها، و هي متأكدة انّو كلّ معاملاتها مسجلة محفوظة في قاعدة بيانات موجودة عند الجميع، و محيّنة في نفس الوقت عند الجميع، و الإطّلاع عليها متاح للجميع، و حتّى واحد منهم ما ينجّم يدخل و يفسّد قاعدة البياتات الي فيها المعاملات... يعني انا و انت تفاهمنا باش نعطيك بيتكوين، تأكّد انّو اذا المعاملة تقبلت، راني بالحق عندي بيتكوين، و تأكّد انّو اذا المعاملة تقبلت فبدون شكّ باش يوصلولك الbitcoin متاعك، و تأكّد انّو مادامني بعتلك الbitcoin الي عندي، مستحيل انّجّم نفكهملك، و تأكّد انّو معاملتنا مسجلة و انّجمو نشوفوها حتلا بعد 10 سنين لقدّام، و تأكّد انّي مستحيل انّجّم نعمل أي تغيير او فسخ لتلك المعاملة... و هذي هي الثّورة الي جابتها تكنولوجيا البلوكشاين : الثقة في المعاملات بين الناس، اذا معاملات تسجلت، انتهى الموضوع، راهي صحيحة، و مستحيل حدّ ينجّم يفسخها او يزيّفها... آي فاش تستنّى؟ هز الbitcoin متاعك و امشي اصرفهم فين تحب... أخر معلومة، منظومة الخلاص Bitcoinباش تقعد تخلق في عملة الbitcoinعبر مكافأة النّاس الي تحطّ قوّة ذاكرة اورديناترها على ذمّة المنظومة للتّثبيت و الحساب، و باش يتواصل خلق عملاتbitcoin جديدة حتّى نوصلو ل21 مليون bitcoin يدورو حول العالم... متوقّع ان يتوقّف خلق الbitcoinالجدد بعد عشرات السنين من اليوم طبعا بالوقت، كبر عدد النّاس الي تتعامل في قضياتها بين بعضها بالبيتكوين، و لمّا يكبر العدد، طبيعي باش يتعدّى الbitcoin من الشبكة الافتراضية للحياة الواقعيّة و نهار 16 نوفمبر عام 2012، موقع WordPressيقبل انّو يخلص بالbitcoin، و نهار 29 نوفمبر 2013، Jiangsu Telecomثالث اكبر مشغّل اتّصالات صيني، يقبل انّو يخلص بالbitcoin و من وقتها، و الحبل عالجرّارة، و الbitcoin عمّال يتحوّل فعليّا لعملة تتصرف في المجال الرّقمي طبعا، لكنّ حتّى في الحياة المادّية متاع كلّ يوم... و بالطبيعة تخلقت بورصات متاع صرف للbitcoin و أصبحت ناس تتبادل فيه مقابل الأورو و الدّولار، بالأسعار الي حكينا عليها لفوق... الخلاصة من هذا الكلّ، زوز حوايج: اوّلا، نظريّا و في المطلق، العملة في حدّ ذاتها، ما عندها حتّى قيمة غير قيمة الورقة الي مكتوبة فوقها، او قيمة المعدن الي مكوّنة منّو، الى حدود اليوم، النّاس تاثق في أي عملة و تتعامل بيها، خاطرها تاثق في البنك المركزي و الدّولة الي أصدرتها، تاثق في منظومة التعامل ككلّ، و بالطّريقة هذيكة تصبح ورقة مكتوب عليها 50 دينار تساوي سلعة بقيمة خمسين دينار، الbitcoin دمّر هذه الفكرة من أساسها، هذي عملة ما عندهاش مؤسسة اصدار، هذي عملة قائمة على التعامل المباشر بين النّاس و الثقة هوني ماهيّاش في مؤسّسة، و انّما في سلامة التعاملات بالعملة و استحالة تزييف الاثنين سواء العملة او المعاملات الي صارت بيها، و في انو المعاملات الي صارت موثقة و متاحة للعموم، و في انّو قاعدة البيانات الي فيها المعاملات، موجودة في نفس الوقت و محيّنة في نفس الوقت عند النّاس الكلّ... و هذا جاء بفضل تكنولوجيا البلوكشاين و الي هي موضوع خلاصتنا الثّانية... لكن اهم حاجة هوني هو انو حد ما ينجم يقلكم انو الbitcoin باش يطلع او يهبط في الفترة الجاية، مازال اصلا حتى المفهوم جديد على علماء المالية و الاقتصاد، مازال الشي مفرّت، متروك للعموم، العرض و الطلب دون دخل اي شيء اخر، الثقة الي تطلع و تهبط، لذا، ما عندي حتى نصيحة حول الاستثمار فيه او لا... البلوكشاين هي تكنولوجيا ثوريّة، بدات عام 2008، و توّا سنوات بفضل نجاح الbitcoin، اثبتت انّها تكنولوجيا اختراقها هو عمليّة قريبة جدّا من الإستحالة، و في المقال الجاي بإذن اللّه، باش نحاولو نحكيو على الآفاق الي تفتحها لبتكنولوجيا هذي لتونس و للعالم في المحالات الاقتصاديّة و الماليّة.... أخيرا: زوز معلومات: Satoshi Nakamoto الي خلق الbitcoin لليوم ما يعرفو حد، خرجت إشاعة انّو ياباني، و ثبت انّو موش صحيح، حد ما يعرف يا ترى شخص واحد، منين، شنوّا اصلو، يا ترى مجموعة اشخاص، شكونهم؟ حد ما يعرف لليوم الbitcoin في نظر القانون التّونسي موش عملة، موش موجود أصلا...يعني نظريّا انّجمو نشريو bitcoin مقابل دينارات... لكن، لااااكن، يمكن بسهولة يتصنّف كأصول (يعني سلعة او دار او كرهبة) و يبقى معتبر قانونيا كشراء أملاك بالخارج، و هذي لازمها ديكلاراسيون للبنك المركزي... على خير شكرا لمؤسسة TALAN TUNISIE الي لزّتني بالسيف باش نهتم بالموضوع😁 و شكرا لاصدقائي الأعزاء كريم و معز على رحابة صدرهم مع اسئلتي😁 المصدر 1 :http://www.finances.net/devises/graphique/bitcoin-euro-kurs المصدر 2 : مقال لمحامي فرنسي في مكتب Gibson, Dunn & Crutcher LLP تلقاووه هوني http://www.nicolasbaverez.com/2016/07/07/promesse-de-blockchain/ Gibson, Dunn & Crutcher LLP المصدر 3: دراسة لمكتب market and research تلقاووها هونيhttps://www.researchandmarkets.com/research/lmc82t/global_blockchain?w=12
لمحة بلغ معلوم جولان السيارات و العربات المختلفة 305 مليون دينار في 2019. و المبلغ هذا، لا يتجاوز 42% من قيمة مصاريف التنمية لبرنامج البنية التحتية و الطرقات في ميزانية وزارة التجهيز و الاسكان سنة 2019
لمحة : مساهمة معلوم الاستهلاك على الخمور في ميزانية 2019 تبلغ 420 مليون دينار... يعني الناس الي استهلكت الخمور في 2019، تكفلو وحدهم، يكثّر خيرهم، بتمويل ميزانية مجلس النواب و ميزانية رئاسة الحكومة و ميزانية رئاسة الجمهورية و ميزانية وزارة الشؤون العقارية 😁... و لو نزيدوهم ال42 مليون دينار ضرائب على ارباح الsfbt، نلقاوهم زادا مولو شطر ميزانية الهيئة العليا للانتخابات 😁 هاي الناس الي واقفة لبلادها😁، شدّولنا ارواحكم مليح في 2020، معملين عليكم راهو😁
السلام عليكم... اليوم باش نحكيلكم على الميزانية، موش ميزانية 2020، خاطرها مازالت تقديرات، و مازالت تنجم تتغير بالحكومة الجديدة في قانون مالية تكميلي... خلينا نشوفو ميزانية 2019، الي ديجا محسوب تنفذت سواء من حيث المداخيل او المصاريف، و الي ما تفرق شي تقريبا في توازناتها الكبيرة و طريقة توزيعها، على ميزانية 2020.... و من تنفيذ ميزانية 2019، نفهمو احنا كيفاش نتصرفو في مداخيلنا و فاش نصرفو فيهم... نذكر اولا انو ميزانية اي سنة، هي جدول يوضحلنا منين جاية موارد الدولة لسنة معينة و فاش تصرفت هاك الموارد عامتها... نبداو بالموارد، و اهمها الضرائب و الاداءات، اي ما يسمى بالمداخيل الجبائية... في المداخيل الجبائية هذي، فما المداخيل الجبائية المباشرة، الي تنقص من الدخل متاع الافراد و من مربوح الشركات... و فما المداخيل الجبائية الغير مباشرة، الي يدفعوها كل المواطنين (سواء شهّار او طبيب او محامي او تاجر او صاحب مؤسسة...مهما كان شغلو) لما يشريو اي منتوج او خدمات... اليوم نبداو بالحديث على المداخيل الجبائية المباشرة الساعة: عام 2019 تبلغ المداخيل الجبائية المباشرة، يعني الضرائب الي تقصت من مداخيل الأفراد و من ارباح الشركات 12460 مليون دينار،... منين جات الضرائب المباشرة هذي: - 44% منها ضرائب على الاجور متاع الشهّارة في القطاعين العام و الخاص... - 25% منها جات من الضرائب على باقي انواع مداخيل الافراد: مهنيين تجار، فلاحة، حرفيين... - 10% جات من الضرائب على ارباح الشركات البترولية... - 21% جات من الضرائب على ارباح الشركات غير البترولية... و اذا نحبو نعرفو حجم مساهمة هذه الضرائب على الدخل و على ارباح الشركات في جملة موارد الميزانية (الي فيها المداخيل الجبائية المباشرة الي نحكيو عليهم، و المداخيل الجبائية غير المباشرة، و مداخيل انبوب الغاز، و مرابيح الحارة شركات حكومية الرابحة، و الديون الجديدة الي تسلفناها عام 2019، و مداخيل المصادرة، و الهبات...)، نلقاو انو مساهمة الضرائب المباشرة متاع كل شريحة في تمويل ميزانية سنة كانت 2019 كما يلي : - الضريبة على دخل الشّهّارة من القطاعين العام و الخاص ساهمت ب 13% في تمويل ميزانية الدولة - الضريبة على دخل باقي الافراد (حرفيين مهنيين تجار فلاحة...) ساهمت ب 7% في تمويل ميزانية الدولة - الضرائب على ارباح الشركات البترولية : ساهمت ب 3% في تمويل ميزانية الدولة - الضرائب على ارباح الشركات الأخرى: ساهمت ب 6% في تمويل ميزانية الدولة و هكا، تكون مساهمة الضريبة على الدخل متاع الافراد و الضريبة على ارباح الشركات في تمويل ميزانية 2019، في حدود 29%... عموما، جملة المداخيل الجبائية للدولة (المداخيل الجبائية المباشرة الي حكينا عليهم اليوم، و المداخيل الجبائية الغير مباشرة من آدءات مختلفة)، يعني كل الاموال التي تم دفعها للقباضات المالية، تبلغ سنة 2019، قيمة 29082 مليون دينار.( 12460 مليون دينار مداخيل جبائية مباشرة و 16622 مليون دينار مداخيل جبائيةغير مباشرة)... من الجهة المقابلة، اي جهة المصاريف، نلقاو انو اهم مصروف سنة 2019، هو اجور الوظيفة العمومية و الي تبلغ 17165... يعني على كل الف دينار دفعوه المواطنين و الشركات للقباضة عام 2019، فما 600 دينار مشات لخلاص اجور الموظفين و العاملين في الادارة التونسية... المفيد، بعد ما جمعنا ضرائبنا الكل، و خلّصنا موظفي و عملة الادارة العمومية، ما بقالنا الا 11917 مليون دينار... برا نزيدو عليهم 3827 دينار مداخيل غير جبائية (مداخيل انبوب الغاز الجزائري و مرابيح الحارة مؤسسات عمومية الرابحة، و المصادرة و بيع النفط و هبات و غيرهم) ... الخلاصة، بعد ما خلصنا اجور موظفي و عملة الدولة، بقالنا في يدينا 15744 مليون دينار.... في المقابل، عام 2019، اضافة لاجور موظفي و عملة الادارة، مازال عندنا مصاريف اخرى بقيمة 25856 مليون دينار، و هي : - تسديد ديون قديمة خذيناها صرفناها و جاء وقت خلاصها بقيمة 9874 مليون دينار، - مصاريف اجتماعية (دعم و عائلات معوزة و انقاذ صناديق التقاعد) بقيمة 8278 مليون دينار، - نفقات تنمية بقيمة 6250 مليون دينار، - و اخيرا نفقات تسيير الادارة من ماء و ضوء و تلفون و محروقات و غيرهم بقيمة 1454 مليون دينار)... دونك، للتذكير: جمعنا موارد ذاتية (متاعنا) من ضرائب و اداءات و مداخيل انبوب غاز و ارباح مؤسسات عمومية و هبات و مداخيل مصادرة بقيمة 32909 مليون دينار.... خلصنا منهم 17165 مليون دينار اجور الناس الي تخدم في الادارة العمومية، قعدولنا 15744 مليون دينار في يدينا، بينما عندنا مصاريف اخرى عملناها بقيمة 25856 مليون دينار... يعني عندنا عجز ب10112 مليون دينار.... كيفاش عملنا مالا؟ ال10112 مليون دينار، هو بالضبط المبلغ الي تسلفناه عام 2019 باش وصلنا غطينا مصاريفنا الكل عامتها... المقال الجاي، نتعمقوا اكثر في الضرائب غير المباشرة و قداشنا جمعنا منها في 2019.... على خير...
والله صدقوني كي نتفرج في البرامج الحوارية الاخبارية تحكي على الاقتصاد و المالية نمرض😒😒😒... انا لا الوم الصحافيين، هم من احسن ما فما، لكن علاش كرونيكارات السياسة و القانون هوما بيدو يناقشو في الخبراء، و الاتعس يعطيو في اراءهم في الاقتصاد و المالية؟؟؟ يعني علاش ناس تحكي في كل شي لازمها ايضا تحكي في حوايج تقنية و تعطي في افكار و في اراء في الاقتصاد و في المالية؟ و الخبير تلقاه اما يحشم باش يصلح العوج او يزيد يدز معاه باش يرضى عليه؟؟؟ و الاهم انو لما خبير يقول كلام معوج حد ما يناقشو... علاه لما الموضوع يصبح تقني ما يجيوش صحافيين و كرونيكارات مختصين هوما الي يناقشو الخبير و موش كرونيكار يعطي رايو عالسياسة و الدستور و القانون و الاحزاب و الكورة و المسرح و المقرونة و البغلي و يتعدى يتحفنا بطلبيزو في الخيارات الاقتصادية و منوال التنمية و قانون المالية و الجباية... و طبعا المواطن الي يسمع و ما يعرفش، اي كلمة حتى عالحيط ينجم يصدقها و يقول علاش لا؟ ... علاش وسائل الاعلام ما اتدخلش الصحافيين المختصين باش هوما ياخذو بقعة الكرونيكارات الفطاحلة على الاقل لما يكون الحديث مع خبراء في الاقتصاد و المالية؟ باش نقصو النزاع للناس الي تحب تصطاد في الماء العكر😁، الموضوع ما يعنينيش لا من قريب و لا من بعيد، اصلا ما عنديش لا الرغبة و لا الحق في امر كهذا... اما يا رسول الله راهو ساعات كي نسمع كرونيكارات البرامج الحوارية اليومية يتجلطمو على الاقتصاد و المالية و نقول الناس تسمع فيهم، اقسم بالله قلبي يوجعني على بلادي😔 الامر ساهل راهو، عندنا ديجا بعض الكعبات الصحافيين الاقتصاديين الممتازين، حطوهم هوما و اطلبوا من كرونيكارات الكون يسكتوا فقط لما الموضوع يكون تقني...
السلام عليكم... اليوم عشنا وضع مضحك مبكي على اعلامنا الي حاسب روحو متخصص في الاقتصاد، و على بعض المختصين الاقتصاديين الي انطلقوا من خبر غالط، و طاحوا بعدو عويل و بكاء كالعادة رغم انو المفروض بحكم تخصصهم، اسهل حاجة يثبتو في الخبر الصحيح من مصدرو قبل الانطلاق في تحاليل مضحكة و اعطاء دروس.... الخبر الي خرج في "وكالة تونس افريقيا للانباء" و الي مباشرة بعدها نقلو موقع حاسب روحو متخصص في الاقتصاد و المالية african manager... يقول انو وكالة الترقيم Moody's قامت بتخفيض ترقيم 5 بنوك تونسية... و عينك ما ترى الا النور، اسمع و افزع... الناس الكل تنشر في الخبر و المحللين تحلل على فايسبوك.... الحاصل فرجة.... المأساة هوني، هي انو صحافيي وات و african manager عليهم لوم واحد؛ حاجة ما تفهمهاش، علاش تحكي فيها اصلا؟ الصحافيين هاذم مشاو لانترنات لموقع وكالة Moody's و قراو البلاغات المتعلقة بالبنوك هذي، و ... فهموها بالغالط... و انطلقت ماكينة الخطأ.... اللوم بعد ذلك، على المحللين الاقتصاديين و الماليين الفايسبوكيين، الي ما عملو حتى مجهود باش يثبتو من الخبر في موقع وكالة الترقيم، او (اتعس و ان شاء الله لا) مشاو و حتى هوما ما فهموش... ترقيم المؤسسات، يتكون من برشا عناصر، و كل عنصر عندو note... و مجموع les notes متاع العناصر هذي، يشكل الترقيم متاع المؤسسة، مثلا عندهم note على مخاطر عدم خلاص القروض الي اعطاوهم و note على توفر السيولة و note على الصلابة المالية.... يعني تنجم note خايبة في مجال و note باهية في مجالات اخرى... والمجموع يعطي note المؤسسة و الي هو الي تخرج يلاغات تخفيضو او تحسينو.... المرة هذي Moody's خرجت بلاغ تحكي فيه على الافاق الصعيبة للبنوك التونسية بحكم صعوبة المناخ الاقتصادي و المالي في تونس... يعني ما غيرت نوت حتى مؤسسة بنكية تونسية، فقط في كل مرة تذكّر بترقيم المؤسسة و تزيد معاه تفسير تقول انو طايح بسبب note خايبة في مجال السيولة او في مجال خلاص القروض او مجال الصلابة المالية و كل بنك و شنوا الnote الداخلية الي تجبدتلو لتفسير ترقيمو الكبير، و الي نعاود ما تغيرش..الوكالة عبارة قالت التلميذ هذا عندو 10 معدل من عمناول خاطر طيحتو الفلسفة جاب فيها 2، و الاخر عندو 11 خاطر طيحو الmath جاب فيه7... الصحافيين الي مشاو قراو و المحللين الي تبعوهم، شافو الفقرة بالطريقة هذي (ممكن لغة البلاغ بالانغليزية زادت ادت لعدم الفهم)، و شافو لكل بنك ترقيمها و بعدو ترقيم الحاجة الخايبة الي عندو، مشى في بالهم انو تم تخفيض ترقيم البنوك... بينما كيما فسرتلكم، ترقيم البنوك ما تغيرش بتاتا.... النتيجة من هذا الكل، فضيحة صحفية لوكالة تونس افريقيا للانباء و لموقع african manager... خاطر وكالة Moody's خرجت اليوم الصباح بلاغ، تنفي فيه تماما قيامها بتخفيض ترقيم البنوك التونسية المذكورة... هوني، تنجمو توقفو لانو الخبر و تفسيرو انتهى، توا باش نتعداو لتفسير عملية ترقيم البنوك و كيفاش تصير و شنوا معناها.... وكالات الترقيم العالمية هي مكاتب دراسات خاصة مهمتها تقييم الصلابة المالية و المصداقية المالية للدول و الشركات الكبرى، و الوكالات هذي اصبح عندها وزن، لانو المستثمرين في العالم يتبعو في شنوا تقول، و يبنيو في قرارات استثمارهم او تمويلهم لدولة او شركة على تقييم وكالات الترقيم هذي (هذا ما يمنعش انو كلامها قرآن،خاطر برشا مرات طلع تقييمهم عالحيط، لكن تبقى ديما آراء وكالات الترقيم مهمة جدا في قرارات الاستثمار متاعالمؤسسات المالية العالمية )... و كل مرة هالوكالات تعمل تقييم لدولة او لشركة خاصة، تخرج بلاغ للعموم حول نتائج تقييمها... لكن نردو بالنا، كي تسمعو وكالة ترقيم خفضت ترقيم البنك الفلاني و ما تسمعو شي على باقي بنوك تونس، إياكم تظنو انو البنك هذاكا خايب و الباقي منعو خاطرهم طيارات. لا 😁. لازمكم تعرفو انو وكالات الترقيم هي مكاتب دراسات خاصة، و ما تقيم إلا البنوك التونسية الي تطلب انو يتم تققييمها سنويا و تدفع ثمن هذا التقييم لوكالة الترقيم. يعني البنوك الي ما تحكيش عليهم وكالات الترقيم هي بنوك رافضة التقييم الخارجي المستقل اصلا و الله أعلم على شنوا باركة من كوارث... مثلا فما بنك واحد في تونس يطلب سنويا من ثلاثة وكالات ترقيم عالمية أنها تقوم بالتدقيق في حساباته و هي ستاندارد آند بوورز و فيتش و موديز. يعني كل مرة الوكالات هذي تخرج تقييمها لتونس و للقطاع البنكي التونسي، إلا و يخرج اسم هاك البنك من ضمن البنوك المعنية. و البنوك الي تعمل هكا و هي قلة نادرة بصراحة في تونس، هي بنوك تسعى لتقييد نفسها بأصعب و أدق المعايير الدولية الصلابة المالية و الحوكمة و حسن التصرف، البنوك هذي تحاول تفرض نفسها خاصة في المعاملات المالية العالمية في عمليات التصدير و التوريد الي يقومو بيها حرفاءها، خاطر بنوك العالم قبل ما تتعامل مع بنوك اخرى، أول حاجة تغزرلها هي : هل ترى خاضعة لترقيم و تقييم إحدى الوكالات العالمية و الا لا. لكن الي صاير في تونس بعد الثورة هو انو كل بلاغات الترقيم، فيها تراجع لهذا الترقيم، و بحكم قلة فهم الناس للموضوع، الي يصير هو انو البنوك الي رافضة التقييم من وكالات الترقيم، تتعدى في المهموطة و ما يركز حد مع مع مشاكلها، و البنوك الي تسعى بكل الطرق نحو الشفافية قدام المتعاملين معاها عالميا، تصبح في تونس بنوك خايبة و ما تصلحش خاطر هي برك تظهر في بلاغات تخفيض الترقيم المتواترة بعد الثورة... الاهمّ من هذا الكل، هو انّو البنوك هذي، و منذ الثورة، تخضع لتراجع ترقيمها لسبب اساسي (موش الوحيد) غير مرتبط بأداءها او نتائجها، السبب: هو تراجع ترقيم تونس كدولة، كيفاش؟ فما قاعدة في موضوع الترقيم هذا، و هي أن أي شركة تشتغل حصريا في بلد ما، ترقيمها لا يمكن أن يكون أفضل من ترقيم ذلك البلد، هذاكا علاه كل مرة تسمعو بوكالة ترقيم خفضت الترقيم السيادي لتونس (يعني تقييم الدولة التونسية من حيث المصداقية و القدرة على سداد ديونها و الإيفاء بتعهداتها) إلا و تسمعو بعدو بأيام تخفيض لترقيم البنوك الي تقيم فيها الوكالة هذيكا في تونس.... هذا معناه انو بنوكنا عال العال؟ طبعا لا، بنوكنا عندها مشاكلها كيما كل القطاعات في تونس عندها مشاكل... لكن المقال هذا هو حصريا للحديث على آلية ترقيم البنوك... على خير يا توانسة
السلام في تونس فما برشا مشاكل محبطة لكن فما حوايج اخرى زادا اليوم باش نحكيلكم على معرض باريس للسفن، في المعرض، شفنا اول عرض للسفينة التونسية الصنع Nottoy N23، التي تم تصنيعها في حضيرة التصنيع البحري Nottoy Boats التابعة لمجمع صناعي تونسي لصاحبها علي بن صميدة يشغل 200 عامل و يحقق في رقم معاملات ب25 مليون اورو... سفينة Nottoy N23 هي ثمرة سنتين من العمل، و هي من تصميم المهندس البحري التونسي علي القسطلي، سفينة فريدة في تصميمها و مجعولة للاستجابة لكل رغبات صاحبها.. ديما نقعد على قناعة، الي تونس فيها كل مقومات النجاح، فقط لو نفيقو و نقدسو العمل، و خاصة لو نكافؤو الناجح و نعملوه مثال، موش نحسدوه و نطلعو فيه العيوب السبعة... بالله لو بالزهر، فما ناس عندها علاقة بمستهلكي هذا النوع من المنتوجات سواء توانسة او اجانب، برتاجيو، و ترجمو لو لزم الامر #استهلك619
السلام عليكم موقع assabahnews هبط ساعة لتالي وثيقة فيها مجموعة مقترحات النواب لتنقيح قانون مالية 2020 و الي من ضمنهم مقترح احداث صندوق الزكاة، و هوني عندي بعض الملاحظات: مبدئيا ما فما حتى اشكال لمحاولة جمع الزكاة من الناس الي راغبة انها تزكّي عن طريق هيكل حكومي، ماهو الا صندوق كي غيرو، فكرة ممكن ترتح برشا ناس من التلويج لشكون تعطي... يعني من ناحية المبدأ، ما فما حتى مشكل اذا يتم احترام جملة من الشروط حول الشفافية و حول علوية القانون على كل ايديولوجيا... نجيو توا لبعض الملاحظات حول النص متاع الفصل المقترح: أولا، القانون ناقص التأكيد على الطابع الاختياري للمساهمة، و اذا لم يتم اضافة هذا الشرط، يصبح الامر مجرد ضريبة جديدة على كاهل المواطنين و الشركات و يصبح خاصة طريقة مقنعة لفرض ايديولوجية حزب على شعب كامل ثانيا، الفصل يطرح هيئة لتسيير الصندوق متكونة من ممثل عن هياكل حكومية مالية و دينية (دار الإفتاء)، لكن بقدرة قادر تزادت معاهم جامع الزيتونة و خاصة جمعية معينة اسمها "جمعية علوم الزكاة"... يعني ناس تلمو عملو جمعية من بين الاف الجمعيات، نختاروهم هوما دون عن غيرهم لتسيير صندوق جمع اموال.... اذا الدولة باش تسير الصندوق، فوجود اي عنصر آخر في هيئته التسييرية زايد حسب رايي، هوكا الجانب المالي ممثل بوزارة المالية و الجانب الديني ممثل بدار الافتاء، الباقي مجرد تدخيل عناصر معينة دون غيرها لتسيير شأن عمومي... و اذا يحبو يخدمو كمجتمع مدني و رقابي، قانون النفاذ للمعلومة موجود، و يمكن يقترحو و يراقبو كيما يحبو، اما تعمل قانون مفروض يدوم سنوات و تحط فيه جمعية الفولانية و الجامعة الفولانية... مجرد عبث تافه ثالثا، يجب اجباريا التنصيص ان المساهمة في صندوق الزكاة لا تعفي بأي حال من الاحوال من دفع الضرائب و الاداءات على الاشهاص و الشركات، و لا تمكن من اي امتياز او عفو جبائي.... و الا فإننا سنفتح الباب للتهرب الجبائي الحلال رابعا، منع بات للمساهمة في صندوق الزكاة نقدا مهما كان المبلغ، يعني هذا جيب شكارة فلوس الله اعلم شنوا شرعيتها و قيّدها على نخلص في حق ربي...المساهمة لا تتم الا بتحويل او شيك بنكي او بريدي. خامسا، صندوق الزكاة لازمو يكون خاضع لسلطات التثبت متاع قانون من اين لك هذا و لازمو يمد هذه السلطات دوريا بمن ساهم فيه و حجم مساهماتهم سادسا، تماما كالبنوك و البريد (قانون المالية 2019 يفرض على البنوك و البريد يسلم قائمة اسمية في الحسابات الي محلولة عندهم بتاريخ 31 ديسمبر 2019 و تحيينها كل ثلاثة اشهر)، صندوق الزكاة لازمو كل ثلاثة اشهر يبعث لإدارة الجباية قائمة في المساهمين فيه (مبلغ المساهمة موش ضروري التبليغ عليه الا عند طلبه من طرف ادارة الجباية في اطار مراجعة لشخص ما او شركة ما) على الصندوق ارسال قائمة المساهمين و تحيينها دوريا كل ثلاثة اشهر... سابعا، مصاريف الصندوق، لازمها تبقى حصريا موجهة لقائمات العائلات المعوزة المحددة عند وزارة الشؤون الاجتماعية، باش ما ندخلوش في باب شراء الذمم الانتخابية و السياسية.... ثامنا، منع بات مع وضع عقوبات مالية و سجنية صارمة، لكل مسيري مؤسسة خاصة تضع شرط المساهمة في صندوق الزكاة عند التعامل مع مزوديها او عند تشغيل الناس تمرير هذا المقترح دون الاستجابة لكل هذه الشروط دون استثناء، هو الخراب المالي بعينه، اياكم و السماح بتحويل دولة الواجب تجاه المواطنين الى دولة الصدقات والمنّ على الفقراء و يصبح واجب دفع الضرائب هو البحث عن الأجر و منّة من الأغنياء على الفقراء و اذلال للمحتاجين... على خير
السلام عليكم دائما حول موضوع فاجعة زهرة مدين... اليوم باش نشوفو علاش تونس عندها سنوات تحكي على النقاط السوداء في الطرقات و علاش هالنقاط ما نقصتش... و الحل لفهم تونس و مشاكلها راهو ديما موجود في نوع واحد من التقارير، هو تقارير قضاة محكمة الحسابات... هات نشوفو تقرير الدائرة عدد 31 الي صدر في 25 ديسمبر الي فات، و الي شمل تقييم المحكمة لمنظومة صيانة الطرقات فؤ بلادنا... في الصفحة 134 من التقرير، نلقاو انو الوزارة تعمل مرة كل 5 سنوات تعداد لحركة المرور، يعني نظريا، الوزارة مطلوب منها تنشر فرقها باش تعمل احصائيات على كثافة الحركة المرورية على كل طرقات تونس، و هكا، تعرف اما هي الطرقات ذات الاولوية في برنامج تدخلات الصيانة... قضاة الدائرة يلقاو انو هذا الاحصاء ما يشملش كامل شبكة الطرقات التونسية، و بالطريقة هذي، استراتيجية و برامج صيانة الطرقات ما تنجمش تكون شاملة... مازال...في الصفحة 135 من نفس التقرير نلقاو: في 27 نوفمبر 2013، وزير التجهيز بعث مراسلة لوزير الداخلية، قالو لازم مصالح وزارة الداخلية تعلم الادارات الجهوية للتجهيز بحوادث المرور على الطرقات... الاشكالية هوني، انو معطيات مرصد السلامة المرورية بوزارة الداخلية ما فيهاش معلومات فنية تسمح بتقييم حالة الطريق و مدى مساهمتها في وقوع الحوادث المعنية... و بالوضعية هذي، حتى وزارة التجهيز ما تنجمش تعرف كل النقاط السوداء فعليا، باش تبرمج التدخل فيها و صيانتها... عام 2013... صارت دراسة متعلقة بالمساندة الفنية لتحسين السلامة المرورية على شبكة الطرقات التونسية... الدراسة هذي رصدت 90 نقطة سوداء و اوصت بالتدخل فيها... عاد قضاة الدائرة خذاو عينة من 30 نقطة سوداء من جملة هال90، و شافو اش صار فيهم من 2013 لليوم.... و القضاة يلقاو انو .... ما تمت برمجة حتى تدخل بهذه العينة من 30 نقطة لصيانتها او تحسينها... و الدراسة بيدها اوصات بضرورة اعداد برنامج ثلاثي (على 3 سنين) لاصلاح هذه ال90 نقطة سوداء... و قضاة الدائرة لقاو انو و الى حدود نوفمبر 2017 ما تمش وضع اي برنامج في الغرض، يعني حتى برنامج ما تحطش من اصلو.... لو جيت مكان قضاة الدائرة راني ضربتني الجلطة عندي مدة...
سلام عليكم الي صار في زهرة مدين مأساة و فاجعة مهولة، هذا ما فيهش كلام... حاليا احنا عندنا وضع مزري في الصحة العمومية، في النقل العمومي، في الطرقات و النقاط السوداء في الطرقات... حالة الغم و الهم الي عاشوها التوانسة عادية و متوقعة بالنظر لهول الي صار، الي انتشر بعدها من حالات الاحباط الوطني العام، باقي اخطر من حالة الحزن بحد ذاتها... لازم نحطو في بالنا، انو للاسف الشي هذا مازال ممكن يصير في السنوات القادمة، خاطر اصلاح كل بنية النقل مرة واحدة مستحيل من ناحية الوقت و خاصة من ناحية الفلوس، المنطق يقول انو شي مستحيل و يحلم الي يتوقع الشي ممكن يتصلح... و تواصل الحوادث المروعة هذي، لا يزي عندو اثر مدمر على عائلات الضحايا (احنا بكلنا نحزنو بصدق و مبعد ننساو ونتعداو لجام اخرى حبينا و الا كرهنا)... لكن الاثر الاعظم، هو على معنويات الشعب... شعب محطم نفسيا و محبط، مستحيل يقوم، مستحيل يبني، مستحيل يحسن من حالتو.... و الاتعس انو فما ادمينات الخراب تسمسر بهذا الاحباط و تزيد عليه (اخر مثال، الحافلة المدرسية الي دخلت في حيط مدرسة في المغرب، و فايسبوك شانع على اساس انها صارت في تونس) هوني، الحكومات المختلفة، بإمكانها عمل زوز اشياء : * اولا، تحقيقات فعلية، تحدد المسؤوليات، كل المسؤوليات و تنتهي بعقوبات صارمة لكل من قصّر او تهاون او استهتر... و تنتهي خاصة بقرارات و اجراءات جديدة تطبق بشكل فوري (صدقوني، في اغلب الحالات الاجراءات هذي ما تستحقش استثمار، فقط تغيير لطريقة عمل الاشياء و وضع ضوابط صارمة لحركات نحسبها بسيطة و يقرالها غيرنا المتقدم علينا الف حساب) لكن هذا الكل ما يعني شي، اذا الحكومات المتعاقبة ما تنشرش بكل شفافية نتائج التحقيقات و العقوبات الردعية الي تصير بعدها... هذا لمحاولة الحد من تتالي الكوارث على المدى العاجل... ثاني حاجة، و لمواجهة الغول الاعظم متاع انهيار معنويات الشعوب، فما اجراءات بسيطة، متاع شفافية و محاسبة موش على الفساد (هذيكا محاسبة المفروض انها امر مفروغ منه) و لكن على المشاريع و تنفيذ المشاريع... منذ الثورة و حتى قبلها طبعا (لكن الاهتمام الشعبي بالعمل الحكومي جاء بعد الثورة) كل الحكومات تسربي للمواطن في اهداف عامة، صحيح هي تخدم لاجل تلك الاهداف، لكنها تبقى عامة ما تعني شي للمواطن في حياتو كل يوم... و هذا أمر يزيدنا احباط على احباط، خاطر اولا ما يخليناش نحسو بإنجازات الحكومات المتعاقبة، و ثانيا ما يسمحلناش باش نحاسبو الحكومات على انجازات ملموسة.... لو كل وزارة تهبط في موقعها برنامج عمل مفصل، بالدشرة بالدشرة اذا لزم و تواريخ انجاز هاته الاعمال... ما قلناش كل شي توا كيما صاحبنا هاك العام.... قلنا فقط نشوفو، كل شي وقتاش مبرمج، و كل مواطن يعرف وقتاش دولتو ناوية تصلح المشاكل الي في جيهتو... الناس اغلبها واعية انو مستحيل يتصلح كل شي فرد وقت، لكن الناس تحب تشوف برامج ملموسة و تحب خاصة تواريخ انجاز و انتهاء اشغال... بالطريقة هذي، انّجمو نحاسبو وزير على عملو و حكومة على قدرتها على التنفذ .... وزارة النقل: - برامج و تواريخ تعزيز الاسطول في كل شركة جهوية و برامج و تواريخ تجديد عربات و قاطرات المترو و القطار - برامج و محطات تنفيذ مخططات تأهيل شركات و موظفي و عملة النقل العمومي البري و البحري و الجوي باش ماعادش يعاملو المواطن كمشروع جنازة - برامج و تواريخ الرفع من عدد رخص النقل الخاص في كل معنمدية، اذا فما معتمديات فيها ترفيع... - برامج و تواريخ توفير النقل المدرسي للمدارس المنفية المنسية، ما قلناش اليوم، ما قلناش توا، فقط اعلموا الناس وقتاش ناويين، اما حطو تواريخ، و حطو برنامجكم في كل مدرسة او معهد معني باش الناس تشوف و تبرد و خاصة باش الناس تحاسبكم اذا ما انزجزتوش - برامج و تواريخ تأهيل مدارس تعليم السياقة، و شنوا باش تطلبو منهم السنا و العام الجاي -... الخ وزارة الصحة: - تواريخ تدعيم المراكز الصحية في كل مدينة او قرية او دشرة او جيهة بالكفاءات الطبية و الشبه طبية، ما قلناش بكلهم دعموهم، قلنا اعلمونا وقتاش مبرمجين دعم الي يستحق الدعم و حطو بالاولوية يا سيدي... اما حطو تواريخ، و حطو برنامجكم في كل مركز صحي معني باش الناس تشوف و تبرد و خاصة باش الناس تحاسبكم اذا ما انزجزتوش - تواريخ ترميم المؤسسات الصحية العمومية، حطو في كل دشرة مستوصفها وقتاش يوصلو الدور، ما قلناش اليوم و لا توا، حطو للعموم البرنامج... اما حطو تواريخ، و حطو برنامجكم في كل مركز صحي معني باش الناس تشوف و تبرد و خاصة باش الناس تحاسبكم اذا ما انزجزتوش - تواريخ اصلاح او تغيير المعدات المعدات الطبية الناقصة في كل مستشفى معني... موش مهم وقتاش بالضبط، انتوما و الاولويات، اما حطو تواريخ، و حطو برنامجكم في كل مركز صحي معني باش الناس تشوف و تبرد و خاصة باش الناس تحاسبكم اذا ما انزجزتوش -.... الخ وزارة العدل: حطولنا مخطط واضح على تواريخ دعم المحاكم بالموارد البشرية، و تاريخ تأهيل البنايات، حطو كل محكمة في كل مدينة وقتاش يجي دورها -...الخ وزارة التجهيز و الاسكان - حطولنا برنامج تبييض النقاط السوداء، ما فماش فلوس للكل مرة برك، أوكي، حطو اولويات حسب الخطورة و حجم تدفق العربات، اما سميوهملنا بالواحدة، و قولونا كل واحدة وقتاش مبرمج اصلاحها... اما حطو تواريخ، و حطو برنامجكم في كل دشرة معنية باش الناس تشوف و تبرد و خاصة باش الناس تحاسبكم اذا ما انزجزتوش - حطولنا برامج القناطر و تعبيد الطرقات في كل دشرة و كل مدينة، قولولنا كل حد وقتاش يجي دورو و وقتاش توفى الاشغال... ما يهمش وقتاش، التراب اكثر من الحفرة، نعرفوه الشي هذا، اما اما حطو تواريخ، و حطو برنامجكم في كل مدينة و قرية و دشرة معنيين باش الناس تشوف و تبرد و خاصة باش الناس تحاسبكم اذا ما انزجزتوش وزارة المالية - حطو نفس الشي كيما وزارة العدل بالنسبةللقباضات - حطولنا اهداف ملموسة في ما يخص تخفيف الضغط الجبائي على المواطنين و الشركات، موش توا اكيد و لا العام الجاي و لا الي بعدو، اما قولولنا انو هدف تسعاولو و لو بعد 5 سنين، وريونا فين ماشيين، خلي نصبرو معاكم، و خلي نحاسبوكم زادا كي تفشلو - شوفو مع البنك المركزي و حطولنا هدفكم في التضخم قداش كل سنة، و بالله يااااا معهد الاحصاء، ما عادش تخرجلنا ارقام التضخم الشهري دون التذكير بالهدف الي حطاتو الحكومة في اول العام... -... الخ نفس الشي يمكن تطبيقو على كل الوزارات و المؤسسات العمومية من ستاغ و صوناد و اوناس و غيرهم، اعلام المواطن بكل ما هو مبرمج فين هو موجود و وقتاش باش يصير و تاريخ الانتهاء منو... هذي بكلها امثلة بسيطة، و متأكد انها معلومات برشا منها موجودة، لكن لو تتحط للعموم مع تواريخ تنفيذ و نهاية اشغال، و خاصة بطريقة بحث سهلة (مزش تقرير سردي ممل بميا و خمسين صفحة و 7 الاف جدول) تخلي اي مواطن يكفي يحط قريتو او جيهتو باش يلقى برنامج الدولة الملموس في المجال هذاكا في جيهتو و خاصة وقتاش يصير... لو فعلا يتم الشي هذا، وقتها نورّيو للمواطن احنا فين ماشيين، وقتها متأكد يصبر، لكنو باش يحاسب، و باش يحاسب عن اشياء ملموسة و موش مجرد تبرّم عام دون دليل... وقتها نضمنو انخراط شعبي في مجهود دولتهم، وقتها حتى لو تصير كارثة، بكلنا نكونو مقتنعين انها ثمن باهض ندفعو فيه خاطر مازلنا في طور البناء لبلاد افضل، و وقتها نضمنو خاصة انو فعلا المحكوم يحاسب الحاكم على الانجاز.... على خير يا توانسة
سلام عليكم الكلام هذا قلناه في افريل 2019... ما نعرفوش اش صار في المأساة هذي... مادام المحاسبة ناقصة او حتى موجودة دون إشهارها و التشهير بيها، مادام الاستهتار متواصل و اقصى ما نفعله بعد كل فاجعة، هو العواء كالكلاب الجرباء الجريحة...
السلام عليكم آسف للغياب، الي مازال باش يتواصل خاطرني غاطس خدمة الفترة هذي... ان شاء الله بعد اسبوع نرجعو على قاعدة للصفحة... لكن شدتني هالنهارين، العركة بين نقابة التاكسيستية و المستثمر التونسي علىstart-up الي اسمها intigo و النقل بالسكوتارات... هذا مقتطف من بلاغ وزارة النقل حول الموضوع: " حول قيام مستثمر تونسي باقتناء دراجات نارية لاستغلالها في إطار نقل الأشخاص.... ....إلا أن التراتيب الحالية تفرض على كل شخص يعتزم تعاطي النشاط المذكور بواسطة هذه الوسيلة توفير الشروط التالية: ...أن تكون على متن الوسيلة عند كل عملية كراء نسخة من عقد الكراء المبرم مع الحريف يتضمن بالخصوص هويات كل من الكاري والمكتري والتزاماتهم ورقم العربة المستخدمة وشروط استخدام السائق إذا كان كراء العربة بسائق... وبناء على ما سبق ذكره فإنه في صورة ثبوت تعاطي نشاط النقل العمومي للأشخاص فإنه يترتب على ذلك تسليط العقوبات المنصوص عليها بالقانون المذكور أعلاه والتراتيب الجاري بها العمل..." 🤣🤣🤣🤣 الفكرة كلها قائمة على العقد الالكتروني بين المواطن كي يطلب الخدمة بالapplication و الشركة كي تقلو "اوكي هاو جايك شكون بعد كذا وقت"... في العالم، العقود الالكترونية تصير على ملايين الدولارات، و احنا يحبو كل مواطن يركب يصحح كونتراتو و شوفار السكوتار يحط الاوراق تحت ايديه في الموطور"😂😂😂... يعني بصراحة بخلاف موضوع السلامة (فكرة التنقل على موطور في فوضى العاصمة و خاصة بين les grands axes متاع العاصمة، هي فكرة ما اتطمنش بصراحة) الباقي الكل كلام فارغ... هي أيضا عركة بين جيلين.. جيل الإدارة و اشتراكية الستينات و الفاكس و المؤسسات العمومية و النقابات، و جيل الاستثمار الخاص و الstartup و Google و Amazon. و النتيجة حاليا هي تقدم الجيل الأول الي بارك على مواقع القرار في مقابل فرار الجيل الثاني من البلاد بعد ما ياس من تغييرها.... يا والله أحوال
سلام عليكم... خواطر حول البطاطا... عاد احنا توا في موسم مشكل تزويد بالبطاطا... نتذكر مرة في التلفزة حكاو على مركز فني للبطاطا و القنارية... دخلت نلوج نلقاه: http://www.ctpta.tn/موقع-المركز.html عاد كي تشوف المهام، تقول تبارك الله: استشراف و بحوث علمية و تطبيقية و تنمية و تحسين اختيار الاراضي الصالحة لزراعتها، و اختيار و تحسين البذور، و دراسة مردودية كل نوع من البذور.... الحاصل شي يعمل الكيف.... هذي المهام المكتوبة.... قلت خلي نعمل دورة في الموقع و نشوف اش عملو... نلقى صور مسؤول في حقل بطاطا تحت عنوان "معاينة لحقل بطاطا بولاية"... و نلقى يوم تحسيسي... قلت اش علينا، هذي حوايج لازمة زادا، اما خلي نشوف البحوث و الدراسات، نلقى الليان فارغ... قلت نشوف تطبيق البحوث، نلقى اخر بحوث تطبيقية صارت عام... 2008.... توا هذا مركز تكون قبل عام 2008... و أهدافو متميزة و مستقبلية...نجيو 11 سنين بعدها، نلقاو بلادنا مازالت في نفس المعبوكة، هاو عام بطاطا مطيشة، هاو عام ما فماش و نستوردو.... لو المركز هذا تبعث لتحقيق اهداف استراتيجية، علاه بعد 10 سنين ما صار شي؟ و المركز هذا شكون فيه و كيفاش يخدم؟ يا ترى بالحق يتعامل مع وحدات البحث العلمي في الجامعات؟ يا ترى احتضن افضل الطلبة ؟ يا ترى عمل دراسات استراتيجية واقعية و ما حب حد يتبعها؟ يا ترى يتم تسييرو كمركز بحث علمي و الا كمندوبية جهوية للفلاحة؟ يا ترى المركز هذا حوكمته جيدة؟ حاطط اهداف سنوية ملموسة؟ و اذا ما تحققتش؟ شكون يراقبو؟ شكون يراقب الباحثين الي فيه؟ كيفاش يتم دعم البحوث؟ كيفاش يتم اختيار الباحثين و البحوث؟ علاه بعد 11 سنة من المصاريف عليه، تونس مازالت تقاسي في مشكل البطاطا؟؟؟ الحق انا ما فهمتش....
إعادة بمناسبة ذكرى السابع من نوفمبر المجيدة... هات نتذكرو مع بعضنا... عام 2010 في تونس فما قريب 600 الف مؤسسة مختلفة الاحجام (من الي حال عطرية وحدو حتى للشركات الي تخدم في الاف) منها فقط 220 شركة على ملك النظام و تفرعاته، يعني من ناحية العدد، الشّركات هذي ما تفوتوش نسبة 0,036% من مجموع شركات تونس... هيا شدو عندكم توا، هال0,036% من عدد الشركات يستأثرو بـ... 21,3% من مجموع الأرباح الصافية لكل المؤسسات التونسية سنة 2010.... و كي نقول الأرباح الصّافية، يعني الي يقعد لأمّالي الشّركة في مكتوبهم بعد خلاص الخدامة و المواد الأوّلية و الضو و الأمبو و كلّ شي... هيا زيدو شدو عندكم، مجموع قيمة أرباح ال220 شركة متاع النظام و تفرّعاتو بلغ 335 مليون دينار (335 مليار مليم) عام 2010. و المبلغ هذا وحدو يمثل يمثل 0,5% من المنتوج الداخلي الخام لل11 مليون تونسي عام 2010. هيا زيدو شدو عندكم، هال 220 شركة الي تستحوذ على أكثر من خمس مجموع الأرباح الصّافية متاع ال600 الف مؤسسة خاصة في تونس، ما تساهم إلا بنسبة 0,8% من التشغيل الي توفرو كل الشركات الخاصة بتونس... زيدو شدو عندكم، مانا قلنا لفوق انو ال220 شركة يستأثرو ب21,3% من الأرباح الصافية (يعني قيمة انتاج هالشّركات مطروح منو كلّ كلفة الانتاج)، هالشركات هذي ما تساهم إلا بنسبة 3,2% في إنتاج كل المؤسسات التونسية... تخيلو هامش الربح الي يطبقو فيه الشركات هذي. الخلاصة، الي حنّ لما قبل الثورة بسبب الامن و الامل في المستقبل، نحب نقلهم، صدقوني، الوضعية كانت غالطة جدا، و معوجة، و الثورة راهي كانت جاية جاية لو موش 2011 راهي بعدها، و كل ما كان ينجم يصير هو انو اي تأخير معناها تعفن اكثر و انفجار اعنف (في المراسلات الديبلوماسية الي نشرها ويكيليكس بين سفير امريكا بتونس و وزارة خارجية امريكا، و الي يحكيلهم فيها على بذخ العايلة الحاكمة و وضعية الحكم في تونس، كانت اجابتهم "let it burn" و معناها حرفيا "خلي الوضعية تزيد تخمج")... صحيح احنا كنا في أمن ظاهريا، صحيح التعتيم كان مخلينا نغزرو للمستقبل بأمل اكثر، لكن صدقوني كنا كي الأعمى الي فما شكون يطمّن فيه و هو يمشي في اتجاه هفهوف، يعني المستقبل ماكانش موجود اصلا... صحيح احنا بعد الثورة طلعولنا ناس يحبو يرجعونا 14 قرن لتالي، طلعولنا ارهابيين و حزام حقوقي و اعلامي للارهابيين، صحيح بعد الثورة علات اصوات الناس الشر الي تكره الاخر المختلف دينيا او فكريا او جنسيا او عرقيا و تحب تقمعو و تمشيه على كيفها، صحيح بعد الثورة خرجولنا لوبيات فساد متشعب و عوض عيش ديمقراطية السياسة اول شي صار هو دمقرطة الفساد، صحيح احنا توا في فوضى عارمة، نتعلمو في الديمقراطية، نتعلموا كيفاش لازم نخدمو، نتعلموا كيفاش نعيشو مع بعضنا، نتعلمو في السياسة، لكن في جميع الحالات، احنا قاعدين نغزرو لحقيقتنا، و اهم حاجة اذا نحبو نبنيو بلادنا، هي اننا نغزرو لحقيقتنا، و نشوفو خنّارنا، و نحكيو عليه، و ننقدو، و نعملو راي عام، و بإذن الله، نبنيو و ننجحو، تاريخ البلاد هذي اثبت انها تبني و تنجح... مادام حتى حد ما فكر يفرض رايو بالقوة و حتى الي حاول تم تدميره، مادام لاباس و ثنيتنا صحيحة، ثنية صعيبة، معقدة، متعبة، مكلفة، لكنها ثنية صحيحة... أخيرا، ارقامنا الكلها مصدرها تقرير للبنك الدولي بعنوان : "تونس الثورة التي لم تكتمل"...
ملاحظة بكل مودة لإدارة المعهد الوطني للاحصاء: الموقع الرسمي متاعكم طايح ما يخدمش عندو نهارين... انتم اول مصدر للمعلومات ذات مصداقية عن تونس، نهارين برشا على تونس راهو بالنسبة لمؤسسة في وزن معهد الاحصاء... رجاءا تلافي الامر
سلام عليكم في كوكب اسكندنافيا العظيم، في دولة النرويج، تسمح ادارة الجباية في نهاية كل سنة، لكل مواطنيها بالاطلاع على مداخيل كل المواطنين و الشركات (بالنسبة للمداخيل المصرح بيها في آخر سنة، الموقع تحل نهارالثلاثاء السبعة متاع الصباح)... يعني انت مواطن نرويجي، عندك رقم تعريف جبائي، تدخل لموقع وزارة المالية النرويجية و تعمل بحث على اي اسم، العمدة، الوالي، اي سياسي كان، نائب في البرلمان، مدير عام شركة حكومية او خاصة، رئيس الوزراء، سفير بلادك في بلاد أخرى، جارك خوك، بوك، عرفك، شركة خالك... و تطلع على تفاصيل مداخيلهم عامتها... هذا داخل في ثقافة 100% شفافية الي عندهم، اذا ثروتك قانونية، ما عندك علاش مخبيها.... الخلاصة، هذا شعب تافه، ما يعرفش يخاف من العين.... نعرف بلاد، إعلامها و برشا من حقوقبيها و سياسييها تجندو لرفض فرض التصريح الجبائي على المترشح للرئاسة و لمجلس النواب... و نعرف بلاد مئات من المشمولين فيها بقانون التصريح بالمكاسب، ما صرحوش، و نعرف بلاد، لما حكومتها حاولت رفع السر البنكي في قانون من قوانين المالية، لقات روحها تحارب في النواب و المنظمات المهنية و منظمات مجتمع مدني و الاحزاب حكما و معارضة، بكلهم تكتلو ضدها لإسقاط فكرة رفع السر البنكي... بقية يوم زينة يا شعب اسكندنافيا العظيم...
السلام عليكم السيد النائب نورالدين البحيري منذ قليل على قناة التاسعة: "احنا لقينا نمو سلبي عام 2011 و في 2012 من سلبي، اعلى نسبة نمو بعد الثورة..." سي نورالدين طرح زوز افكار في فكرة حسب رايي: - اعطى لحكومة 2012 فضل في صعوبة تحويل نمو سلبي الى نمو ايجابي - اعطى لحكومة 2012 فضل تحقيق اعلى نسبة نمو بعد الثورة (3,5%).... سي نورالدين، النمو الاقتصادي راهو موش قطار خرج على السكة شيئا فشيئا (اصبح سلبي) و حكومة 2012 عملت مجهود جبار باش اصبح سلبي... النمو الاقتصادي يا سي نورالدين راهو كل عام يتحسب وحدو و بمقارنة الناتج الداخلي الخام (مجموع الخيرات و الخدمات الجديدة الي تم انتاجهم في السنة) عامتها مقارنة الناتج الداخلي الخام للسنة السابقة... و الحالة الوحيدة الي تكون فيها عملية الخروج من نمو سلبي الى نمو ايجابي هي عملية شاقة و مضنية، هي حالة انو الاقتصاد يكون عايش ركود منذ سنوات متتالية لاسباب هيكلية... و وقتها فعلا يكون الخروج من حلقة الركود صعب جدا... لكن لما يكون النمو السلبي لعام معين جاي بسبب احداث خارقة للعادة (كيما الثورة في تونس عام 2011 و الي ادت لنمو سلبي عامتها) فراهو اسهل حاجة العودة للنمو الايجابي في العام الموالي... و حاجة اخرى، راهو النمو هو مقارنة الانتاج الجديد للخيرات و الخدمات في سنة معينة، مقارنة بالانتاج الجديد الي صار في السنة الي قبلها... بالفلاقي، لما تكون السنة الماضية سيئة، يسهل عليك تحقيق نمو جيد في السنة الموالية... هات نعملو تفسير ببعض الارقام الخيالية مع المحافظة على نسب النمو الي صارت في تونس فعليا...يعني مثلا اذا الانتاج الجديد في بلادنا عام 2010 يساوي 100 مليون دينار، و احنا عملنا نمو سلبي ب1,8% عام 2011، معناها عام 2011 عملنا انتاج جديد للسلع و الخدمات يساوي 98,2 مليون دينار فقط... و هكا يا سي نور الدين لما تونس عملت نسبة نمو ب3,5% في 2012 مقارنة ب2011، معناها في 2012 عملنا انتاج جديد ب101,6 مليون دينار، و هكا بإعتبارنا قارنّا بسنة سيئة، ظهر النمو كبير... مازال يا سي نورالدين، الناتج الداخلي الخام، هو مجموع الخيرات و الخدمات الجديدة الي عملتهم المؤسسات الخاصة و الادارة التونسية في 2012... و لكن اذا من السهل تقييم سعر الخيرات و الخدمات الجديدة الي تنتجهم المؤسسات الخاصة لاحتسابها في الناتج الداخلي الخام، فإنو خدمات الادارة التونسية تتعطى للمواطن التونسي بسعر رمزي لا علاقة بحقيقة كلفتها... لذا الاقتصاديين اتفقوا في العالم، على تقييم خدمات الادارة عند ادخالها في احتساب الناتج الداخلي الخام، موش بالسعر الرمزي الي يدفع فيه المواطن، و انما بقيمة اجور الوظيفة العمومية... و هكا يا سي البحيري، لما الدولة عملت زيادات استثنائية و تاريخية في اجور الوظيفة العمومية عام 2012 (و هذا ايضا كلامك حرفيا في حوار اليوم على قناة التاسعة)، فطبيعي الناتج الداخلي الخام يطلع برشا عامتها، و يظهر فما نمو كبير مقارنة ب2011 الي هي اصلا سنة سيئة كيما قلنا، لكن العملية متاع الارتفاع هذي ما فيهاش فائدة فعلية او خلق خدمات جديدة اكثر تنمي الاقتصاد، خاطرها مجرد ارتفاع اجور دون اي تغيير في حجم و جودة الخدمات عامتها، و هذي طريق سيارة للتضخم لا غير.... على خير يا توانسة
فقط معلومة دون اي تحليل: البرلمان الاوروبي يوافق امس 30 اكتوبر على تسريح الدفعة الثالثة و الاخيرة من المساعدة المالية (المساعدة المالية ليست هبة، هي قرض بشروط تافهة من حيث نسبة الفائدة و مدة التسديد) للاقتصاد التونسي ب150 مليون اورو، ليصل المبلغ الجملي لهذه المساعدة منذ فيفري 2017 قيمة 500 مليون اورو... المساعدات هذي، هدفها اساسا مساعدة دول جنوب المتوسط على مواجهة العجز في ميزان دفوعاتها الخارجية، يعني لما يكون مدخول الدول من العملة الصعبة اقل بكثير من مصاريفها.
السلام عليكم: على ذمة رئيس بلدية المرسى المستقيل: عام 2015، الوكالة العقارية السياحية باعت مساحة ارض على البحر (ممر للعموم على حافة البحر) بمساحة 5700 متر مربّع في ضاحية المرسى، باعتها الى احد النزل بقيمة 90 الف دينار، يعني تقريب 16 دينار الميترو مربّع.... في المرسى، على البحر مباشرة، ب16 دينار الميترو... تعليق: صحيح هو ممر على البحر مباشرة ما يتبناش (يعني جاية بالطول ممكن تكون 20 ميترو على 285 ميترو والله أعلم)، صحيح من صالح السياحة و ضروري للنزل انو يكون عندو شاطئ خاص بيه لدفع اعمالو، لكن يا اخي ادفع السوم المعقول و خوذ صحة، تحب تستثمر، اصرف..... معقول الوكالة العقارية للسياحة تبيع الميترو على 16 دينار في المرسى؟؟؟ صحيح لاني خبير عقاري لا نفهم في تقييم الاراضي و الممرّات، اما 16 دينار المتر مربّع في المرسى؟؟؟ و على البحر مباشرة؟؟؟؟ لا اله الا الله..... المصدر: https://www.facebook.com/49148644949/posts/10151176344379950/
سلام اقدم كامل اعتذاراتي لقراء الصفحة الذين فوجئوا بالستاتي الفارط و الكلام الزايد الي فيه😔... توا جمعة، دخلت معايا modérateur باش يعاوني على الاجابة على التعاليق و الميساجات، ياخي خان الامانة😡... آسف جدا صراحة للناس الي قرات و الي تذكرت. اعتذاراتي مرة اخرى. توبة، الي صار كارثة بكل المقاييس بعد 9 سنين من وجود الصفحة، كارثة تستحق التفكير في غلق الصفحة نهائيا، كارثة في حق الناس الي تذكرت في الستاتي و حق الاف القرّاء... نكمل وحدي، ما عادش نزيد حد، و ربي يقدرني عليها اسف مرة اخرى
الى السيد الرئيس قيس سعيّد: رجاء؛ اعلموا ان كلفة تنقلكم اليومي (بصفتكم رئيس تونس و موش بصفة قيس سعيّد) من المنيهلة الى قرطاج، يكلف الدولة مصاريف إضافية انت اول من يطالب بتفاديها رجاء اعلم ان الكلفة تشمل تجييشا يوميا لفرق كاملة من السيارات و طائرة عمودية و عشرات من قوات الامن الرئاسي و الامن الوطني طيلة الطريق بين المنيهلة و قرطاج، اعلم ان هذه مصاريف اجبارية في بلاد عندها ارهابيين في الجبال و ارهابيين مستترين في المدن، و لا مجال لتنقل دون هذه الإجراءات . و اعلم ان كل هذه تكاليف لا وجود لها ان سكنت في القصر الذي بناه الشعب التونسي بأمواله لرئيسه (ايا كان). رجاء اعلموا ان غلق الطرقات لمرور موكب الرئيس يوميا فيه تعطيل رهيب لالاف مؤلّفة من المواطنين صباحا و مساءا. مع ما بعنيه الامر من تأخر عن اعمالهم و استهلاك محروقات اضافي. رجاء اعلموا ان تأمين رئيس تونس، هو من تأمين تونس، و ان حياة رئيس تونس ليست ملكا لشخص قيس سعيّد مادام في هذا المنصب طيلة السنوات الخمس القادمة، لان تعرض رئيس تونس للخطر لا قدر الله هو هزيمة نكراء لوطن كامل و ادخال للبلاد في مجهول هي في غنى عنه. رجاء تذكروا ان جراثيم الدم من الارهابيين يتربصون بتونس فلا تمنحهم فرصا تافهة و لا تستهن بعذابات و تضحيات مئات الأمنيين الرئاسيين المستعدين لبذل ارواحهم فداءا لرئيس تونس (ايا كان)، فلا تضف لعملهم تعقيدات لا فائدة منها. تذكروا اخيرا، ان اي اتصالات يقوم بيها الرئيس مع وزارة الدفاع او رؤساء اخرين (و هذي راهي ما عندهاش وقت محدد و تنجم تصير في اي وقت)، من مكان غير مؤمّن باجهزة منع التنصت و التجسس، هي عبارة على ستاتي فايسبوك يمكن ان يصل اليها و يطلع عليها ايا كان، فلا تعبثوا بأسرار تونس رجاءا. #شد_القصر_من_فضلك
خواطر من التفاعلات حول منشورات الصفحة: من 2011 الى اليوم و الصفحة تدعو الى التضحية لدعم ميزانية الدولة و الى استهلاك المنتوج التونسي و الى دعم الدينار.... التصرفات هذي، انا نراها تضحيات و موش تصرفات مواطنية عادية، لكن الاساس، هو انو الي يحب يضحي على جال بلادو، يقبل المبدأ ديما، موش يصبح يغني بيه كي يفوز في الانتخابات حد يعجبو... هذا راهو مجرد نفاق... في الصفحة هذي، من2011 و التفاعلات مع هذه الدعوات متاعنا مقسومة بين دااااعم و رااافض.... لكن الملاحظة الابرز في ما يتعلق بهذه التفاعلات، هو ان نفس مجموعات المتفاعلين يتبادلون المراكز حسب من يكون في السلطة: * الي كان داعم بين 2011 و 2013 اصبح رافض بين 2014 و لحدود اكتوبر 2019 و هوني لازمني نضيف انو كنت نرى من عند الرافضين في الفترة هذي بالذات (2014-اكتوبر 2019) في كل عبارات التخوين و النعت بالتقرب للحاكم كان موش سب جملة في كل منشور من منشورات الصفحة الي يدعو للتضحية و استهلاك التونسي و دعم الدينار، و فجأة هوما بيدهم، هووووما بيدهم، اصبحوا داعمين جدا لهذه المنشورات بعد اكتوبر 2019 * والي كان رافض بين 2011 و 2013 اصبح داعم بين 2014 و لحدود اكتوبر 2019، و فجأة اصبح رافض جدا جدا بعد أكتوبر 2019 الخلاصة: لا خلاصة لا والو، ما تفهم شي في هالبلاد...
صباح النور على ذمة موزاييك، حريق قبة المنزه حدث في زوز مخازن للمعدّات الرياضية تحت المدارج مساحتهم 500 متر مربع، و الحريق قضى على كامل محتويات المخزنين... نسبقوا النية الطيبة و لا نشك في احد، سبحان الله، يصير في اكبر العايلات و ان بعض الظن اثم... اما ميسالش، نحكيلكم على رياضة شهيرة جدا في المؤسسات و مختلف الوزارات و الادارات عبر العالم... فما رياضة شعبية عالمية (هي فعلا رياضة عالمية و موش محصورة بتونس) هذا موسمها، و هي رياضة حرق المخازن، موسمها يصير عبر انحاء العالم في اكتوبر نوفمبر ديسمبر، الموسم هذا لازمو اجباريا ينتهي قبل قيام المؤسسات و الوزارات بعملية الجرد السنوي للمخزون (inventaire des stocks) المتمثل في مقارنة الكميات الموجودة فعليا في المخازن، بوثائق خروج و دخول السلع للمخزون، الجرد هذا، يصير غالبا في آخر ديسمبر و الي يكشف اي تلاعب او سرقة في المخزون، و ينتهي الموسم الرياضي بسقوط الفرق الي عبثت بالمخزون و لم تتمكن من حرق المخازن قبل حصول عملية الinventaire ... نهاركم زين و مشاهدة طيبة
صباح النور شباب دار شعبان الفهري
حماة الدّار أسود القوات الخاصة للحرس و الجيش الوطنيين تشارك الشعب التونسي حملات النظافة و تقوم بتطهير الخضراء من جراثيم الدم بالقضاء على ارهابي و القبض على ارهابي جرثومة اخرى من جراثيم الدم💪💪💪💪 #تونس_تعيش
السلام عليكم نواصلو اليوم مع تذكير النواب و الرئيس الجدد بالمشاكل الي مفروض يلقاوولها حلول، و نواصلو مع اعادة ملخصات التقرير 31 لدائرة المحاسبات، و نكملو الجزء الثّاني المتعلّقة بمهمة الرّقابة على الخطوط الجوية التّونسية، و اليوم نحكيو على صيانة الطّائرات.. و لاحظوا هوني انو كلام دائرة المحاسبات ما فيه حتى تدخّل في الأمور التقنية،هي تتحدث فقط على جانب التصرف في الصيانة بناءا على ما وجدته من مؤشرات و تقارير... الخطوط الجويّة التّونسيّة، هي شركة، تملك برشا شركات صغيرة أخرى، منهم واحدة اسمها "الخطوط التّونسيّة الفنّية"، و الشركة هذي هي الي لاهية بصيانة طائرات الشّركة الأمّ، أي الخطوط الجوّية التّونسيّة... كيفاش اتّمّ العمليّة؟ فمّا اتّفاقيّة تصير ما بينات الزّوز شركات تبدا عام 2007 و تدوم 15 سنة، لكن الإتّفاقيّة هذي ما فيها حتّى بند يجبر "الخطوط التّونسيّة الفنّية" على احترام آجال الصّيانة الّي تتّفق عليها مع الخطوط الجوّية التّونسيّة... ملاحظة أولى هوني من عند الصّفحة و موش موجودة في التّقرير: التصرّف في الشّركات التّابعة عبر توفير عقود من الشّركة الأمّ، هو استراتيجيّة متّبعة في عديد الوضعيّات عبر العالم، لكنها سلاح ذو حدّين، و تنجّم تخلّي الشركة الصغيرة في حالة تسيير رثّة و خدمات تعيسة، و تواصل رغم ذلك النشاط و الوجود خاطر السّوق ما يعاقبش فشلها الذّريع، و تبقى ديما متمعشة من الشّركة الأمّ، و لو ياقف العقد الي يربطها بالشركة الأمّ فإنّها تنهار بسرعة و تندثر خاطر حتّى حريف آخر ماهو باش يمشيلها و يقبل تعاسة خدماتها، و الوضعيّة هذي، غالبا ما تأدّي لشركات تابعة فاشلة اقتصاديّا و تقنيّا، خاطرها في وضعية غير تنافسيّة و ما فمّا شي يجبرها تصلّح تسييرها او نجاعتها.. نرجعو للتّقرير متاع دائرة المحاسبات توّا: عام 2009، خرج مقرّر من وزير النّقل وقتها، يضع ضوابط صارمة لإعطاء المصادقة للشّركات الي تعمل صيانة الطّائرات، وعام 2016، قامت إدارة الطّيران المدني بمهمّة رقابة على شركة "الخطوط التّونسيّة الفنّية" للنّظر في المصادقة على تجديد رخصتها في صيانة الطّائرات... المهمّة هذي أفضت الى اكتشاف 59 اخلال تمّ التّنبيه ليها منذ 2014 دون ان يتمّ إصلاحها، تتعلّق بمنظومة الجودة، و التصرّف في السّلامة، و أعمال الصّيانة في القاعدة و المدرج و اعمال المخزن المركزي متاع شركة "الخطوط التّونسيّة الفنّية".. المفيد إدارة الطّيران المدني رفضت المصادقة على تجديد رخصة صيانة الطّائرات متاع شركة "الخطوط التّونسيّة الفنّية"، و الى حدود 2018 و هي تعطي فيها في ترخيصات وقتيّة تتراوح بين شهر و نصف و 6 شهور فقط لتفادي توقّف الخطوط التّونسية عن العمل... و نردّو بالنا هوني، دائرة المحاسبات، ما جابت شي من عندها، هي فقط حكات على تقرير ادارة الطّيران المدني... نواصلو... فمّا مركز، اسمو مركز مراقبة الصّيانة في شركة "الخطوط التّونسيّة الفنّية"، مطلوب منو يعطي معلومات يوميّا عن الجاهزيّة التّقنيّة للطّائرات، المركز هذا، ما يقومش بهذه العمليّة للطّائرات الي تطلع بين ال6 واالعشرة متاع الصباح... و النتيجة، طبعا سوء تسيير للرّحلات الصّباحية و تأخيرات و تكفّل بالمواطنين و الفوضى الي ساعة ساعة نشوفوها في المطار... في سبتمبر من كلّ شهر، شركة الخطوط الجوّية و شركة "الخطوط التّونسيّة الفنّية" يتفاهموا على برنامج صيانة الى حدود جوان من العام الموالي... أما شركة "الخطوط التّونسيّة الفنّية" ما على بالهاش بالبرنامج، و وصلت تأخيراتها في تسليم الطّائرات بعد صيانتها 1527 يوم في 2017 و 1812 يوم في 2016، و في الفترة بين 2014 و 2017، فمّا 4 طيّارات قاعدة حابسة ما تخدمش اكثر من 300 يوم في السّنة و 5 طيّارات قاعدة حابسة ما تخدمش اكثر من 200 يوم في السّنة... و طبعا تعرفو النتيجة على انتظام الرّحلات و شنوّا يصير في المسافرين و على أعباء كراء طائرا تعويض على الشركة... نجيو توّا لحالات التوقّف الفنّي غير المتوقّع، يعني مشكل فنّي غير متوقّع يوقّف الطّائرات عن الطّيران، هذي بلغت 412 حالة في 2017. و التوقّف هذا يشمل موش الطّائرات الي اعمارها بين 18 و 22 سنة فقط، بل أيضا الطّائرات الي اعمارها اقل من 6 سنوات، و المأساة حسب رايي، هو انّو الطّائرة A330 TSIFN الي شريناها عام 2015، توقّفت تقنيّا 14 مرّة عام 2017... و طبعا تعرفو النتيجة على انتظام الرّحلات و شنوّا يصير في المسافرين و على أعباء كراء طائرا تعويض على الشركة... نجيو توّا للنّكتة، ماهو في كلّ تقرير لازم نلقاو الهمّ الي يضحّك... الطّائرة TSIOK مشات للصّيانة نهار 24 جانفي 2017، على أساس باش تقعد 66 يوم... قعدت غادي 309 ايّام و ما وفات الصّيانة الّا في 28 نوفمبر 2017... برّا نقولو الصّيانة بطات موش مشكل، نهار 5 ديسمبر 2017، كان متوقّع باش تصير الرّحلة التّجريبيّة متاعها بعد الصّيانة، و الرّحلة التّجريبيّة هذي ما صارتش خاطر الفنّي متاع شركة "الخطوط التّونسيّة الفنّية" ما جاش.. و علاش ما جاش؟ خاطر النقابة تحبّ تعمل ضغط على الإدارة العامّة للحصول على منحة... و قعدت الطّيّارة حابسة الى يوم 12 جانفي 2018... و بالطبيعة كي تحبس طيّارات برشا يكثر الدّهك على طيّارات أخرى الى ان يجي وقت لازمها تاقف للصّيانة... بعد الثّورة، رفض عمّال الصّيانة بشركة "الخطوط التّونسيّة الفنّية" القيام بساعات إضافية (و هذا حقهم حسب رايي) و رفضو أيضا انّو العمل يصير بنظام الثلاثة حصص، و هذا ادّى انّو التزويد بقطع الغيار من المخزن، ياقف بعد العشرة متاع اللّيل و ياقف في عطلة نهاية الأسبوع... الدّائرة تقلنا زادة انّو توتّر العلاقة بين الفنّيّين و الطّيّارين، خلى الفنّيّين يرفضو 8 مرّات التنقّل للخارج للطّائرات المعطّلة هناك، و هذا خلّى الطّائرات تقعد عالقة في الخارج بين 27 ساعة و 8 أيام... المفيد، بسبب مشاكل الصّيانة في الفترة بين 2014 و 2017، الشركة رسّاتلها تكري طيّارات بقيمة 26 مليون دينار... نرجعو لكلام الصفحة: توا تصورو شركة الخطوط التونسية الفنية تعمل الاخلالات هذي مع شركات نقل جوي اخرى؟نأكدلكم راهي افلست عندها سنين خاطر ماعاد باش يجيها حد... نرجعو لتقرير الدائرة و نجيو أخيرا للتصرّف في المخزون الشركة عندها زوز طرق للتّزوّد بقطع الغيار، واحدة استعجاليّة للطّائرات المتوقّفة، و واحدة عاديّة، و طبعا أي حاجة تشريها بزربة تتكلّفلك اغلى في بعض الحالات بـ7 مرّات... المشكل انّو الشّراءات الاستعجاليّة هذي كانت تمثّل قريب 17% من جملة الشّراءات عام 2012، و بلغت 49% عام 2017، و نخلّيكم تتخيلوا الأثر على الكلفة بالنّسبة للشّركة... و بين 2014 و 2017، الشركة شرات بطريقة استعجاليّة (يعني اغلى و يعني حاجة استعجاليّة) قطع بقيمة 2,4 مليون دينار... القطع هذي مازالت في المخزن الى حدود جانفي 2018، يعني استعجاليّة هذي ما فمّاش منها... أحيانا يقع الّجوء الى نزع قطع غيار في طائرات متوقفة و تركيبها في طائرات أخرى (إجراء استثنائي لكنّو يصير و موش غالط حسب المعايير العالمية) ... الدّائرة تقول انّو فمّا 22 قطعة تمّ نزعها من طائرات دون تركيبها بطائرات أخرى و دون توفّر معلومات حول مآلها، و الدّائرة تقول زادا انّو فمّا 658 معدّات تمّ ارسالها الى مختصّين في الصّيانة، و ما فمّا شي يثبت انّو تمّ استرجاعها.. كمّلنا مع تقرير الدّائرة حول مهمّة الرّقابة على الخطوط الجوّية التّونسيّة، انتظرونا في البقيّة... على خير يا توانسة
بايت مجمّر الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... التضخّم النّقدي... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور ضعيفة لازمها تطلع حسب رايي المتواضع...
لمحة: 4 قرارات بسيطة لتسهيل دخول الدوفيز للقنوات الرسمية من المطارات و الموانئ: - اولا، فتح اقل شي 3 مكاتب ديوانية (مكاتب فيها خلوة، و موش تجبرو الناس تفرت فلوسها قدام خلق ربي) للتصريح بتوريد العملة و رفع العدد في الصيف الى 6 كان لزم حسب عدد و حجم الطائرات الوافدة، خاطر من مهازل القدر، انو بلاد في حاجة لكل اورو و دولار، تخلي الناس الي جايبة العملة تشد الصف ساعة بعد سفر بساعتين و الا اكثر... يعني التمرميد هذا راهو يؤدي لحاجة برك: تشجيع السوق السوداء.. - ثانيا، وضع مكاتب ديوانة لهذه التصاريح على بواخر قرطاج و تانيت.. - ثالثا، حذف معلوم ال10 دينارات على كل تصريح، يعني انسان عندو عام لبرّا لازمو يخرج من الzone douanière يصرف و يجيب 10 دينارات و يرجع باش يصرح؟؟؟ ما هذا العبث؟ - رابعا، التفكير في آلية للتصريح عن بعد، و بعد ذلك، التثبت ايضا بطريقة الكترونية من قيام المصرِّح بالقيام بإيداع كل المبلغ المصرَّح بيه او بتصريفه في بنك تونسي اخيرا، بالنسبة للتونسسيين بالخارج، التصريح الديواني راهو موش شرط للتصريف في البنك، هو شرط اذا تحب تحل حساب بالدوفيز في بنك في تونسي، يعني اذا تحل حساب بالدوفيز، و تصب فيه دوفيز جبتهم معاك، لازم تقدم تصريح الديوانة، و لازم تحل الحساب و تصبهم في ظرف 3 شهور على الاقصى من تاريخ التصريح...
يالله، نرجعو توا و نبداو نذكروا بمشاكلنا و الشي الي مطلوب من الحكومة تلقالو حلول نبداو اليوم التذكير بنتائج اهم مهمّات الرّقابة الي نشرتهم دائرة المحاسبات في تقريرها عدد 31.... و اليوم نبداو بالخطوط الجويّة التّونسيّة البداية، بالأسطول و الخطوط: الدّائرة تقولنا انّو معدّل عمر ال28 طائرة الي تملكهم الخطوط التّونسيّة هو 15,5 سنة، مقارنة مثلا بـ 10 سنوات للخطوط المصرية و الجزائرية و المغربية... شركات الطّيران في العالم، تحسب في مربوحها بالخط بالخطّ، يعني مثلا، تشد خطّ تونس-باريس، و تشوف قداش تصرف عليه بين كيروزان و أجور الي يخدمو عليه و اكل و كراءات رخص النزل و الصعود، و amortissement متاع الطّيّارة و غيرهم من المصاريف المتعلقة مباشرة بالخط هذا، و تجمع المصاريف هذي الكلّ و تطرحهم من مداخيل بيع التّذاكر متاع الخط هذاكا... الدّائرة تقلنا هوني انّو بين 2012 و 2016، فمّا 277 خطّ (وجهة) الشركة خاسرة فيهم، و مجموع خسائر هالخطوط في الفترة هذيكا، بلغ 596 مليون دينار... و تختم الدّائرة بالقول انو في 2016، الشركة ما طلعت رابحة الا في خطّي الجزائر العاصمة و وهران.. و الدّائرة تقلنا انّو اهم سبب فب هالخسائر، هو أجور الأعوان، خاطر حاليّا، الخطوط التّونسية تخدّم في 114 عون على كلّ طائرة، و هذا عدد يقارب دوبل ما هو موجود في الشركات المنافسة كيما الخطوط التركية (72 عون لكل طائرة) و المغربية (62 عون لكل طائرة)... أجور و طريقة عمل الطّيّارين: في الخطوط الجويّة التّونسيّة، أجور الطّيّارين، تضبط حسب عدد ساعات الطّيران، مع ضمان عمل 60 ساعة شهريّا على الأقل... لكن في الخطوط التّونسيّة، الطّيّارين ينجمو يتفاهمو و يعملوا اتّفاقيات تعويض لبعضهم، و ما فمّا حتّى حدّ اقصى لعدد هذه الإتّفاقيّات... شنوّا انجرّ على الوضعية هذي؟ بين فيفري 2015 و نوفمبر 2017، صارت 68565 مفاهمة بين الطّيّارين لتعويض بعضهم... و بإعتبار غياب التّدقيق، كانت النتيجة انّو بااارشا طيّارين تمتعو بساعات زائدة، و في المقابل، فما طيّارين خدمو اقل سوايع من الحد الأدنى متاع 60 ساعة شهريا الي لازم يخدموه، و رغم هذا خلصو على أساسا انهم قاموا بالحدّ الأدنى، و بين 2016 و 2017، فمّا شدّو عندكم...28961 ساعة عمل قيمتهم 5,7 مليون دينار، خلصوا فيها الطّيّارين دون إنجازها... لمواجهة أوقات ذروة النّشاط، الشركة تبرمج رحلات إضافية، و طبعا الطيّارين يخلصو سوايع اضافيّة على هذه الرّحلات، قبل الثّورة، كانت الشركة تقرّر و توزّع هالعمل الإضافي الخالص الأجر بين الطذيّارين و ما عليهم الّا الإمتثال، بعد الثّورة، نقابة الطّيّارين قرّرت انّو ضرورات العمل هذي ما عادش الزامية بالنسبة ليهم، الشركة تشوف امورها، و تقترح على الطيّار باش يؤمّن رحلات إضافية في أوقات الذّروة، و هو على كيفو، قبل قبل، ما قبلش، الشركة تمشي تكسّر راسها بعيد، تلغي رحلات، توخّر، تكري طيّارات، امورها... و نسبة رفض الاقتراحات وصلت 20% سنويّا، و عام 2017، تمّ رفض 6037 اقتراح عمل... عام 2017، تمّ تسجيل 4063 غياب طيّارين مع ما يعنيه الامر من تأخيرات و الغاءات للرحلات... بين 2016 و 2017، تجاوزت فترات الغياب 8 اشهر في بعض الحالات، و فمّا حالات الطّيار ما فاتش 33 ساعة عمل عام كامل، و الشركة ما خذات حتى قرار، بل واصلت صرف اجورهم بطريقة عادية... و النكتة، هي انّو زوز طيّارين مشاو يخدم في الخطوط السعودية خلال فترة غيابهم😟😟😟😟... تحديد ساعات عمل الطّيارين، يتمّ عبر ورقة يعمّرها الطّيّار يدويّا، لكن فمّا زادا منظومة الكترونية اسمها ناتلاين تحسب وحدها عدد ساعات الطّيران... خلال سنوات 2015-2016-2017، الدّائرة لقات انّو ساعات الطيران المصرّح بيها في الأوراق اليدويّة، تفوق الساعات الي حسبتهم منظومة ناتلاين بـ... 20863 ساعة... الخطوط الجوية قالت انّو منظومة ناتلاين موش موثوق بيها، الدّائرة جاوبتها قالتلها اذا جات موش موثوق بيها راك ما استعملتهاش لحساب عدد ساعات الطيران لمّا كريت 3 طيّارات بطواقمها من الخطوط المغربيّة :D ... الفوضى في الغيابات و اتفاقيات التعويض و تحديد ساعات العمل الفعلي، كان عندها اثر من جهة على بعض الطّيّارين الي تجاوزو الحد الأقصى للعمل شهريا (288 حالة شهريا بين 2016 و 2017) و فمّا طيّار عمل 1736 عمل زايدة على المدّة القصوى.. (الله يعطيهم القوة و يقدّر الخير و برّه، ما هم الّا بشر و غلطتهم بكارثة)... الفوضى هذي بالطبيعة، اثرت من الجانب المقابل على برمجة الرحلات، في اشهر ماي و جوان و نوفمبر 2017، تمّ تسجيل 415 حالة نقص في توفير الطّيّارين مع ما يعنيه الامر من تأخيرات و الغاء للرحلات و تمرميد للركاب... بصراحة اليوم يزّيكم، مازال مقال آخر على الخطوط التّونسية، يحكي على وضعيّة صيانة الطّائرات بالشركة، برمجتو باش يهبط غدوا... #انا_احب_دائرة_المحاسبات
صباح النور
خارج السياق تماما: بعد ما لاحظته من حملات حقد مخيفة، من اجل ان نبقى في طريق الحضارة: "قد تفكر المجموعة بشكل جماعي، لكن القطيع، القطيع يتم دوما الاستحواذ عليه. القطيع وُجد ليُخيف، حتى لو كان الوجود داخله ممتع، فإنّ القطيع مخيف لمن خارجه و خاصة لمن داخله ان فكّر في تركه، لأنه اعلم الناس ببطشه. حين تكون الاوضاع جيّدة، تتدعّم قوة السلطة بقمعها للقطيع. لكن حين تسوء الاوضاع، يمكن للقطيع ان يغيّر السلطة، غير انّه لا يضع مكانها ابدا سلطة الشعب، تذكّروا، القطيع يتمّ دوما الاستحواذ عليه و توجيهه من قوى لا يراها منتسبوه، لأن القطيع لا يفكّر، فقط المجموعة تفعل. فأي دفاع لشعب ضد القطيع؟ بداية، و مهما كان الثمن، مهما كلّفنا الامر، رفض الشتم و السب و التحريض، فالسبّ و الشّتم و الثّلب، تصرفات تؤكّد هزيمة الشعوب" نص للفيلسوف اندري ماركوويشز
L'euphorie او نشوة الانتصار و الامل هي احسن حاجة تصير لاقتصاد بلاد.. في المقابل اصوات اليأس الي كانت تنعق على الوضع الإقتصادي ليلا نهارا، باش يتضاعف صياحها توا، و بدا من توا النعيق على قرب انهيار سعر الدينار... لذا، نصيحة، لاسغلال هذه النشوة و الربح منها اقتصاديا، المطلوب موش حملات نظافة، هذي موش مهمة المواطن، المواطن مطلوب منو فقط يتصرف بنظافة و ما يوسخش المكان العام... اول حركة مواطنية عارمة لاستغلال النشوة بالانتخابات الاخيرة، هي #استهلك619 و #استهلك_تونسي هذي اول طريق لمساعدة الدينار و ترك المجال في ميزانية الدولة لمصاريف هامة، و تقوية القدرة الشرائية للمواطن و تكذيب اصوات اليأس... #عاون_بلادك_استهلك_619 #عاون_روحك_استهلك_619
الحمدوالله هالفترة الانتخابية بتشريعيتها برئاسيتها وفات... مشاكلنا برشا، و للاسف خياراتنا السياسية تهز فينا في بعض الاحيان لدرجة الحقد...، مبروك للفائز، هو رئيس تونس و كل التونسيين، نقبلو بخيار الاغلبية من الجيهتين و نحافظوا على بلادنا، نقبلوا بخيار الاغلبية خاطر اي مسار اخر نهايته تصادم بين الشعب الواحد، و المنطقة قاعدة تقدملنا في دروس مرعبة حول المسارات الغير ديمقراطية... اي كان الفائز، ماهم الا خمس سنوات، لا قيمة لهم في تاريخ الشعوب... الرئيس صلاحياتو تافهة... لذا ما تحملوهش ما لا طاقة له به... مكسبنا الاهم هو حرياتنا العامة و حرياتنا الشخصية و ديمقراطيتنا، هاذم الاثنين هوما الوحيدين الي يستحقو منّا انتفاضة اذا حسينا بحد او حزب او مجموعة باش يمسّوهم، في ما بقى نحافظوا على بلادنا، نقبلوا اختلافاتنا، و نحافظوا على عيشنا مع بعضنا... هذاكا اثمن مكسب عندنا، اثمن مكسب لصغيراتنا، نقبلوا اختلافاتنا، مادامت تحت مظلة الوفاء لعلم هذا الوطن، نقبلوا اختلافاتنا لانها ثراء لهذا الوطن
الكلام هذا قلناه في أكتوبر 2015 فما شعار يتعدى برشا مرات في اشهارات القنوات الفرنسية : "Nos emplettes font nos emplois" جملة تلخص كل شي و معناها بالفلّاقي هو "قضيتنا هي خدمتنا"، و الاهم من معنى الجملة، هو انو وزارة الاقتصاد الفرنسية عاملة مجهودها باش تفيق الفرنسيس بحكاية ساهلة... الدينار سعدو يطيح لما التوريد يكبر و هذاك الي صاير في بلادنا، و التوريد يكبر لما احنا نستهلكو السلع المستوردة... حكاية استهلاك المنتوج التونسي راهي حكاية حياة او موت... نبداو بالساهل و الي يعرفوه الناس الكل : فما معمل تونسي يصنع في سلعة و تهبط للسوق، نفس نوع السلعة او سلعة تشبهها باش يكون موجود في السوق لكنها سلعة شنوا او فرنساوية أو طليانية او غيرو... الحسبة ساهلة : لو التونسي يشري سلعة المعمل التونسي، المعمل هذاكا باش يكمل يعيش و يخلص خدامتو و ممكن يزيد يكبر و يدخل خدامة جدد، و يربح فلوس و يخلّص ضرائب لميزانية الدّولة، و هالضّرائب يا توانسة تمشي لتحسين السبيطارات و المدارس و الكياسات و غيرهم... توا، لو نشريو سلعة برانية، هاك المعمل التونسي مصيرو يبلع و يخرج خدامتو و كان شد روحو، فما هواش باش يكبر و ما هواش باش يدخل خدّامة جدد، و ردو بالكم راهي الحكاية ما تاقفش غادي و ما تصيرش كان للغير... اولا، المعمل التونسي الي سلعتو ما تتباعش و يبلع، باش يوقف ما عادش باش يشري مواد اولية و برشا مواد اسهلاكية من شركات تونسية اخرى و شوف اش يجرى في هالشركات زادا كي تخسر حريف مهم كيما هالمعمل الي سكّر، ثانيا ممكن يكون عندو ديون ما يخلصش البانكا و هوني الخسارة متاع البانكا باش تنقص من ارباحها و تنقص دوفيس من الضرائب الي تخلصهم البانكا لميزانية الدولة الي معيشتنا، ثالثا خدامة المعمل باش تصبح بطالة، و البطال ما عندوش باش ياخذ تاكسي و باش يقضي من العطار و الخضار و الجزار، و هاذم كي ينقصو كليوناتهم و تكسد تجارتهم، هوما بيدهم باش يبطلو ما عادش يشريو من غيرهم، و الحبل عالجرارة حتى تبرك بلاد كاملة... و نردو بالنا هوني زادا، حلّان بلادنا للمنتوجات العالمية موش اختيار، العالم اجمع تحل على بعضو، و اذا نحبو نسكرو، العالم باش يسكر على سلعتنا و ما عادش انجمو نصدرو شي و اذا ما نجموش نصدرو ما عادش ندخلو دوفيز و اذا ما ندخلوش دوفيز ما نجموش نستوردو حتى قشّة و ما نجموش نتسلفو حتى مليم... يعني السلعة الاجنبية موجودة في تونس بالسّيف علينا كيما في فرنسا بالسّيف عالفرنسيين و في المانيا بالسّيف عالالمان و في كل دولة بالسّيف على سكانها... و هوني ما يبقالنا الا وعينا و فهمنا لمصلحتنا و انقاذنا لاقتصادنا و شركاتنا و مواطن شغلنا و الا فمصيرنا جوع جماعي... تنجم الدولة تحاول تستعمل بعض الإجراءات الاستثنائية من قوانين منظمة التجارة العالمية، لكن موش ساهل، رآه باقي شعوب العالم موش سيدي تاتة، و ما يعديولناش التسكير بالساهل... فكرة التسكير راهي فكرة غبية، ما تهز الا للفشل الذريع كاريكاتير؟؟؟ نبالغ؟؟؟ والله صدقوني الحكاية اخطر مالّي تتصورو و قاعدة تصير بااارشا في تونس. و تصورو المثال الي حكيناه لفوق قداش يتعاود من مرة في تونس كاملة و على قدّاش من عام و تخيلو النتيجة، و ارقام المعهد الوطني للإحصاء تفجع في هالمجال، خاطر كي نقراوها، نفهمو انو 50% فقط من عدد الشركات الي تخلقت عام 2000 مثلا، قعدت واقفة على ساقيها و موجودة حتى 2013، تسمعو العدد خير من نسبة مئوية؟ هيا شدّو عندكم، على 45631 شركة (مهما كان حجمها) حلّت عام 2000، و نعاود نحكي على الشّركات الي حلت عام 2000 كهو، على 45631 شركة حلّت عام 2000، فمّا 22929 شركة سكرت و ما عادش موجودة عام 2013... تخيلو قداش تزاد بطّال من هالعمليّة، و تخيلو اش صار للشركات الي حلت عام 2001 و 2002 و انت جاي... بأي نجيو توا لأخطر حاجة: سعر الدينار، استهلاك المواد المستوردة معناه تشجيع الاستيراد، معناها خروج دوفيز أكثر من البلاد و قد ما يخرج دوفيز قد ما سعر الدينار يطيح، و لما الدينار سعدو يطيح، قد ما ميزانية الدولة تتعب أكثر سواء في دعم المواد الأساسية المستوردة، سواء في تسديد الدين الخارجي... و نزيدكم، ضعف كمية الدوفيز الي في البلاد معناه، انو باش نخلصو ديوننا الخارجية لازمنا نتسلفو دوفيز.. الخلاصة: والله يا بلادي استهلاك المستورد خراب ديار راهو نزيدكم، في تونس عندنا اربعة سنين اكثر فلوس الميزانية ماشية شهاري لموظّفي الدّولة و ما عملناش بيها حاجة تدوملنا و تنفعنا سنين لقدام كيما الكياسات و السبيطارات و غيرها، لو الشهاري هذي ما تمشيش على الاقل استهلاك لمنتجات تونسية فعبارة طيشناها في البحر... الجودة؟ سلعتنا حموم؟ ممكن، لكن الطّوفان اكبر من التفكير في الجودة، بالفلّاقي احنا مشنوقين و ما عندناش الحق يكون بالنا في الحلوة، يعني استهلاك تونسي هو مسألة حياة او موت، النّاس الي تخدم، هات نبداو انو كل واحد منا يخدم خدمتو بضمير و ما يغشش في خدمتو... اخيرا، بالنسبة لاصحاب الشركات الي يلوجو عالربح السريع و يخيرو يغشو في الجودة في كل شي، نقلهم راكم خونة، و راهي الحكاية تتجاوز اشخاصكم و ثرواتكم التافهة، الحكاية راهي مصير شعب كامل... و حديثنا للي يحب يسمع و يفهم، ... تحيين : و كالعادة، هذا ستاتي تكتب بمنطق تشجيع المنتخب في الفيراج، يعني آسف مرة أخرى راني باش نتعسف و نفسخ الستاتيات الي تحكي عالسياسات و البرامج العشرية و غيرو من التعبير الكتابي، نحكيو على حل فوري اليوم، اليووووم... و الي باش يسب المنتجات التوانسة كيف كيف باش نتعسف عليه اسف، هاني ديجا حكيت في بقعتكم في آخر فقرة، و لوغة #حسّن هي كيف كيف لوغة حي درابك و نشوفها تعبقير تافه، زعما خطرلكم تحكيو على حسّن كان مع حملة #استهلك619 ؟ قبل لاباس؟ أنا نراها مجرد تكسير مقاذف، حسّن، تحبلها وقت و برامج، انا نحكي على انقاذ، اليوم اليووووم، بالله نزيد نفسر خاطر باقي فما شكون ما فهمنيش، راني باش نتعسف على أي تعليق متاع عويل و بكاء يحش الركايب، بالفلاقي باش نفسخوووووو😂 #استهلك619
خارج السياق تماما، يا مسؤولي القناة الوطنية؟ يا رسول الله، علاه موش على الاقل ربع ساعة publicité ؟؟؟ اش باش تزيدونا كي تمدو وجوهكم و القانون يفرض عليكم حياد تام؟؟؟ تي دبرو اكثر ما يمكن فلوس للمرفق العمومي في فرصة audimat تجيكم مرة في ال5 سنين؟ ما فهمتش والله، شنوا باش ينقص من قيمة و توجه المرفق العمومي اذا استغليتو هالفرصة؟ لا تبحثون عن الربح؟ علاه؟ ميزانية التلفزة متوازنة هي اصلا؟؟؟ تي حطو publicité يا رسول الله و فكترو الثانية بالملاين... والله شي ينطّق، التلفزات الخاصة باش تغرف من الحكاية و انتوما اصحاب البث لا؟ جايبيلنا مسؤولي الحملات؟؟؟ اش باش يزيدو للناس غير تقشقيش الاحناك؟؟؟
فاصل شخصي: نقطة ضوء اليوم: صديقي شكري الذويبي فاز بمقعد نائب عن دائرة توزر. تذكرو الاسم هذا مليح... من اكبر المناضلين الحقوقيين في عهد بن علي (ركزوا على حقوقيين، يعني موش في حظب سياسي يلوج عالحكم، لا، شكري كان من اعمدة الرابطة التونسية لحقوق الإنسان دافع على كل المظلومين)، من اكثر الناشطين في المجتمع المدني بعد الثورة، مدافع شرس عن مصالح الجريد، لكن مدافع اشرس عن الدولة و الوطن و احترام القانون، شريف و وطني بشكل ما شفتش اكثر منو، مهموم بمصير تونس بشكل ما تتصوروهش موجود في وقتنا هذا... تذكروا مليح هذا الاسم في ال5 سنوات القادمة. مبروك صديقي مقعد نائب في البرلمان و مبروك لتونس بأمثالك.
السلام عليكم مهما كان الفائز اليوم، مهما كانت الحكومة القادمة، اياااااكم تسكتولهم لو يقولولكم لقينا الوضع صعيب، اياااكم تصدقوهم لما يقولولكم ما نجمناش نعملو الي نحبو خاطر ما عندناش اغلبية او خاطر عطلونا... كل ما تفوه به اغلب رؤساء القائمات من وعود، اذا ما طبقوهش، راهو فما زوز اسباب فقط: -الوعود مضحكة و غبية - هذي ناس كذبت على التوانسة بحثا عن الكرسي علاش؟.على خاطر : تونس فيها تشتت حزبي يعرفوه قبل ما يترشحو، يعني الي باش يعمللنا فيلم ما نجمتش نطبق خاطر ما حكمتش وحدي، كاذب و سفيه، خاطرو من الاول يعرف الشي هذا تونس فيها احتقان اجتماعي و تسكير كياسات يعرفوه قبل ما يترشحو تونس نظامها الانتخابي يخلي القائمات المستقلة مجرد عبث لا قيمة له و مترشحيها ما ينجموش يحركو حجرة من الطريق، و هذا ايضا يعرفوه قبل ما يترشحو تونس فيها تهرب ضريبي مرعب و قباضة الشعب التونسي غير قادرة على تلبية طلباتو، و هذا يعرفوه قبل ما يترشحو تونس فيها ارهاب و دواعش ظاهرين و مستترين ممكن يدمرو الاقتصاد، و هذا يعرفوه الكل قبل ما يترشحو تونس مؤسساتها العمومية تقدم في خدمات قذرة و مفلسة و لازم كل عام تتصبلها فلوس باش ما تفلسش، و هذا يعرفوه قبل ما يترشحو تونس فيها فساد كبير و صغير مستشري، و هذا يعرفوه قبل ما يترشحو تونس فيها إتحاد نقابات عمال رزق البليك قوية تطلب الزيادة و تحمي الكركار، و هذا يعرفوه قبل ما يترشحو تونس فيها مجموعات مهنية متناحرة (نقابات، عمادات، منظمات مهنية، جمعيات مهنية) لا هم لكل منها الا نهب اكثر ما يمكن من الاخريات، و المجموعات المهنية هذي تعطل و تحارب اي اجراء يمس مصالحها المادية و تسعى لقوانين و إجراءات تكبّر في امنيازاتها، و هذا ايصا يعرفوه قبل ما يترشحو تونس فيها جزء من الشعب متمعش من التهريب و مستعد يتظاهر و يكسر لما يتشدو بارونات التهريب، و هذا يعرفوه قبل ما يترشحو تونس فيها زوز وسائل اعلام ذات نسبة مشاهدة عالية جدا و على ملك ناس عليها شبهات فساد كبيرة، تونس فيها وسيلة اعلام عندها 8 سنين تخدم حصريا لصالح حزب سياسي ديني، و هذا يعرفوه قبل ما يترشحو تونس دينارها مرهون بقيمة الصادرات و بالتداين الخارجي، و هذا يعرفوه قبل ما يترشحو تونس فيها مؤسسات صحية و تعليمية خدماتها في الحضيض و اصلاحها يتطلب اموال مهولة موش موجودة، و هذا يعرفوه قبل ما يترشحو تونس عندها شهريا مشكل في ايجاد قيمة اجور موظفي الدولة، و هذا يعرفوه قبل ما يترشحو تونس تعاني من صناديق اجتماعية على ابواب الافلاس، و هذا يعرفوه قبل ما يترشحو تونس عندها عجز طاقي مهول، و هذا يعرفوه قبل ما يترشحو هذا بكلو يعرفوه قبل ما يترشحو، اللهم ماشي في بالهم ترشحو لانتخابات الدنمارك... لذا، اي عذر يقدموه، هو دليل على حاجة برك : كذبهم
الانتخابات التشريعية تؤدي الى مجلس نواب، مجلس النواب يصادق على حكومة، الحكومة تطبق برنامجها عبر تقديم قوانين يصادق عليها مجلس النواب باغلبية الاصوات، يعني 109 اصوات اقل شي... تقريبا توا في كل الاذاعات نسمع في عشرات القائمات حالّتلنا في الجنة ذراع، و هوني عندي سؤال وجودي للقائمات المستقلة مهما كانت و تقدم في وعود كل حد يغني على ليلاه و كل حد يعطي في مشاريعو لجيهتو، و للقائمات الحزبية الي تحكي اش باش تعمل للجهات المتقدمة عليها: ياخي في بالكم انكم مترشحين لبرلمان يشرع في قوانين تهم بلاد كاملة؟ في بالكم انو البرلمان هو هيكل المفروض انو يقدم رؤية لتونس كبلاد كاملة؟ في بالكم انو البرلمان لازم يكون فيه اولا اغلبية متناغمة لتقديم توجه و قوانين؟ و في بالكم انو البرلمان موجود لتقديم توجه يهم بلاد كاملة؟ في بالكم اخبرا انو هذي ما هياش انتخابات مجلس جهوي؟ و عندي سؤال اخر للنّاخبين، ياخي في بالكم انو الناس هذي غالطة اصلا في الوعود الي تعطي فيها؟ ياخي باش نختارو عباد كل حد يغني على ليلاه و على جيهتو و غادي يتعاركو كل حد على جيهتو و لا يتفاهمو لا على حكومة لا على قوانين و لا يقدمو اي توجه واضح؟ و نعاودو الفيلم هذا بعد اشهر قليلة؟ السياسة راهي هدفها تحقيق الرفاه للناس، و تحقيق الرفاه ما يصير الا بسياسة اقتصادية طويلة المدى و متناسقة، و رانا بالطريقة هذي باش نزيدو نضيعو 5 سنين اخرين و احنا في بلاصتنا خاطر موش عارفين وين ماشيين، و راهو الحالة هذي باش يواصل يحسها المواطن في جيبو و معيشتو كل يوم انا فين سي علاء، سكّر البرنامج سي علاء، انا ماعاد فاهم شي...
تونس و افلاس اقدم وكالة اسفار في العالم توماس كووك، معلومات برقية على لسان وزير السياحة: * كل النزل التونسية خالصة مع هذه الوكالة الى حدود جوان 2019، يعني بقى اجر اقامات السياح في الفترة جويلة اوت سبتمبر... (المبلغ غير معروف قداش و ما شفتش مصدر رسمي للارقام الي تدورحاليا) * حاليا فما 4500 سائح بريطاني في تونس، باش يكملو عطلتهم، و الحكومة البريطانية باش تتكفل بإعادتهم على حسابها * ثمن اقامة ال4500 سائح بريطاني الي حاليا في تونس، ستتكفل به وكالة تأمين حكومي بريطانية و سيقع دفعه للنزل التونسية في ظرف 40 يوم
بايت مجمّر شنية علاقة تداين الدولة، بارتفاع الاسعار على جيب المواطن التضخّم النّقدي... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2017، ما زاد الّا بـ 1,5% سنويّا... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بـ8%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة... كيفاش تصير العمليّة؟...: لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع النقدي طلع بـ 20,3% سنويّا بين 2011 و2017 ( من 5165 الى 14147 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 7,5% سنويّا (من7680 الى 13700 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... ليلتكم زينة يا توانسة...
بايت مجمّر جوائز و مسابقات الشّركات اليوم باش نحكيو في موضوع مختلف البطاقات الي تفرّقها الشّركات، في شكل cartes fidélité و الا الجوائز والمسابقات الي تعملهم الشّركات، والي يكفي باش المواطن يعمّر قصاصة، و مباشرة يدخل في قرعة و ممكن يربح... قبل ما نحكيو في الموضوع، نرجع بيكم لأوائل القرن الي فات، في الوقت هذاكا، صناعة الكراهب كانت في بداياتها، و الكرهبة كانت اختراع غريب في ذهن النّاس، و سومها غالي برشا، و يملكوه كان اربع كعبات في العالم... عام 1908 جا واحد اسمو هنري فورد، عمل معمل كبير، بطريقة انتاج جديدة، مكناتو باش يصنع مئات الكراهب، بسوم معقول لعامّة النّاس، و وقتها كان ينتج في كرهبة من نوع "فورد تي"... العمليّة هذي، خلّات هنري فورد، هو اوّل من يبيع الكراهب للعموم، و بسوم معقول، و خلّات العباد عليه بالصّفّ، و وقتها كان ينتج في نوع واحد من الكراهب هو الـ "فورد تي" كحلة... وقتها سألو صحافي، قلّو "علاش النّاس ما عندهمش خيار في انواع و الوان الكراهب الي تنتجهم؟"... جاوبو قالّو: "النّاس ينجمو يختارو أي لون و نوع كراهب، المفيد تكون "فورد تي كحلة".".. بالفلّاقي قلّو "اشرب و الّا طيّر قرنك"... طبيعي، السيّد ما فمّا كان هو في السّوق، يبيع على كيفو، و النّاس تشري و فرحانة... الإجابة متاع هنري فورد، قعدت في التّاريخ، للتّدليل على الوضعيّات الي يكون فيها المنتج، ما مطلوب منّو الّا حاجة برك: الانتاج بكمّية كبيرة، خاطر أي حاجة ينتجها تتباع آليّا... من وقتها لتوّا العالم، اتطوّر، و التكنولوجيا اتطورت، و المنافسة بين المنتجين و التّجّار اصبحت شرسة جدا، و اصبحت اكبر مشكلة تعترض الشّركات، ما هيّاش الانتاج، و انّما البيع، يعني موش الفايدة تصنع و تكدّس الستوك، الفايدة النّاس تشري منتوجك، باش شركتك تعيش، و تخلقت اختصاصات جديدة كيما التّسويق و الاشهار... يعني هاك الpublicité الي نشوفوها partout... و بالوقت، و بإشتداد التّنافس بين الشّركات، حتى الـ publicité أصبحت غير كافية، خاطر تنجّم تعمل publicité و تنتج في توقيت العباد موش مستحقّة فيه لمنتوجك، و الا تعمل publicité وتنتج و تعرض منتوجك للنّاس الي ما تشريه أصلا، و الا تعمل publicité و تنتج، و رغم ذلك الـ publicité متاعك ما يشوفوهاش النّاس الي حاجتك باش يشوفوها... من هوني، جات القناعة، انّو أهمّ حاجة قبل ما تنتج و الّا تبيع، لازمك تعرف مليح كليوناتك، و تعرف كيفاش تتصل بيهم مباشرة و تعلمهم بجديدك... بالطبيعة ما اتنجّمش تعرّض لكليوناتك في باب المغازة، و تقلهم ما تشريو كان ما تعمرولي فيشة على حياتكم، و لا تنجّم اتدور زنقة زنقة دار دار باش تأخذ معلومات عليهم.... من هوني، جات فكرة المسابقات، و الجوائز، و الـ carte fidélité، فين ما مطلوب من المواطن، الّا أنّو يعمّر فيشة، و يعطي بعض المعلومات على شخصو، تاريخ ولادتو، ادريستو، رقم تلفونو، شهريتو بالتّقريب، و مقابل هالفيشة، يلقى روحو في قرعة تنجّم تربحو كرهبة، و الّا يتمتّع بتخفيضات كلّ ما يستعمل الـ carte fidélité... الشّركات الي تعمل الحكايات هذي، تصبح تعرف مثلا في أي جهة عندها برشا حرفاء، و في بقعة تحلّ نقطة بيع جديدة بالهمّة، تحلّها في البقعة الي اتدخللها فلوس، تصبح تعرف مثلا مستوى المدخول متاع حرفاءها، و تعرف شنيّة قيمة السّلع الي قادرين يشريوها، و تركّز على السلعة هذيكا في بقعة سلعة أخرى تعرف ما يشريها حد، تصبح تعرف عمر حرفاءها، و تبيعلهم الحوايج الي تناسب أعمارهم، تصبح تعرف كيفاش تتّصل بحرفاءها، و تعلمهم بالوقت بالSMS و الا الـ e-mail، لمّا تجيب سلعة جديدة، و الّا لمّا تعمل promotion في سلعة معيّنة تحبها تتباع... لاحظوا كيفاش اول من يذكركم باستعمال الcarte fidélité متاعكم هي الcaissière في المساحات الكبرى، موش محبة فيكم باش تجمعو اكثر نقاط و تربحو تخفيضات راهو😁، لا لا... هي عندها تعليمات من الادارة باش تشد الصحيح و تذكر الحرفاء الكل... علاش زعما؟؟؟ ... خاطر بالcarte fidélité، و بمرور الوقت، المساحات الكبرى تولّي تعرف حتّى العادات الاستهلاكيّة متاع الحريف، شنيّة الحوايج الي يشريها اكثر، في آما فترة من العام يستهلك اكثر المنتوج الفلاني، و هكّا ما تعرضلو الاّ الي تعرفو باش يشريه، و ترتاح من شريان حوايج تعرفو ما يشريهاش... و العمليات هذي تخلي الشركات تعرف بالضبط كيفاش تصرف فلوسها و تقتصد برشا فلوس و تربح برشا فلوس... العمليّة قانونيّة جدّا راهي، و كلّ الشّركات مربوطة بقانون الحفاظ على هالمعلومات، و استعمالها ليها هي برك (المخالفين اذا موجودين، مشكلة رقابة و موش مشكلة قانون)، و الاهم انو احنا قاعدين نعطيو في ادق تفاصيل معلوماتنا الشخصية لشركات عالمية ما عندنا بيها حتى صلة كيما Google و Facebook و Instagrame و غيرهم...، تبقّى حبّيت نفسرلكم، انّو المسابقات الي فيها جوائز دون مجهود، و التخفيضات الي تجيكم بالsms، صحيح تساعد الحريف، لكنّها أيضا تربّح الشّركات، و تخلّيهم يبيعو اكثر، و يسترجعو عشرات المرات قيمة الجوائز و التخفيضات الي يعملوها... على خير
السّلام عليكم يا توانسة الأيّام الجايّة باش نعاودو نحلّو دوسي ميزانيّة الشّعب التّونسي، شنيّة هيّ الميزانيّة، كيفاش تتعمل، شنيّة الموارد الجبائيّة، و شنيّة الموارد غير الجبائيّة، و شنيّة مصاريف التّصرّف، و شنيّة مصاريف التّنمية، و علاش عندنا عجز، و فلوس السلف فين ماشية، و علاش نتسلفو أصلا، و مادام من جيهة، الشهاري متاع موظّفي الدّولة تتدفع بالدّينار، و الموارد الجبائيّة اكبر ببارشا من الشهاري، فاش قام تقيدو في السلف على شهاري الموظّفين... الحاصل برشا تساؤلات باش نحاولو نجاوبو عليها مع بعضنا، و اليوم باش نبداو بالسّاس، كيفاش تتعمل الميزانيّة... أوّلا هات نتفاهمو شنيّة الميزانيّة، الميزانيّة يا توانسة تتعمل كلّ عام، و هي بكلّ بساطة، توقّعات الحكومة، لقدّاش باش نصرفو على المصالح العموميّة العام الجاي، و شنيّة هالمصالح العمومية بالضّبط... و منين باش نجيبو الفلوس الي باش نصرفوها... بالطبيعة، التوّقّعات تهمّ عام كامل، يعني مثلا كي ميزانيّة 2018 تجي حوالي 35951 مليون دينار، موش معناها نهار 1 جانفي 2018، صبح عندنا هالدزّة و طحنا نبرطقو فيها العام هذاكا، لا، كيما المصروف على عام كامل، كيما المداخيل المتوقعة تصير على عام كامل... و توّا باش نفسرو كيفاش تتعمل الميزانية متاع تونس كلّ عام... كلّ ما يهمّ تحضير الميزانيّة موجود في قانون تعمل عام السنا في 13 فيفري 2019؟ بعد ما كاتت تتعمل بقانون 67 الي تنقّح عام 2004... البداية، تكون بمنشور يصدر على الوزير الأول في افريل من كلّ عام و يتوجّه لكلّ الوزارات و الإدارات العمومية، و المنشور هذا يحدّد التوجهات العامّة لميزانية العام الجاي، و هالتوجّهات هذي تحدّدها البرامج الاقتصاديّة و الاجتماعيّة متاع الأحزاب الحاكمة الي ربحت آخر انتخابات... مثلا في منشور التحضير لميزانية 2016 (الوحيد إلي لقيتو في موقع وزارة المالية)، و الي صدر في 16 افريل 2015، هاي اهمّ توصيات سي الحبيب الصّيد للوزارات، بعد ما فسّر صعوبة الوضع الاقتصادي و اهمّية التقليص من التداين الحكومي، طلب منهم : • 1- التحكّم في كلفة الشهاري متاع موظّفي الدّولة خاصّة بحسن استغلال الموجود و بالنقل بين الوزارات و الجهات حسب الحاجة • 2- انتداب اقل ما يمكن عباد و الاقتصار على القطاعات ذات الأولوية و الاختصاصات الي تفيد التوانسة في حياتهم • 3- التحكّم في نفقات التّسيير، يعني مصاريف الفورنيتير و المواد المختلفة و الكوران و المازوط و التلفون و الما، و غيرهم من الحوايج الي تشريها الدّولة، باش موظفيها ينجمو يخدمو، و قالهم أنّو المصاريف هذي لازمها تقعد في نفس مستوى 2015 و ما تزيدش في 2016، و وصّاهم خاصّة باش ما يمرمدوش الفورنيسارات متاعهم و يوخرو في خلاصهم، خاطر كي يصير هالتأخير، فانو هالفورنيسارات تتعب امورهم المالية، و ينجمو يسكرو و يطردو خدامتهم، و ترسي بأزيد بطالة • 4- و في ما يخصّ الاستثمارات العموميّة، طلب منهم إعطاء الاولويّة للمشاريع المعطّلة بالجهات و الإسراع فيها، و طلب منهم أنّو يحطّو الاولويّة لمشاريع صيانة و تهيئة الموجود، و كيف كيف طلب زادا، التّركيز على مشاريع البنية التحتية الي في الجهات المهمشة، و طلب منهم أخيرا يعملو حسابهم و يطلبو مصاريف الدّراسات اللّازمة للمشاريع الي باش تتنفّذ بعد 2016... بعد هالمنشور إلي قصدي في أفريل كل عام، الوزاراء الكلّ عندهم حتى ل31 ماي باش يبعثو لوزارة الماليّة مقترح المشاريع الشّاملة و النّهائيّة لميزانيّات وزاراتهم للسنة القادمة... شنوا يحبو انتدابات و برامج استثماراتهم في كامل تراب الجمهورية و استهلاكاتهم المتوقعة من ماء و ضوء و محروقات و غيرهم... في جوان و جويلية يتم مناقشة هالميزانيّات مع خبراء وزارة الماليّة، الي يكونو من جهتهم حسبو مستوى مدخول الدّولة عام 2019 و شافو قدّاش متوقّع نلمدو فلوس من الاداءات و الضّرائب و قدّاش لازمنا نتسلفو باش نواجهو مصاريف الوزارات المختلفة... و يحاولو إيجاد التوازن بين جملة المصاريف و الموارد المتوقعة...، و الحكومة لازمها قبل نهاية جويلية من كل عام تمشي لمجلس النواب و تعلمو باهم فرضيات ميزانية العام الموالي بعد هالنّقاش، و في اول أسبوع من شهر اوت، يجتمع مجلس وزاري و ينظر في الميزانيّة و التوازنات المالية الكبيرة متاع البلاد من ناحية الديون و العجز و غيرهم، و يقرّر شنوا يزيد و ينقّص... في أوّل أسبوع من شهر أكتوبر تصبح مشاريع ميزانيات الوزارات نهائيّة و يقع جمعها لتصبح ميزانيّة الدّولة التّونسيّة، و يتمّ تقديمها لمجلس النّواب في اجل دستوري أقصاه 15 أكتوبر من كلّ عام... و المجلس لازمو يصادق عليه في اجل اقصى ديسمبر من كل عام في الفترة القادمة بحول الله، نفركو رمّانة، منين تجي فلوس الميزانيّة، و باش نحلّو الكتاب على عام 2018، خاطرو كمل، و عندنا فيه تفاصيل المصاريف و المداخيل إلي تمت ليلتكم زينة يا توانسة
مستقبلا الصفحة ماهي باش تحكي الا على الانتخابات التشريعية، لكن باش نوضح نهائيا الموقف متاعي من الانتخابات الرئاسية باش ما نقعدش نقاسي في التعاليق المهزلة... الي يعرفو الصفحة هذي يعرفو انها مستحيل تساند حد عليه شبهة تهرب ضريبي و غسيل اموال، يعني هذا قلم السيد نبيل القروي و سكرناه... الي يعرفو الصفحة هذي يعرفو ايضا انها ضد الشعبوية في اي مجال، و بالتالي نحترم شخص السيد قيس سعيّد، لكن مستحيل نصوت لشخص قال حوايج تضحّك في الاقتصاد، و ما قال شي واضح في باقي المواضيع و قعد ديما بحكي وحدو و رفض يخضع للحوارات المباشرة الي ممكن تجيه اسئلة محرجة تخلينا نعرفو توجهاتو و آراؤو بالحق... و الاتعس انو دابرين بيه ناس مقدمين طرح مبني على تدمير هياكل الدولة (موش تدمير السيستام كيما يحكي، بل تدمير الدولة) و بناء كائن هلامي مبني على اللامحورية (و موش اللامركزية) هوما اصلا ما يعرفوش اش باش يطلع اسمعو جوهر بن مبارك اش يقول عليه : https://m.facebook.com/story.php?story_fbid=689399981540279&id=100014108492979 ... هذي مغامرة وخيمة العواقب لبلادي، ما نوافقهاش... انا موافقهم تماما انو الدولة عاجزة و خلقت غضب عند شباب يشوف في مآسي تسيّر، لكن نختلف معاهم في الاسباب و نعتبر انو السبب هو الاشخاص الي تداولت عليها توا سنين، الناس في الادارة تحقر الشباب، تمرمدو، تغزرلو بتعالي، الادارة هي الناس الي يخدمو فيها في ذهنو و هيالدولة في ذهنو، زيد انو اغلب الطبقة السياسية قدمت مشهد بائس للاسف، نلقاو الدولة هي الي تدفع ثمن هذه التصرفات القذرة و العامة للاسف ، ... على كل هذا موضوع شبه فلسفي مانيش داخل فيه هوني... هذي نتبجة الصندوق و الديمقراطية، نقبلها و نحترم الناس الي انتخبت الاثنين، حقهم، و ما فما حتى خيار غير قبول راي الاغلبية في الصندوق و حقي انا ايضا، كيما حق اي واحد يشاطرني الرأي اني ننتخب الورقة البيضاء، باش نقولو راينا انو البلاد هذي فيها زادا بااارشا ناس رافضة الشعبوية و المغامرات المجهولة، و رافضة ايضا شبهات التهرب الضريبي و غسيل الاموال... #الحل_ورقة_بيضاء حسب رايي
تذكير: يا توانسة، انساو الانتخابات الرئاسية، راهي والله صلوحيات الرئيس قليلة جدا و ما عندهاش علاقة مباشرة بحياتكم اليومية مهما كذبوا عليكم بعض المترشحين... يا توانسة، راهو النقاش الاهم في حياة تونس، هو الانتخابات التشريعية، يا توانسة توا لازم التركيز، توا لازم الفهم، توا لازم العقلانية، راهي اهم حاجة و اكثر حاجة تأثر على حياتكم كل يوم، هي الانتخابات التشريعية، كل السلطة تقريبا عند رئيس الحكومة الي يصادق عليها البرلمان، توا شوفوا شنوا كل حزب عارض عليكم، توا ناقشوا برامجهم، توا انقدوهم او شجعوهم حسب درجة اقتناعكم بيهم... يا توانسة والله الانتخابات الرئاسية مرحلة تافهة قدام التشريعية... الي مترشحين للتشريعية، يا ليت يجاوبونا على الاسئلة التالية: * اش باش تعملو في 650 الف بطال؟ شنوا البرنامج و قداش لازم من عام باش تهبطوهم ل400 الف؟ قولولنا كيفاش بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في عجز صناديق التقاعد و المرض؟ باش تبطلو ماعادش مخلصين جرايات التقاعد و تنحيو التأمين على المرض؟ و الا باش اتطلعو في عمر التقاعد؟ و اتحاد موظفي الدولة باش يقبل؟ و الا باش تعملو ضريبة جديدة على المواطنين و تغرقوهم؟ و الا باش تكبرو في مساهمة الشركات و تبركوهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في البنية التحتية متاع النقل و الصحة و التعليم ؟ آلاف المليارات اللازمة باش نحسنو وضعية مزرية، منين باش تجيبوهم؟ كيفاش باش تعملو و تونس تصرف في اكثر من 90% من ميزانية التعليم و الصحة على الشهاري؟ و كيفاش باش تعملو اذا باش تستثمرو و في نفس الوقت تزيدو الشهاري؟ منين الفلوس؟ سلف؟ و كيفاش عملنا في الديون المتلتلة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في المؤسسات العمومية الخاسرة آلاف المليارات؟ و الي كل عام تنقذوا فيها من ميزانية الشعب التونسي الي ديجا جابدينها من دم قلبو، و الي فوق هالمساعدة المواطن قاعد يدفعلها مقابل خدمات مزرية؟ باش تخوصصوها؟ لشكون باش تتباع و بقداش؟ باش تصلحوها و تفرضوا الانضباط و الحوكمة الرشيدة؟ و اتحاد الموظفين العموميين باش يقبل؟ كيفاش باش تعملوا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في قضية الbft و الخطية المنتظرة؟؟؟ هذي مؤكد تجاوبونا عليها خاطر باش تكون في حدود 2020 و 2021، يعني في عهد الحكومة الي باش يعينها البرلمان الي باش ننتخبوه السنا... قولولنا خطتكم، باش تخلصوها؟ منين؟ باش تحاولو صلح مع بودن؟ علاه؟ و شنوا الصلح؟ كيفاش باش تحاسبو المسؤولين على الي صار في الملف هذا قبل الثورة و الى حدود اهداء العفو التشريعي العام لبودن و استعماله لهذا الملف ضدنا؟ * اش باش تعملوا في الاقتصاد الموازي؟ الناس إلي تخدم عالهامش متمتعة بكياسات و امن و تعليم و جيش و صحة عموميين (مهما كان مستواهم، موجودين و صرفنا عليهم دم قلوبنا) اقتصاد موازي ناس تخدم فيه و ما يخلصوا في حتى فرنك لميزانية الشعب التونسي، و يزاحموا في الناس إلي تخدم بالباتيندة و تخلص في الضرائب، اش باش تعلموا فيهم؟ باش تسكرولهم رزقهم؟ إذا تعملوها اش باش تعلموا في الغضب الاجتماعي؟ و تسكير الكياسات؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في جباية المهن الحرة؟ كيفاش باش تنجمو تحصرو حقيقة مداخيلهم؟ و اذا تكثرو عليهم بالحصار الجبائي مصيرهم يهجو من البلاد و هم خيرة كفاءاتها؟ شنوا الحل؟ * اش باش تعملوا في التفاوت التنموي بين الجهات؟ كيفاش باش تقنعوا الناس تصبر؟ بأي برنامج؟ تصرفوا أكثر تنمية على الجهات الداخلية؟ و الجهات الشرقية الي فيها دوبل سكان؟ باش يسكتوا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في تمويل البلديات الي بكلها غارقة في الديون من عند صندوق تمويل الجماعات المحلية؟ باش تمسحولهم ديونهم؟ و الصندوق الي غارق من ربي و متسلف ديون من برا؟ كيفاش عملنا فيه؟ تحملوه على الميزانية؟ الميزانية الي هي بيدها بالعة و كل عام نتسلفولها؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في التهرب الضريبي؟ كيفاش باش تقاوموه؟ الديون الجبائية المثقلة و الغير مستخلصة؟ كيفاش باش تجيبوها من الشركات؟ تنزلوا عليهم يدفعوا بالسيف حالا؟ و كي يبلعوا و يصبحوا خدامتهم بطالة؟ كيفاش باش تقاوموا الهوجة الشعبية؟ قولولنا آش باش تعملو بالضبط و شنوا اللازم؟ اش باش تعملو في التهرب الضريبي متاع مئات الاف الشركات الصغرى من تجار و محلات و مهنيين؟ كيفاش باش تجبروهم يصرحو بحقيقة مداخيلهم؟ و لما هؤلاء الكل يصرحو و يخلصو، اكيد باش يغلّيو اسعارهم للمحافظة على مستوى عيشهم، كيفاش باش تعملو في التضخم الي ينتج على الشي هذا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم و اعطونا اهداف مرحلية لكل سنة من سنوات حكمكم * اش باش تعملو في الثروات الطبيعية الي حابسة ماهياش تخرج بسبب الطلبات الاجتماعية؟ اش باش تعملوا لاعادة الثقة بين الحاكم و المحكوم في الموضوع هذا؟ اش باش تعملو باش تسكرو باب الشعبوية الي يدهل منو الحمقى الكل للسيطرة على الراي العام؟ و ما تعطيوناش حل نشر العقود من فضلكم، ديجا منشورين و متاحين للعموم، و حد ما قراهم، استنبطو، دبرو روسكم في حلول اتصالية اخرى، اما قولولنا آش باش تعملو بالضبط لاعادة مناخ الثقة و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في تسليح الجيش و الامن باش ينجم يحمي البلاد؟ الفلوس منين؟ ديون؟ ضرائب جديدة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعلموا باش الناس ترجع تخدم و ما تحقرش الخدم الي شادينها آلاف الأفارقة توا في بلادنا؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في التهريب؟ تسكروا اللعب؟ و الناس إلي ما عندهاش منين تعيش غيرو؟ شنوا برنامجكم ليهم؟ و الناس إلي استانست بفلوسو الكبيرة و ماعادش تحب تخدم خدمة عادية؟ اش عملتو فيهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش عملتوا في ارتفاع الأسعار نتيجة انهيار الرقابة على مسالك التوزيع؟ اش عملتوا في ارتفاع الأسعار الي جاي من ارتفاع الأجور دون انتاج الي عايشينو من 2011 لليوم و احنا زيد الماء زيد الدقيق؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في الفساد المالي العمومي؟ باش تعلموا رقابة على كل صفقة عمومية؟ ما تنجموش، باش تقويو في العقوبة؟ المشكلة موش في القانون، اعطيونا حلولكم. قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في عجز الميزان التجاري؟ تسكرو على التوريد و الدول تسكر علينا التصدير؟ اي و آلاف الشركات المصدرة الي باش تفلس؟ اش نعملو فيها؟ والدوفيز منين نجيبوه؟ و الا نسكرو على ارواحنا و ننساو اي تقدم يعملو العالم و نرجعو لمستوى عيش الستينات؟ ما نسكروش؟ و احوال مخزون العملة الصعبة الرثة مع ما يؤدي اليه من تدهور الدينار؟ كيفاش نعملو فيه؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملوا في االدينار بالذات ؟ تحرير كلي؟ باش تونس تتعامل مع العالم في الدوفيز يالقانون و حد ماعاد يمشي للسوق السوداء؟ باش تحلو اللعب لبايبال و غيرو؟ و التضخم الرهيب المفاجئ الي باش يصير بسبب انهيار سعر الدينار كيما صار لما مصر حلت اللعب و عومت الجنيه المصري؟ كيفاش باش تقاومو الهوجة الشعبية ضد التضخم وقتها؟ باش تخليو اللعب مسكّر؟ و مليارات الاورو الي يدورو في السوق السوداء؟ اش باش تعملو فيهم وقتها؟ و لما تخليو الدينار في سعر غير سعرو الحقيقي، باش تخليو الواردات رخيصة، التوريد ما ياقفش، شنوا الحل؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في ام القطاعات الاقتصادية و القاطرة الكبرى لباقي القطاعات: البعث العقاري و ما ادراك، الي لما يبركك تبرك معاه الصناعات الاستخراجية كيما الرخام و السيمان و غيرهم، و الصناعات الكهربائية و الصناعات الخشب و الاثاث، و الصناعات متاع اكسسوارات البناء من حنفيات و شبابك و غيرهم... اش باش تعملو في للمواطن الي ماعادش خالط يشري بسبب ارتفاع الانتيريس، و اش باش تعملو للباعث العقاري الي باش يفلس و يفلس معاه كل مزوديه؟ اش باش تعملوا و شنيةاهدافكم المرحلية؟ * آش باش تعملو في مستوى التعليم المتدهور؟ المشكل في المناهج؟ و علاش؟ المشكل في مستوى المدرسين؟ علاش؟ و المتخرجين من تعليم ضحل؟ باش تعطيوهم يقريو الاجيال الجاية؟ و نعاودو نخلقو الرداءة؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * اش باش تعملو في هجرة الادمغة و الاطباء خاصة؟ اش باش تعملو في الاطباء المقيمين و الداخليين، الجنود الي يتحرقوا كل يوم الف مرة باش الصحة العمومية تمشي، والي من كثر الهول الي يشوفوه اصبح عندهم برنامج واحد هو الهجرة لدول و شعوب تقدرهم؟ قولولنا آش باش تعملو بالضبط و شنوا اللازم؟ و اعطونا اهداف مرحلية لكل سنة من سنوات حكمكم * آش باش تعملو في القضاء الي ماعادش خالط على حتى شي من كثر القضايا و قلة الامكانيات؟ قولولنا آش باش تعملو بالضبط في ميزانية وزارة العدل و شنوا اللازم؟ و اعطونا اهداف مرحلية لكل سنة من سنوات حكمكم الخلاصة : حسب رايي هذي بعض الاسئلة الي لازم الناس الي تحب تحكم تجاوبنا عليها
المأساة ليست في جهل شيء ما... ما فما حد يعرف كل شي.. المأساة في الكسل عن البحث و التقصي عنه... و راهي اقسم بالله اسهل حاجة في وقتنا هذا، يكفي شوية بحث و وسع بال في google مع تحري المواقع الاكثر مصداقية... صدقوني انا راني ما نفوت حتى واحد فيكم بحتى شي... لاني خبير لا والو، مجرد analyste، تبقى نحاول نفهم و نقرا، و نجيبلكم خلاصة الي قريتو وفهمتو هوني، مع الحرص اكثر ما يمكن على دقة و صحة المعلومة و مصداقية مصدرها، نثبت منها ملييييح قبل ما نقولهالكم... لكن الكارثة في تلذذ الجهل و الاصرار على الرفض الشرس لكل ما يمكن ان يفتح الاعين من حلم عبيط... رفض حتى مجرد فتح ليان انترنات و قراءة ما فيه.. رفض باش يثبت عليك ارقامك و وقائعك صحيحة او غالطة.. - هذي راهي فكرة تافهة و ما تجيش، و هاي الاسباب، و هاي الارقام، و هاو شنوا صاير في العالم.. - المفيد فكرة، ابكي على الي ما عندوش افكار، انت مسيّس و ما تنقدش في المترشح عدد 37 - اوكي، عندك الحق ولدي، سامحني على خير
معلومة: بناء مسار فورمولا 1 و تجهيزه يتكلف اقل شي و نأكد على عبارة اقل شي ... 226 مليون أورو (حوالي 800 مليون دينار)، ملاحظة : المبلغ هذا يجي نصف ميزانية وزارة التعليم العالي، و اكبر من مجموع ميزانيات وزارات التنمية و النقل و الاتصالات ).... طبعا هوني ماغير ما نحكي على مصاريف الصيانة و التحديث السنوية لهذه المنشأة (حوالي 3 مليون اورو سنويا، قريب 10 مليارات)... طبعا لازمكم تعرفو زادا انو انو تظاهرة الجائزة الكبرى تدوم 3 اسابيع في السنة (منذ بداية وصول الفرق الى بلوغ 3 ايام السباق)... و انو البلاد الي تصير فيها التظاهرة هذي، لازمها... تدفع لمنظمة FOM (formula one management ) مبلغ 20 مليون اورو سنويا (حوالي 65 مليون دينار) باش تقبل انها تنظم عندك مرحلة من مراحل سباق الجائزة الكبرى... فما circuit في جهة والونيا في بلجيكيا، الشركة الحكومية الي تنظم في الجائزة الكبرى سنويا عليه، خاسرة 70 مليون اورو في عشرة سنين، 70 مليون اورو اضطرت السلط العمومية لدفعهم للشركة باش ما تغرقش، مع الاشارة انو الشركة هذي تبيع تذاكر بقيمة 16 مليون اورو سنويا، و رغم هذا تخسر في 7 ملايين اورو سنويا... و اخر حل لقاووه، جابو مكتب دلوات و قالولو احسبلنا العائدات السياحية على البلاد، يلقاوها في حدود 20 مليون اورو سنويا... يعني هذي بلاد، في قلب الاتحاد الأوروبي، دايرين بيها 300 مليون نسمة متوفرتلهم افضل وسائل النقل البري و الجوي مع ظروف الامان و السلامة، مع جودة الخدمات في كل شي، و رغم هذا الشركة الي تنظم في الجائزة الكبرى تخسر في 7 مليون اورو سنويا.... الخلاصة: .... يا ريي صبرك، شي خلى شوماخر يفيق بعد 5 سنوات غيبوبة المصدر: https://www.google.com/amp/s/franceracing.fr/f1/f1-construire-un-circuit-ca-coute/
جاء وقت 3 شهور لتالي، جميع قيادات الاحزاب السياسية و الاعلاميين المحسوبين على الأحزاب هذي، مرمدو حسن الزرقوني ما خلاو ما اتهموه و ما قالو فيه على استطلاعات الراي الي وقتها خرجت تقريبا الترتيب هذا... الراجل ردوه فاسد و ياخذ في الفلوس على الصونداجات و هاجموه بعنف شديد، و هو في كل مرة، يكتفي بإجابتهم مكاتبنا مفتوحة للي يحب يثبت البناء العلمي لاستبياناتنا... الحق كنت نعرف انو كلام فارغ و هستيريا حزبية لا غير، خاطر احنا اصلا ثقافة و سحر علم الاحصاء لا يزي غير موجودة عند القيادات الحزبية و خاصة قليل الي يفهمو قداش علم الاحصاء عندو قدرة على تقييم الفرضيات بدقة تشبه السحر، و خاصة خاطر هذي شركة يهمها برشا سمعتها قدام العالم بإعتبار 90% من رقم معاملاتها يصير مع شركات عالمية في اوروبا و امريكا.. و الزلقة بفلقة اذا تعمل اي فضيحة، سمعتها قدام حرفاءها ورقم معاملاتها ينهار... هذا ستاتي هبطناه في انتخابات 2014 في نفس الموضوع
السلام عليكم حكومات بعد الثورة و التداين الخارجي: - عام 2011 بلغت قيمة الاقتراض الصافي (مجموع القروض الجديدة في السنة يطرح منه مجموع تسديدات السنة للقروض القديمة اصلا و فائدة) لحكومتي الغنوشي و السبسي - 102 مليون اورو، يعني في العام هذاكا، حجم مجموع الدين الخارجي لتونس طاح ب102 مليون - عام 2012 بلغت قيمة الاقتراض الصافي لحكومة الجبالي 365 مليون اورو، يعني في العام هذاكا، حجم مجموع الدين الخارجي لتونس طلع ب365 مليون اورو مقارنة بمستواه في 2011... لكن حكومة الجبالي ما اكتفاتش بالدين الخارجي برك عامتها، دارت على تفتوفة بيع اسهم اتصالات تونس، و صرفت منها 260 مليون اورو... الخلاصة، لو لم يقع اللجوء لمخزون العملة متاع بيع اتصالات تونس، كان حجم الاقتراض الصافي لحكومة الجبالي يوصل ل625 مليون اورو - عام 2013 بلغت قيمة الاقتراض الصافي لحكومة العريض 551 مليون اورو، يعني في العام هذاكا، حجم مجموع الدين الخارجي لتونس طلع ب551 مليون اورو مقارنة بمستواه في 2012... لكن حكومة العريض ما اكتفاتش بالدين الخارجي برك عامتها، دارت على تفتوفة بيع اسهم اتصالات تونس، و صرفت منها 567 مليون اورو... الخلاصة، لو لم يقع اللجوء لمخزون العملة متاع بيع اتصالات تونس، كان حجم الاقتراض الصافي لحكومة العريض يوصل ل1118 مليون اورو - عام 2014 بلغت قيمة الاقتراض الصافي لحكومة جمعة 882 مليون اورو، يعني في العام هذاكا، حجم مجموع الدين الخارجي لتونس طلع ب882 مليون اورو مقارنة بمستواه في 2013... لكن حكومة جمعة ما اكتفاتش بالدين الخارجي برك عامتها، دارت على تفتوفة بيع اسهم اتصالات تونس، و صرفت منها 248 مليون اورو... الخلاصة، لو لم يقع اللجوء لمخزون العملة متاع بيع اتصالات تونس، كان حجم الاقتراض الصافي لحكومة جمعة يوصل ل1130 مليون اورو - عام 2015 بلغت قيمة الاقتراض الصافي لحكومة الحبيب الصيد 1437 مليون اورو، يعني في العام هذاكا، حجم مجموع الدين الخارجي لتونس طلع ب1437 مليون اورو مقارنة بمستواه في 2014... لكن حكومة الحبيب الصيد ما اكتفاتش بالدين الخارجي برك عامتها، دارت على تفتوفة بيع اسهم اتصالات تونس، و صرفت منها 179 مليون اورو (و هكا تم القضاء نهائيا على مخزون العملة الصعبة الي كان في حساب الدولة في اخر 2010)... الخلاصة، لو لم يقع اللجوء لمخزون العملة متاع بيع اتصالات تونس، كان حجم الاقتراض الصافي لحكومة الحبيب الصيد يوصل ل1616 مليون اورو - عام 2016 بلغت قيمة الاقتراض الصافي لحكومة الشاهد 870 مليون اورو، يعني في العام هذاكا، حجم مجموع الدين الخارجي لتونس طلع ب870 مليون اورو مقارنة بمستواه في 2015... - عام 2017 بلغت قيمة الاقتراض الصافي لحكومة الشاهد 1365 مليون اورو، يعني في العام هذاكا، حجم مجموع الدين الخارجي لتونس طلع ب1365 مليون اورو مقارنة بمستواه في 2016... - عام 2018 بلغت قيمة الاقتراض الصافي لحكومة الشاهد 811 مليون اورو، يعني في العام هذاكا، حجم مجموع الدين الخارجي لتونس طلع ب811 مليون اورو مقارنة بمستواه في 2017... الخلاصة: - حكومتي الغنوشي و السبسي عام 2011، نقصو من حجم الدين الخارجي لتونس ب 102 مليون اورو.... اما راهي عامتها خلصت 1325 مليون اورو اقساط ديون الحكومات القديمة الي جاء اجل خلاصهم و هي تحكم - عامين حكومتي الترويكا، رفعو في حجم الدين الخارجي لتونس و استعملو مخزون العملة من بيع اتصالات تونس بمعدل 871 مليون اورو سنويا... اما راهم في العامين هذوكم خلصو 2292 مليون اورو اقساط ديون الحكومات القديمة الي جاء اجل خلاصهم و هي تحكم - عام حكومة جمعة رفعت في حجم الدين الخارجي و استعملت مخزون العملة من بيع اتصالات تونس ب1130 مليون اورو... اما راهي خلصت عامتها 727 مليون اورو اقساط ديون الحكومات القديمة الي جاء اجل خلاصهم و هي تحكم - عام حومة الحبيب الصيد، رفعت في حجم الدين الخارجي و استعملت مخزون العملة من بيع اتصالات تونس لتونس ب 1616 مليون اورو... اما راهي خلصت عامتها 856 مليون اورو اقساط ديون الحكومات القديمة الي جاء اجل خلاصهم و هي تحكم - 3 سنين حكومة الشاهد، رفعت في حجم الدين الخارجي لتونس بمعدل 1015 مليون اورو سنويا... اما راهي في الثلاثة سنين هذوكم خلصت مجموع 4073 مليون اورو اقساط ديون الحكومات القديمة الي جاء اجل خلاصهم و هي تحكم... تساؤل: - ياخي علاش نتسلفو من الخارج أحنا؟ - ساهل برشا، باش نستوردو الي ما انجموش نصنعوه، و باش نخلصو ديوننا القديمة الي خذيناهم بالعملة الصعبة باش استوردنا الي ما انجموش نصنعوه ... - اي و شنوا الحل العملي للمديونية بالعملة الصعبة؟ - تدخيل عملة صعبة اكثر للبلاد باش نشريو حاجياتنا و نخلصو ديوننا الاجنبية القديمة، لكن بطريقة اخرى غير الديون - كيفاش؟ - التصدير، التصدير، التصدير، التصدير، و السياحة و تشجيع التوانسة الي يعيشو في الخارج على بعثان فلوس لاهلهم و لحساباتهم في تونس، و تشجيع و جلب الاستثمارات الأجنبية...الحزب الي تسمعوه يعطي في افكار جديدة مبتكرة لتشجيع السياحة و التصدير و الاستثمارات الاجنبية و تحويلات التونسيين بالخارج، هذاكا حزب يحب يقاوم المديونية الخارجية... على خير يا توانسة المصادر: التداين السنوي : http://www.finances.gov.tn/fr/les-indicateurs/ressources#? شوفو ressources d'emprunts و انزلو على télécharger la série الخلاص السنوي للديون القديمة: http://www.finances.gov.tn/fr/les-indicateurs/depenses#? شوفو service de la dette و انزلو على télécharger la série معدل سعر صرف الاورو سنويا : https://www.bct.gov.tn/bct/siteprod/tableau_statistique_a1.jsp?params=PL212010 اموال اتصالات تونس للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2015، يلقاهم في موقع الينك المركزي باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي)
صباح الخير صباح الحرية الرقم الصحيح هو 80 10 22 22
هذي اعادة لمقال هبطناه نهار 28 فيفري الي فات، للي التحقوا مؤخرا بالصفحة: الملح، ثروة منهوبة؟ او فلوسو ملح اللّيلة باش نفركو رمّانة الملح و كوتيزال و الثّروة المنهوبة كيما نسمعو توّا عندنا 7 سنين... شنيّة علاقتنا بكوتيزال؟ الشركة هذي تستغلّ في 3 مقاطع بحريّة، الساحلين و صفاقس و جرجيس، عندنا معاها اتّفاقية تهمّ فقط مقاطع الساحلين و صفاقس (يعني جرجيس فيها اتّفاق خاص صار عام و1993 لا علاقة بالاتّفاقيّة)، الاتفاقية بدات عام 1949، و الإتفاقية تدوم 50 سنة (يعني الى سنة 1999) و تتجدّد آليّا 15 سنة بعدها، يعني الى حدود 2014، و اذا كانت تونس تحبّ توقّفها عام 2014، كان المفروض تعلم الشركة هذي في أكتوبر 2004 على الأقصى (يعني 10 سنوات قبل 2014)، طبعا تونس ما طلبتش توقيف الاتفاقية في 2004، و بالطّريقة هذي تجدّدت الاتّفاقيّة لمدّة 15 سنة أخرى توفى في 2029، و تونس كان عندها الى حدود أكتوبر 2019 باش تعلم الشركة بعدم رغبتها في تجديد الاتفاقيّة، و هذاكا الّي صار هالايّامات هذي... الحقيقة انا ما نعرفش علاش اتّفاقية صايرة قبل الاستعمار ما يتمّش رفع قضيّة دوليّة لإلغائها و تغييرها بكلّها... لكنّ بصراحة لمّا تعمّقت في الموضوع و لوّجت شويّة، نلقى انّو فلوس مصروف القضيّة الدّوليّة اغلى من الي باش يجيبهولنا تغيير الاتفاقيّة، و تبعوني باش تفهمو علاش آش تقول الإتّفاقيّة فيما يتعلّق بسعر اللّزمة متاع استغلال مقاطع صفاقس و سوسة؟ تقول انّو الشّركة تدفع لتونس في فرنك فرنسي على كلّ هكتار يتمّ استغلالو... طبعا هذا عام 1949... و تدفع زادا اضافة للضرائب، حوالي 7% من ارباحها للدولة... باهي الإتّفاقيّة باش تاقف في 2029، شنوّا يصير بعدها؟ نذكرو انّو الاتفاقية هذي تهمّ زوز مناطق فقط هي الساحلين (السّاحلين 1100 هكتار) و صفاقس (طينة 1700 هكتار)، كي باش توفى الاتفاقية وقتها، نتصوّر الشركة باش تطلب مواصلة النّشاط تحت قانون مجلّة المناجم لا غير، و المجلّة هذي تقول في فصلها عدد 96 مطّة 3 (المصدر 5)، انّو مقابل لزمة استغلال كلّ هكتار سنويّا هي دينار واحد و 820 ملّيم (الأجر الأدنـى المضمون لمختلف المهن في القطاعات غير الفلاحية الخاضعة لمجلة الشغل بالنسبة إلى ساعة العمل)، يعني الشّركة باش تولّي تدفع سنويّا 5096 دينار (28001,820)... فرضا الأسعار هي بيدها من 1949 لليوم (و هذا طبعا غالط خاطر في الماضي الأسعار ارخص)، لكن هات نعملو فرضيّة قصوى و نشوفو لو الشركة تستغل في المقاطع تحت مجلّة المناجم، الحكاية توّا عندها 69 سنة، معناها الشركة على 69 سنة، هذي "نهبت" تونس في 351 الف و 624 دينار.... يقول القايل شبيه المبلغ تافه؟ و علاش مجلّة المناجم هكّا؟ بكلّ بساطة خاطر الفلوس الي نحكيو عليها، ما هيّاش ثمن المادّة المستخرجة و انّما ثمن كراء الأرض الي يتمّ الاستخراج منها... و انا بصراحة، لو جيت في مكان أي واحد يحكم وقتها، نجدّد للكوتيزال حسب ما يقول قانون اللّزمات وقتها، و ما نلوّجش على شركة أخرى، خاطر شركة موجودة، خدامتها يخدمو، عندها متعاملين معاها توانسة و أجانب، إجراءاتها موجودة، و ما نحلّش على روحي بوبلي شركة جديدة و خدّامة و إجراءات و فيلم زايد... قلنا اذا، انّو المبلغ تافهن و باش يقعد تافه، و انّو المهمّ هو مادّة الملح في حدّ ذاتها و شنوّا تنجّم اتدخّللنا من ثروات... نجيو للسؤال الموالي الملح ثروة؟ تصدير تونس بكلّها (يعني بكوتيزال و الـ35 منتج آخر) في 11 شهر من 2018 يبلغ 1,540 مليون طن جابولنا حوالي 67 مليون دينار مداخيل بسعر تداول الملح العالمي الي تدفع فيه كل البشرية (المصدر 1)، اذا نعتبرو انّو شهر ديسمبر باش يقعد في نفس معدّل الأشهر الي قبلو، فإنّو تصدير كامل سنة 2018 باش يكون حوالي 1,680 طن ((=1,540\11)12) يدخلولنا حوالي 73 مليون دينار ((=67\11)*12)..... و نذكّر انّي هوني نحكي على صادرات تونس كاملة و موش على كوتيزال فقط... المفيد، صادراتنا من الملح هذي، تمثّل 0,18% من مجموع صادراتنا في 2018 (المصدر 2)... هذي هي الثّروة الي نحكيو عليها، صادرات الملح متاع كلّ الشركات ال36 الي يخدمو في الملح في بلادنا بما فيهم كوتيزال (المصدر 3)، تمثّل 0,18% من مجموع صادرات تونس .. و باش ما نغلطوش في ارواحنا، احنا انتاجنا من الملح تافه مقارنة بباقي دول العالم، الصين انتجت 68 مليون طن عام 2017، و بولونيا ترتيبها اربعطاش في العالم من حيث الانتاج، تنتج في 3 ملايين طن سنة 2017 (المصدر 7)، تونس تصدر في 90% من انتاجها السنوي، يعني في 2018، انتاجنا يكون حوالي مليون و 870 الف طن... يعني ماناش حتى من ال15 الاوائل في العالم من حيث الانتاج... شكونهم أصحاب كوتيزال؟ يعني ملك شكون الشّركة هذه؟ الشركة هذي يملكوها فرنسيّين بنسبة 65%و توانسة بنسبة 35% (المصدر 4) و التوانسة هاذم، هوما الstb و الbna و تأمينات carte و شركة البنيان و الbt و مجموعة من الأشخاص التوانسة بحصص ضعيفة... بااااهي، شكون يستفاد من استغلال الملح بالطّريقة هذي و قدّاش؟ تفاهمنا اوّلا، انّو هذي شركة، و الشّركات عموما، أرباحها ماهيّاش رقم معاملاتها، يعني ماهيّاش بقدّاش باعت، بل أرباحها هي: بقدّاش باعت، انّقصو منهم قدّاش صرفت باش نجمت تنتج الي باعتّو (خدّامة و طاقة و ضرائب على الشركات و محروقات و غيرهم) يبقالهم ربح صافي... و الرّبح الصّافي هذاكا، جزء منّو يتفرّق، و جزء منّو يتخبّى و يقعد في الشّركة باش يقوّيها، و الّا باش يفرّقوه مرّة أخرى... الخلاصة، نهب الثّروات، اذا فمّا شكون مصرّ انّو نصيب المستثمر الاجنبي من الأرباح هو نهب، فرانا نلقاووه في الأرباح الي تتوزّع على أصحاب الشركة... هوني نجيو لأرقام كوتيزال، طبعا ما فمّاش ارقام منشورة للعموم، لكن اليوم سمعت في ميدي شو انّو رقم معاملاتها عمناول هو حوالي 38 مليون دينار جاي من كل المناطق الثلاثة جرجيس و الساحلين و صفاقس (اقراو مليح: من المناطق، الثلاثة، يعني بما فيهم جرجيس الي بدات عام 1993 و ماهياش داخلة في اتفاقية 1949)، و هو رقم منطقي بالنّظر انها تصدّر في حوالي 700 الف طن سنويّا و بالنّظر لارقام تونس اجمالا من حيث حجم و قيمة التّصدير متاع تونس بكلها الي تبلغ 73 مليون دينار كيما ذكرنا لفوق... لكن تفاهمنا، انّو رقم المعاملات موش هو ربح الشركات، و لازم نشوفو الرّبح الصّافي باش نفهمو.... لو أي واحد من النّاس الي عملت بوبلي على الملح، دخل لموقع السجلّ التّجاري، و جبد آخر تحيين صبّاتو الشركة هذي في 19 فيفري 2018 (المصدر 6، لامحالة لازمو يدفع 11 دينار و 900 ملّيم)، يلقى مداولات آخر جلسة عامّة عاديّة للمساهمين و يلقى انّو بعد خلاص المصاريف و الضّرائب على الشّركات، فإنّو المرابيح الموزّعة على أصحاب الشركة عام 2017، تبلغ 7 ملايين و عشرين الف دينار، نصيب الأجانب فيهم هو 4 ملايين و 563 الف دينار... هذا عام 2017، آخر عام موجود، يعني كيما قلنا لو فرضنا انّو المستثمر الأجنبي لمّا يحطّ فلوسو في مشروع و يهز الأرباح، يعتبر ينهب فينا (كيما المستثمر الاجنبي ينهب في الصين و فرنسا و إيطاليا و المغرب و تركيا و غيرهم من البلدان الي تتصارع لجلب المستثمرين الأجانب)، لو افترضنا انّو ينهب فينا، فراهو عام 2017 نهب 4 ملايين و 563 دينار، يعني عام 2017، نهبنا في 0,0047% من منتوجنا الدّاخلي الخام... الخلاصة: بوبلي الملح كنت دائما مقتنع انّو بوبلي فارغ مادّيا (توا بعد المقال هذا باش تولي حكاية كرامة و موش حكاية ثروة) و ما حبّيتش نوسّع بالي فيه، توّا الثلاثة متاع الصباح و بديت نخدم في المقال قريب التسعة متاع اللّيل، وسّعت بالي فقط، خاطر كثر الحديث و النّاس بعد قرار الحكومة، باش تحربها على شكون وقّف الاتّفاقيّة قبل صاحبو و كل حد يقول انا... اكيد الجانب المعنوي صحيح و حكاية اتّفاقيّة من عام 1949 تقلّق، لكن بصراحة تفاهة المبالغ، تخلّي السّعي لتغييرها تافه... على كلّ، عملت الي عليّا و اجتهدت و اعطيتكم خلاصة اجتهادي بمصادره... على خير يا توانسة... المصادر: المصدر 1 http://www.ins.tn/sites/default/files/publication/pdf/bms%20novembre%202018%20site.pdf صفحة 45، السطر 15 من الجدول المصدر 2 https://www.bct.gov.tn/bct/siteprod/tab_trimestriel.jsp?params=PL120010,PL120020,PL120030&cal=t&page=P120&tab=040&pos=3 المصدر 3 https://www.jawharafm.net/ar/article/%D8%A8%D8%A7%D9%84%D8%A3%D8%B1%D9%82%D8%A7%D9%85--%D8%A7%D9%86%D8%AA%D8%A7%D8%AC-%D8%A7%D9%84%D9%85%D9%84%D8%AD-%D9%81%D9%8A-%D8%AA%D9%88%D9%86%D8%B3/105/108235 المصدر 4 http://www.cotusal.tn/presentation/ المصدر 5 http://www.iort.gov.tn/WD120AWP/WD120Awp.exe/CTX_5480-80-EwVIPOagqW/PageModificationsCodes/SYNC_593548969?WD_ACTION_=CLICTABLE;A3&A3=1 المصدر 6 https://www.registre-commerce.tn/search/RCCSearch.do?action=chooseDocuments&numRegistreIndex=0 صفحة 9 من الوثيقة الي تاريخها 19 فيفري 2018، طبعا الي يحب يجبدها من الموقع لازمو يصرف 11 دينار و 900 مليم المصدر 7 https://fr.statista.com/graphique/1/571136/production-mondiale-de-sel-2010--par-pays.jpg
أهم حاجة... غدوة أخرجوا امشيو صوتوا الكلكم ما تتخلفوش... كلموا عائلاتكم وأصحابكم ومعارفكم يخرجوا يصوتوا... صوتوا للي تحبوا أنتوما أحرار... صوتوا وما تخليو حد يأثر عليكم... صوتوا بقناعاتكم وحسب ضمائركم وما تخليو حد يأثر عليكم... مهما كان الفائز وإلا الي باش يطلعوا للدور الثاني... يلزم ما تصيرش تجاوزات تأثر على نتائج ومصداقية الانتخابات... ويلزم نرحبوا بيهم كخيار حر لشعب حر...، و المرشح الي يخرج يعمل مشاكل و تصريحات فتنة و تشكيك بعد الانتخابات، اعرفو انو انذل الناس، خاطر الانتخابات في تونس حرة و نزيهة، و فيها 100 الف مراقب، اكيد باش تصير بعض التجاوزات الي تصير في كل الديمقراطيات الناشئة، لكنها تبقى مجرد حالات تافهة لا تأثير لها على النتائج... دونك هذي هي الديمقراطية، مهما كانت مساوئها، تبقى هي منظومة الحكم الاقل سوءا بين كل المنظومات، و مهما كان الفائز، الصندوق هو الفيصل، و هانا نتعلمو... الاهم هو ارتفاع نسبة المشاركة لأقصى درجة...قد ما ارتفعت نسبة المشاركة قد ما تونس تبعد على المخاطر... على خير يا توانسة
شكرا
و من دواعي فخري، انا العربي الافريقي مواطن دولة من العالم الثالث، ان جيش وطني يخرج من ثكناته فقط دفاعا عن ارضنا او لدعم الامن في تأمين اصواتنا و خياراتنا
شنوا صار للدّينار التّونسي؟ المقال طويل، و هذا اكثر سبب بخّلني على كتيبتو خاطر نعرف برشا يبخلو و تعبي يصبح زايد... اما طلبات قراء الصفحة ملحة جدا، هاني عملتو، اسف، التطويل هدفه التفسير المبسط، الي عندو جواجي يتبعني ما يندمش.... اليوم باش نحاولو نفهمو مع بعضنا شنيّة أسباب صعود سعر الدّينار مقابل الأورو و الدّولار في ال8 اشهر الأولى 2019... نبداو بالأرقام السّاعة : نهار 2 جانفي 2019، الدّولار كان يسوى 3,008 دينار... و نهار 12 سبتمبر، الدّولار صبح سومو 2,860 دينار... يعني في 8 شهور و نصف، الدّينار تحسّن بـ 5% مقارنة بالدّولار نهار 2 جانفي 2019، الأورو كان يسوى 3,4204 دينار... و نهار 12 سبتمبر، الأورو صبح سومو 3,159 دينار... يعني في 8 شهور و نصف، الدّينار تحسّن بـ 8% مقارنة الأورو... نتعدّاو لقاعدة أخرى لازم تعرفوها قبل ما نواصلو: بإعتبار انّو 90% من المعاملات الماليّة لتونس مع الخارج اتّم بالأورو و الدّولار، فإنّو تغّير سعر العملتين هاذم بين بعضهم، يأثّر على سعر الدّينار قدّام العملتين... مانيش باش نغرق بيكم في تفاصيل تقنية حول الموضوع هذا، اما نحبكم تشدّو قاعدة برك: اذا الأورو يطلع قدّام الدّولار، الدّينار يطيح قدّام الأورو و يتحسّن قدّام الدّولار و اذا الدّولار يطلع قدّام الأورو، الدّينار يطيح قدّام الدّولار و يتحسّن قدّام الأورو لكن لمّا نرجعو للأرقام لفوق، نلقاو انّو الدّينار تحسّن قدّامهم الإثنين، هذا معناه، انّو أسباب تحسّن سعر الدّينار في الفترة الأخيرة، ماهيّاش جايّة من تطوّر سعر صرف العملتين هاذم بين بعضهم... لازمنا نبحثو على الأسباب داخل السّوق و الاقتصاد التّونسي... هات نشوفو سوقنا و اقتصادنا مالا: سعر صرف الدّينار قدّام باقي العملات، يتحدّد في سوق الصّرف بين البنوك، و كي نقولو سوق، معناها سلعة، وعرض و طلب... تكثر العملة الصّعبة في السّوق، سومها يطيح قدّام الدّينار، تنقص، سومها يطلع قدّام الدّينار... باهي، كيفاش تدخل العملة عند البنوك؟ منين تجيهم أساسا؟ أوّلا، حرفاءهم الّي عندهم حسابات بالعملة، سواء الشّركات المصدّرة، او التوانسة المقيمين بالخارج الي عندهم حسابات بالعملة، او الأجانب المقيمين بتونس و عندهم حسابات بالعملة... هاذم، لمّا يحوّلو العملة الي في حساباتهم الى الدّينار، يعطيو عملة للبنوك و ياخذو دينارات مقابلها... و هكا البنوك يولي عنها اكثر عملة صعبة ثانيا، مداخيل السياحة للنّزل و وكالات الاسفار التّونسية، الي تتبعث من الخارج بالعملة و البنوك تعطي دينارات مقابلها للشركات التّونسيّة المعنيّة ثالثا التوانسة المقيمين بالخارج الي يبعثو أموال لأهلهم، توصل عملة و البنوك تعطي دينارات للي في تونس رابعا القروضات الي تاخذهم الشّركات و البنوك التّونسية (موش الدّولة) من مؤسسات مالية خارجيّة... هذي فلوس تجي بالعملة للبنوك، و الشركات تأخذ مقابلها دينارات، و البنوك تخلّي عندها العملة و تستعمل مقابلها بالدّينار باش تعطي قروضات.. خامسا الاستثمار الخارجي، لمّا مستثمر اجنبي يجيب عملة لتونس و يبيعها للبنوك مقابل الدّينار باش يستثمر في تونس، سواء بتكوين شركة جديدة اة شراء حصّة في راس مال شركات موجودة... هذي أساسا المصادر الي تدخل بيها العملة للبنوك التّونسيّة و تمثّل بالتّالي، العرض، في سوق الصّرف بين البنوك... نجيو توّا للطّلب، علاش البنوك تستحق تشري عملة ؟ قلنا انّو سعر الدّينار يتحدّد في سوق الصّرف بين البنوك، يعني البنوك الي تدخللها عملة بزايد من العمليّات الي ذكرناهم لفوق، تبيع للبنوك الي مستحقّة للعملة (هذا هو الطّلب على العملة)... و علاش البنوك تستحقّ للعملة؟ يعني شنيّة أهمّ أسباب الطّلب على العملة؟ السبب الاوّل و الاكبر هو التّوريد، يعني الشركات الي تستورد في السلع لتونس، تمشي للبنوك، تقلها خوذ ديناراتي، و اعطيني بيهم عملة صعبة، باش نخلّص المزوّدين متاعي في الخارج السبب الثّاني، هو خلاص أقساط ديون الشركات و البنوك التّونسية الي ماخذة قروضات من الخارج بالعملة،... لمّا يجي اجل خلاص القروض، الشركات تدفع دينارات للبنوك و تاخو مقابلها عملة، باش تنجّم تبعثها للخارج و تخلّص المؤسسة الاجنبيّة الي سلفتها في القسط الي حلّ اجلو، و البنوك تستعمل جزء من العملة الي تملكها باش تنجّم تخلّص المؤسسة الاجنبيّة الي سلفتها في القسط الي حلّ اجلو السبب الثّالث هو مرابيح الشركات الأجنبية بتونس، لمّا يجي وقت توزيع الأرباح سنويّا، الشركات هذي، تدفع دينارات للبنوك و تاخو مقابلها عملة، باش تنجّم تبعثها للخارج و تخلّص نصيب الشركاء الأجانب في الارباح هوني نردّو بالنا، اثر السببين الثاني و الثّالث يبقى تافه جدّا على سوق الصّرف... علاش؟ خاطر كلّ عام فمّا قروضات و استثمارات جديدة تدخل ( الي تقابل الأسباب رابعا و خامسا في المداخيل الي ذكرناهم لفوق)، و القروضات و الاستثمارات الجديدة هذي تدخل مرّة واحدة و en blocسنويّا، بينما خروج الأرباح و الأقساط متاع العمليّات القديمة من النّوع هذا، يتمّ بالتقسيط، و هكّا تلقانا في الزّوز عمليّات هاذم، ديما عندنا فائض كبير في العملة الصّعبة كمّلنا التّنظير، هات نشوفو الأرقام اش صار فيها في الواقع، اهم الأرقام طبعا...: المداخيل السّياحيّة تطلع من 625 مليون أورو في الـ7 شهور الأولى 2018 الى 829 مليون أورو في الـ 7 شهور الأولى 2019... + 33% تحويلات التونسيين بالخارج، تطلع من 739 مليون أورو في الـ7 شهور الأولى 2018 الى 755 مليون أورو في الـ 7 شهور الأولى 2019... + 2% في الـ 8 شهور الي فاتو، صار دخول كبير لمبالغ بالعملة الصّعبة في شكل خطوط تمويل خارجيّة للبنوك و لشركات اللّيزنغ... دخول حوالي 100 مليون أورو ثمن بيع الدّولة لـ 70% من راس مال بنك الزّيتونة المصادر الى شركة الماجدة القطرية حصول شركة الstir على خطّ تمويل سعودي بـ 200 مليون دولار لشراء 3 ملايين برميل نفط، يقع سداده على 5 سنوات بفائض 2%.. يعني الstir في بقعة تمشي للبنوك تعطيهم دينارات و تاخو منهم عملة باش تنجّم تبعثها للخارج و تخلّص المزوّدين الي تستورد من عندهم في البترول، تستعمل الدولارات الي سلفتهملها السعودية ديراكت ارتفاع مداخيل صادرات الفسفاط بـ 15%...من 279 مليون أورو في الـ 8 اشهر الأولى 2018 الى 321 مليون أورو خلال الـ 8 اشهر الأولى 2019... يعني شركة فسفاط قفصة باعت اكثر عملة للبنوك و خذات منهم دينارات في بقعتها باش خلصت مصاريفها في تونس و شهاري خدّامتها... الشركات الي تنشط في مجال النّفط في تونس قامت ببيع برشا عملة صعبة للبنوك لخلاص استثماراتها و عمّالها و باقي مصاريفها في تونس... نجيو توّا لعجز الميزان التّجاري، يعني الصّادرات الّا الواردات، بالدّينار الميزان التّجاري ما يعطينا حتى فكرة واضحة، خاطرو ينجّم يكبر و الاّ يصغر فقط بتغيّر سعر الصّرف... هات نشوفوه بالدّولار... في الـ 8 شهور الأولى 2017، كان في حدود 4216 مليون دولار، في الـ 8 شهور الأولى 2018، كان في حدود 4802 مليون دولار، يعني بين 2017 و 2018 طلع بـ 600 مليون دولار تقريبا.. و في الـ 8 شهور الأولى 2019، بلغ 4319 مليون دولار، يعني بين 2018 و 2019، العجز التّجاري طاح بـ 500 مليون دولار تقريبا... هذا نتيجتو انّو الطّلب على العملة من اجل الاستيراد نقص برشا، و السبب في هذا زوز حوايج، تراجع سعر الدّينار من 2017 الى 2018 خلّى السلعة الاجنبيّة سومها غالي برشا، نقص عليها الطّلب، و بالتّالي المورّدين نقصو من الكمّيات الي يجيبو فيها خاطر ماعادش تتباعلهم، و الحاجة الثّانية، هي ارتفاع سعر الانتيريس الي عملو البنك المركزي، نقّص في القدرة الشّرائيّة للمواطن و نقّص من استهلاكو عموما و من استهلاك السلع الغالية خصوصا، و نقّص من قدرة الشركات المورّدة انّها تتسلّف فلوس من البنوك، و تشري بهاك الفلوس عملة، و تستورد بيها حوايج أخيرا، الي حكينا عليهم لفوق عندهم حسابات بالعملة الصّعبة في البنوك التّونسيّة، مجموع الحسابات هذي نقص بحوالي 600 مليون أورو بين مارس و جويلية، راجع اساسا لقيامهم ببيع عملتهم لبنوكهم و تحويل أموالهم للدّينار... هاذم ناس حسبوها من جيهة يتوقعو تواصل ارتفاع الدّينار يقلك خلي نربح توّا التّبديل قبل ما يزيد يهبط، و من جيهة يشوفو في البنك المركزي يطلّع في الانتيريس على الدّينار (و الانتيريس كي يطلع، الي متسلّف من البنوك يدفع اكثر، و الي حاطط فلوسو في البنوك يقبض اكثر)، لذا حولو عملتهم لدينارات، و حطّوها في البنوك مقابل انتيريس ظهرلهم مردوديتو افضل الخلاصة من هذا الكلّ... عندنا عملة داخلة و عملة خارجة من السّوق (سوق الصّرف بين البنوك).. الفرق بين الدّاخل و الخارج كان فيه عجز بـ 1940 مليون دولار في الـ 8 شهور الأولى 2017، نزل هالعجز الى 1216 مليون دولار في الـ 8 شهور الأولى 2018، و اصبح فمّا فائض بـ 873 مليون دولار في في الـ 8 شهور الأولى 2019... معناها فمّا عملة في السّوق زايدة على الحاجة، و العملة كيما أي سلعة، لمّا تكثر يطيح سومها بالدّينار، و هذا أدّى الى تحسّن سعر صرف الدّينار قدّام باقي العملات في الفارة الماضية... آي و الشي باش يتواصل؟ ممكن ايه و ممكن لا... اذا البلاد فيها استقرار، ممكن جدّا يتواصل تدفّق السّيّاح و المستثمرين الأجانب، و ممكن زادا يتواصل اقتراض أموال من الخارج من طرف الشركة اذا الاقتصاد دولابو يدور، و ممكن يرتفع تصدير الفسفاط اذا يتواصل الهدوء الاجتماعي في الحوض المنجمي، و معقول انّو تحويلات التوانسة بالخارج تتواصل تبقّى فمّا حوايج ما تتعاودش، مثل دخول أموال كبيرة من بيع الشركات المصادرة كيما الي وقع مع الزّيتونة، و كيما حصول شركة الstir على تمويل ضخم من السّعوديّة، و كيما الاستثمارات اكبيرة في مجال النّفط (ممكن تتواصل و ممكن لا، احنا و الوضع الاجتماعي في مناطق الإنتاج و التنقيب)، و فمّا حاجة خايبة، هي انّو تحسّن الميزان التّجاري جاي موش من ارتفاع كبير للصّادرات، بل من تراجع الواردات اكبر من حجم تراجع الصّادرات، هوني تراجع الصّادرات مربوط بصحّة الاقتصاد الأوروبي و بالتّالي الطّلب على سلعتنا التّونسية و مربوط بموسم زيت الزّيتون أساسا الي يجينا عام بعام، و تراجع الواردات جاي أساسا من تراجع سعر الدّينار و ارتفاع سعر السلع المستوردة و نقص الطلب عليها... يعني تواصل ارتفاع الدّينار، ممكن يأدّي الى عودة هوجة التّوريد، و هذاكا علاه، البنك المركزي، في الأشهر الي فاتت تدخّل في سوق الصّرف بين البنوك و شرا من عندهم عملة باش ينقّص من العملة الصّعبة في هذه السّوق و ينقّص من حجم تراجعها قدّام الدّينار... الحاصل، توّا الساعتين متاع اللّيل، راسي وجعني J، ما انّجّمش نعطي راي، و لا توقّع، بلادنا فيها برشا تناقضات، احنا و الاستقرار، اذا توجد الاستقرار، كلّ شي يتحسّن، اذا دخلنا بعضنا، النتيجة باش نشوفوها في الدّينار و غير الدّينار...
اللغط و الوعود السفسطائية كثرت، نتمنى التلافز يعملوا بلاتو فيه اساتذة قانون دستوري يعطيونا رايهم في صلاحيات الرئيس
- شبيك ما حكيتش على المرشحين الكل؟ بالله خلي نقول كليمتين في الموضوع هذا مرة واحدة: ما عنديش وقت، راني البرنامج السياسي الدائم الوحيد الي نسمعو دائما، هو ميدي شو متاع موزاييك، خاطر فيه هيثم المكي و زياد كريشان و خاطر وقتو يجي في وقت الفطور... المرشح الي نسمعو غفّص برشا نحكي عليه، هذا طبعا ما غير من نقول انو ما نحكي كان عالمترشحين الجديين، التهريج ما نعدلش عليه اصلا... و الاهم من هذا الكل، هذي راهي صفحة فايسبوك، ما هياش الهيئة الوطنية العلياالمستقلة للرقابة على برامج المترشحين، هذي، راهي، صفحة فايسبووووك،... اخيرا تحية لمناصري مهدي جمعة على رقي خطابهم و قبولهم بالنقد و ردودهم في صلب الموضوع بعيدا عن السب و التشنج...
مهدي جمعة على موزاييك: للاسف في تقرير دائرة الحسابات حول غلق الميزانية لسنة 2017، تم تسجيل تحويل 124 مليون دينار من صندوق تنمية المواصلات و تكنولوجيا المعلومات، الى نفقات اخرى في الميزانية... يعني فلوس في بقعة نستعملوهم في اهداف الصندوق التكنولوجية، غطينا بيهم مصاريف اخرى للميزانية... و نفس الشي صار صندوق النهوض بالتدريب و التكوين المهني و صندوق تنمية القدرة التافسية الصناعية.... صحيح سي مهدي، هذا موش معقول... اما ياليت سي مهدي تقرالنا زادا الفقرة هذي من الصفحة 58 من تقرير دائرة الحسابات حول غلق الميزانية لسنة 2014
سؤال للنقاش حول الخيار في التعامل الاقتصادي و التداين، مع الدول الغربية اساسا من جهة، او مع الصين الشعبية من جهة اخرى: من جيهة عندك دول ديمقراطية، فيها قضاء مستقل، و راي عام، و صحافة حر، و منظمات مجتمع مدني كلمتها مسموعة و من جهة ثانية، دولة كبيييرة، يحكم فيها حزب واحد و زعيم اوحد، دكتاتورية تتحكم في القضاء و في الاعلام و انترنات و الي يتنفس من مواطنيها موش على كيفها تبعثو وراء الشمس.... انت كمتعامل اقتصادي، كدولة صغيرة لا وزن لها على المستوى الجيوسياسي، و في نفس الوقت مستحق للدين الخارجي، تلجأ للاوائل و الا للثانية؟ مع التأكيد انو الاثنين باش يلوجو على مصالحهم اولا، و انت كذلك... و مع التأكيد خاصة، انو في الافاريات و التعامل الإقتصادي، ديما فما ريسك مشاكل و قضايا و تضارب مصالح... الاجابات السهلة متاع الاثنين و اش يهمني في نظامهم، راهو مفهمتش هدف السؤال... و هوني نحكي على قرارك انت،، موش على شنوا يحبو هوما، و هوني نحكي على الجانب الاكبر في المعاملات طبعا، خاطر في العالم هذا كل الدول تتعامل مع كل الدول بدرجات متفاوتة... بجاه ربي نقاش بدون كلام بذيء و لا تهجم على حد من فضلكم
السلام عليكم اعادة ... كالعادة، الي عندو رواري يتبعنا و بإذن الله ما يندمش😁 حسب موقع البنك المركزي، مخزون تونس من العملة الصّعبة، يغطّي 95 يوم توريد لبلادنا بعد ما كان وصل طاح حتى 65 يوم في 2018... اليوم باش نحاولو نجاوبو مع بعضنا، على سؤال ينجّم يسألو أي مواطن لنفسو: مخزون العملة الصّعبة طلع، مخزون العملة الصّعبة هبط، و آنا فين من هذا الكلّ؟ آش يزيدني او ينقّصلي هالموضوع في حياتي كلّ يوم؟... نذكّر هوني، انّو مخزون العملة الصّعبة الي باش نحكيو عليه، هو المخزون المتواجد في القنوات الرّسمية، أي البنوك و البنك المركزي و البوسطة... خاطر أي عملة صعبة تدور في النوار، راهي ما تفيد بلادنا بحتّى شي، بل بالعكس، هي عمليّة تخريب للإقتصاد و لقيمة الدّينار... نبداو اوّلا بأهمّية العملة الصّعبة لبلادنا، أحنا بالطبيعة، انّجمو ناخذو قرار نقولو ما يهمّناش في العملة الصّعبة عندنا و الّا ما عندناش، لكن بالطبيعة لازمنا نعرفو انّو قرار كيما هذا، معناه آليّا التخلّي عن توريد التّكنولوجيا، و الدواء، و القمح، و البترول، و السيّارات، و غيرهم من السلع الي ما ننتجوهمش... سيناريو كاريكاتيري؟ آي شبيه، اذا الشّعب يوافق انّو نعيشو على هامش العالم، و ما نستفادو بشي من تطوّر البشريّة، انّجمو انّحّيو من بالنا خرافة مخزون العملة الصّعبة... برّا نقولو احنا شعب واعي و مستحيل يقبل قرار غبي كيما هذا... هذا معناه انّو اوّل اهمّية لمخزون العملة الصّعبة، هو انّو يوفّر للشّعب التّونسي حاجيّاتو من الخارج، باش ينجّم يعيش في القرن 21... نتعدّاو لثانيا، ثاني اهمّية لمخزون العملة الصّعبة، هي انّو نخلصو بيها الدّيون الي سبق الي تسلّفناها من الخارج، بالطبيعة، الّي سلّفنا بالعملة الصّعبة، يحبنا نخلصوه بالعملة الصّعبة، خاطر اذا نرجعولو دينارات، اقصى ما ينجّم يعمل بيهم، هو انّو يحطّهم في مخدّة باش يرقد رقدة مرتاحة، خاطر ديناراتنا ما عندهم حتّى قيمة خارج تونس... كيف كيف هوني، انّجمو ناخذو قرار نقولو ماعادش مخلصين ديوننا، بالفلّاقي بهيم قدم قرعة... وقتها بالطبيعة، العالم ماعاش ياثق فينا، اوّلا ماعاد يسلّفنا حدّ... وثانيا، بنوكنا تفقد ثقتها لدى البنوك في الدّول الأخرى، وشركاتنا الي تمرّ عبر البنوك للتّصدير والاستيراد، تاقف وماعادش تخدم خاطر بنوكنا ما عادش تنجم تتعامل مع بنوك باقي العالم، وآلاف مواطن الشّغل يتمّ تدميرها، و المستثمرين الأجانب ماعادش يغزرولنا جملة، يقلّك هاذم قلبو ديّانتهم، عادي نجيبو فلوسنا يفكّوهالنا، و تنتفي العملة الصّعبة من البلاد... و هذا حرفيّا الي خافت منّو اليونان لمّا بدات تتجلطم على العالم بحكاية تعليق المديونيّة، هذاكا علاه، في الأخير، خلصت ديونها على داير الملّيم و لا تعليق لا تدقيق لا خطب فضفاضة، عرفوها ثنيّة ما تعدّيش، وخرو... المفيد احنا كان ناخذو قرار كيما هذا، نرجعو لنفس النّتيجة الي حكينا عليها لفوق : نصبحو شعب عايش على هامش العالم... مازلنا في اهمّية مخزون العملة الصّعبة لبلادنا، و نجيو لثالث أهمّية و اخطر اهمّية حسب رايي... قيمة الدّينار التّونسي مقابل باقي العملات، تتحدّد في سوق الصّرف بين البنوك... و في السّوق هذي، العملة الصّعبة، هي سلعة تنطبق عليها قوانين أي سوق، اذا تكثر في البلاد، سومها بالدّينار يرخص، يعني الدّينار يطلع قدّام الأورو و الدّولار... و اذا العملة الصّعبة تنقص في البلاد، سومها بالدّينار يغلى، يعني الدّينار اتطيح قيمتو قدّام الأورو و الدّولار... آش معناها الكلام هذا، معناها انّو لمّا يتراجع حجم مخزون العملة الصّعبة متاع تونس، فإنّو قيمة الدّينار تزيد اتطيح قدّام باقي العملات... هات نتبعو الفرضيّة هذي، اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 34 دينار، بإعتبار الأورو يسوى قريب 3 دينارات و 400حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع مخزون تونس من العملة الصّعبة، يأدّي أيضا الى ارتفاع الأسعار في تونس و يمس مباشرة جيب المواطن...... هذا من ناحية، من ناحية أخرى، فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3,4 دينارات، خلاص القرض يتكلّف على ميزانية الدّولة 340 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال60 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... هذا معناه، انّو تراجع مخزون تونس من العملة الصّعبة، ينجّم يأدّي أيضا الى التّرفيع في الضّرائب او الى تدهور الخدمات العموميّة الموجّهة للمواطن...... الخلاصة من كلامنا هذا: تراجع مخزون تونس من العملة الصّعبة، يمسّ المواطن بعنف في حياتو اليوميّة: من حيث توفّر الحاجيّات الاساسيّة في الأسواق، ومن حيث مواطن الشّغل، ومن حيث ارتفاع الأسعار، ومن حيث الضّرائب و من حيث جودة الخدمات العموميّة...... آي و شنوّا الحلّ؟ شنوّا لازمنا نعملو باش المخزون هذا يطلع؟ مواردنا من العملة الصّعبة تجينا أساسا من 5 مصادر: أوّلا التصدير (الي في وسطو السياحة طبعا) ثالثا تحويلات عمّالنا بالخارج او الشركات التّونسيّة بالخارج رابعا الdevise الي يدخل لتونس لمّا نتسلفو من الخارج و أخيرا الdevise الي يدخل لتونس من الاستثمارات الاجنبيّة، يعني لمّا الأجانب يجيبو فلوسهم و يعملو شركات في بلادنا. و مصاريفنا بالعملة الصّعبة تمشي أساسا في 3 حوايج: أوّلا الاستيراد ثانيا الdevise الي يخرج من تونس لمّا نخلصو ديوننا و أخيرا الdevise الي يخرج من تونس لمّا الأشخاص و الشركات الأجانب الي في تونس، يبعثو فلوسهم لبلدانهم... من عام 94 ل2018، التصدير يجيبلنا في 72% من قيمة العملة الصّعبة الي تدخل لتونس سنويّا... هذا معناه انّو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس... من عام 94 ل2018، الاستيراد يخرّج في 82% من قيمة العملة الصّعبة الي تخرج من تونس سنويّا... هذا معناه انّو احنا شعب مستهلك، و هذا معناه انّو المنتوج المصنوع في تونس يعاني من منافسة اقوى من طاقتو، الكلام هذا لازم يفهموه حكّامنا و يربطو مع تدهور قيمة الدّينار، الكلام هذا لازم يفهمو الشعب التّونسي لما يمشي للسّوق و يلقى موادّ ما تبداش ب619 ما يشريهاش... أخيرا، اكبر حملة لازمها تصير على تجّار السّوق السوداء في العملة، ...
في كل الأحوال #شكرا_تونس ، ديما تعطي المثال الحسن في محيطها الإقليمي الجنوبي . فمّا العديد اللي يلوم على العدد الكبير من المشاركين في المناظرة . عادي إنو العدد يكون مرتفع و هو شيئ معمول بيه في أغلب الديمقراطيات : مثال مناظرات les primaires متع الحزب الديمقراطي أو الجمهوري تتمّ بنفس الشاكلة . لكن تمنيت أن يطرح نفس السؤال على كل المترشحين (الي يكونو يعرفوه مسبقا قبل بداية البرنامج) و الوقت اكثر.... حمدوالله، هكّا خير، مهما تحبطنا و تخرجنا من عقولنا بعض المظاهر؟ باقي هكا خير، الطريق مازالت طويييلة، اما ديما غدوا خير
محمد عبو يَصْدُق مع التوانسة، يخاطب عقولهم و يقلهم صراحة شنية صلاحيات الرئيس. احتراماتي عمر منصور، يفعل نفس الشيء و يسانده. احتراماتي
إعادة السلام عليكم بدستور 2014، صلاحيات الرئيس هي اساسا الدفاع و الخارجية و يمكنلو ايضا اقتراح مشاريع قوانين في مجالات اخرى على مجلس النواب... الطلبات من الرئيس القادم: - اولا، ينشر تصريحاتو الجبائية في الثلاث سنوات الماضية، و ينشر بطاقة عدد ثلاثة جديدة - ثانيا، ينشر للعموم قائمة بأملاكو و مصالحو و قروضاتو و يطلب من هيئة مقاومة الرشوة و الفساد انها تثبت فيها و تنشر رايها في دقتها للعموم قبل الانتخابات - ثالثا، يقدم القيمة الجملية التقديرية لحملتو الانتخابية و مصادر مفصلة للاموال و يتعهد بالاستقالة من منصبو في حال تدقيق محكمة الحسابات يثبت انو فما تجاوز بأكثر من 10% مقارنة بتصريحو بالكلفة المتوقعة - رابعا، يقدم سيرة ذاتية مفصلة على حياتو، و هو بيدو يطلب من الصحافيين بإلحاح انهم يدققو فيها و يطلعو اي غلطة او كذبة، كما يتعهد بالاستقالة في حال تعيين اي قريب ليه من الدرجة الاولى و الثانية في موقع قرار في مؤسسات الرئاسة و الخارجية و الدفاع. - خامسا، يقدم افكارو لتنمية و تطوير قدرات الجيش الوطني و القدرات المخابراتية لبلادنا، و هوني نحكي اساسا على الرؤى - سادسا، يقدم كل افكار مبادرات القوانين الي باش يقدمها لمجلس النواب في الخمس سنوات القادمة، في اي مجال، الهدف منها، كيفاش باش تأثر على الناس و البلاد، و خاصة، على اي عائلة سياسية في البرلمان باش يعوّل لتمرير هذه القوانين - سابعا، يقدم بكل وضوح على الاقل 6 اسماء ناوي يعين منهم 4 في المحكمة الدستورية، و يخلي الناس و الصحافيين يفليو مسيرتهم و مواقفهم - ثامنا، يقدم بكل وضوح موقفو من القضايا الخارجية: الوضع في ليبيا والموقف من طرفي النزاع، وشنوا هو ينجم يعمل كرئيس تونس لمساعدة اخواننا في ليبيا لحل مشكلتهم، الوضع في سوريا و الموقف من النظام السوري و علاقتنا مع الدولة السورية، الموقف في علاقتنا بمحور تركيا و قطر و محور الامارات و السعودية، - تاسعا، يقدم بكل وضوح افكارو لتنظيم و تموقع البعثات الدبلوماسية في الخارج، دورها، و اهدافها، و يقدملنا خاصة برنامجو لتقوية وزن تونس في افريقيا، موش بالكلامو دقان الحنك، بل يقلنا برامج و خطط خماسية واضحة للتأثير على هذه الدول و تشجيعها على الثقة و الانقتاح على تونس، و خاصة على ضمان اموال الشركات التونسية الي تصدر و تستثمر في افريقيا هذي راهي ماهياش مزية او طلبات تعجيزية، يا توانسة هذي طلبات ممكن انتوما تفرضوها بالضغط على كل المترشحين، الانهزامية و اليأس و التنبير ما يوصلو لشي، و اذا تونس تتضر، راهو منك انت ايضا يالي تقرالي، و فاهم مليح، لكن في بقعة تفسر للي حولك و موش فاهمين، تخيّر تنبّر و تتغبّن على حال تونس...
صباح الخير، حوار مع فان من فانات الصفحة: - ياخي علاش نتسلفو من الخارج أحنا؟ - ساهل برشا، باش نستوردو الي ما انجموش نصنعوه، و باش نخلصو ديوننا الي خذيناهم بالعملة الصعبة... - اي و شنوا الحل العملي للمديونية بالعملة الصعبة؟ - تدخيل عملة صعبة اكثر للبلاد باش نشريو حاجياتنا و نخلصو ديوننا الاجنبية القديمة، لكن بطريقة اخرى غير الديون - كيفاش؟ - التصدير، التصدير، التصدير، التصدير، و السياحة و تشجيع التوانسة الي يعيشو في الخارج على بعثان فلوس لاهلهم و لحساباتهم في تونس، و تشجيع و جلب الاستثمارات الأجنبية...الحزب الي تسمعوه يعطي في افكار جديدة مبتكرة لتشجيع السياحة و التصدير و الاستثمارات الاجنبية و تحويلات التونسيين بالخارج، هذاكا حزب يحب يقاوم المديونية الخارجية... نهاركم زين يا توانسة
السلام عليكم قبل ما نحكيو على اسباب انتعاشة الدينار، هذي مقدمة صغيرة، يستحسن نعرفوها قبل ما ندخلو في تفسيرات تطورات سعر الديتار نهار الاحد: كيفاش تتحدّد قيمة الدّينار؟ حكينا البارح، انّو قيمة عملة كلّ بلاد، يتم تحديدها امّاعبر السوق، يعني بالعرض و الطلب عليها، امّا بربطها بصفة قارّة او متوسطة بعملة او عملات رئيسيّة... في موقع البنك المركزي التّونسي، نقراو انّو قيمة الدّينار التّونسي "تتحدّد بالعرض و الطلب في سوق الصّرف بين البنوك المرخص لها في تونس"... نظريّا، الكلام هذايا يعني انو الدينار التونسي تتحدّد بالعرض و الطلب، يعني قيمتو تحددها قيمة اقتصادنا و ثروتنا وصادراتنا و إنتاجية عملنا و ثيقة العالم فينا.... لكن احنا كالعادة، و كيما اغلب دول العالم، نكركرو فيها في موضوع نظام الصّرف متاعنا... اغلب دول العالم، تصرّح بحاجة، و في الواقع تعمل حاجة أخرى في سوق الصرف متاعها (ما هواش كذب، لكنّ أولا طريقة لتوجيه الأسواق و الاستثمار في اتجاه معيّن، و ثانيا خاطر اغلب الدول ما تحبش تقول انها تحدد في قيمة عملتها بعيدا عن القيمة السوقية الحقيقية لهاك العملة)... ما علينا، خلّينا في تونس... لمّا نغزرو للواقع، نلقاو انّو قيمة الدّينار مرتبطة بقيمة زوز عملات رئيسيّة، هي الدّولار و الأورو، الربط هذا هو ربط متوسّط، يعني نقبلو انو الدينار يطيح او يطلع في حدود معينة مقارنة بهالزّوز عملات هاذم... آش معناها هالكلام هذا؟ و شكون يقبل او يرفض؟ و كيفاش نتدخلو في قيمة الدّينار... الأسئلة هذي، تهزنا للسؤال الثاني في مقالنا: شنية سوق الصرف بين البنوك؟ باااهي، لمّا نقولو سوق الصّرف بين البنوك، فطبيعي نفهمو انّو المقصود هو بيع و شراء العملة مقابل الدّينار التّونسي... أساسا، مصار العملة بالنسبة للبنوك، هوما حرفاءهم، يعني الشركات الي تصدّر و تدخل العملة لحساباتها، الاستثمارات الأجنبية الي تدخل لتونس، عمالنا بالخارج الي عندهم حسابات بالعملة في البنوك و يبعثو عملة لتونس، النزل و وكالات الاسفار الي السياح يدفعولها بالعملة.... هذي أهم مصادر العملة للبنوك، لكن من الجيهة الأخرى البنوك تستحق للعملة، و كيف كيف، ديما لتلبية مطالب حرفاءها، يعني الشركات الي تستورد، و المستثمرين الأجانب الي يبعثو ارباحهم بالعملة لبلدانهم، و المواطنين الي يسافرو، و عمالنا بالخارج الي يجبدو فلوسهم من حساباتهم بالدوفيز... البنوك بالطبيعة، الي مستحقة دوفيز لتلبية طلبات حرفاءها، تشري من البنوك الي حرفاءها دخلولها بزايد دوفيز، و هذاكا هو سوق الصرف بين البنوك... دونك قيمة العملات الأجنبية مقابل الدّينار، تتأثّر بالعرض و الطلب عليها... اذا الي داخل للبنوك التونسية اكثر من الي خارج، العملات الأجنبية تتوجد بكثرة في تونس، و قيمتها اتطيح مقابل الدّينار، و العكس صحيح.... على خير يا توانسة...
في ما يتعلق بقضية الbft هذا موقع هيئة التحكيم في الاستثمار الدولي، و الصفحة الي تحكي على قضية تونس ضد بودن... https://icsid.worldbank.org/en/Pages/cases/casedetail.aspx?CaseNo=ARB/04/12 كي حليت تسلسل تواريخ الاجراءات، ما لقيتش حتى قرار نهائي فيه اي مبلغ، بل مجرد مرافعات و رد مرافعات بين الدولة التونسية و الهيئة العربية للاستثمار (متاع بودن) ... صحيح، نهار 17 جويلية 2017 المحكمة قررت انو تونس عندها مسؤولية في الحكاية، لكن تحديد هالمسؤولية و قيمتها، مازال ما صار فيه حتى شي... و آخر حاجة عندهم، هي27 اوت 2019، و فيها رد الخصم على رد تونس حول طلب الخصم اجراءات تحفظية بتاريخ 12 اوت 2019... و المحكمة التحكيمية مازال ما خذات حتى قرار، لا في هذه الإجراءات التحفظية، و لا في قيمة النزاع... و ملاحظة هوني، هذي موش اول مرة الخصم يطالب باجراءات تحفظية، طلبها نهار 20 جويلية 2007 و نهار 1 اكتوبر 2010 و نهار 26 ديسمبر 2013 و نهار 22 جانفي 2016 و نهار 16 جانفي 2017 و اخيرا نهار 19 جويلية 2019... و هي محاولات الخصم للضغط على خصمو، و حتى في القضاء التونسي عندنا تصير... و المحكمة ما خذات الا قرار واحد مرة برك في موضوع الاجراءات التحفظية (نهار 17 افريل 2014، بالرفض نتصور، خاطر ما صار شي لتونس من وقتها)... و الحاجة الي انجم نأكدها، انو في موقع هيىة تحكيم الاستثمار الدولي، ما فما حتى قرار نهائي ضد تونس في قيمة التعويضات....يعني مبلغ مليار دولار الي بكلنا تناقلناه، ما لقيتوش بصراحة... و ان شاء الله المطلعين على الملف من خبراء او مسؤولين و الي يصرحو ساعة سلعة للاعلام، ما يكونوش يعاودو فقط في شنوا طالب بودن من تونس... اخيرا غياب اي اشارة لقرار تعويض في موقع المحكمة، يأكد كلام المكلف العام بنزاعات الدولة الي اليوم قال انو الاجراءات متواصلة و القرار ما ينجم يخرج الا في 2021 على اقل تقدير... نفس المكلف العام، قال انو العقلة الي يحب يعملها الخصم غالطة، داخلة في مناورات الخصم للضغط على تونس و سيتم رفعها بسهولة... هوني باش نحطلكم مقال صدر في جريدة المغرب في 2017 بعد صدور الحكم بأنو تونس عندها مسؤولية في الحكاية، المقال يلخص قصة الbft منذ عام 80... انا حطيت المقال، ظهرلي مقبول، لكني كيفي كيفكم، يعني ما نعرفش بكلو صحيح و الا لا، هو مقال في جريدة ذات مصداقية، اطلعو عليه و احكمو وحدكم https://ar.lemaghreb.tn/%D9%82%D8%B6%D8%A7%D8%A1/item/17321-%D8%A7%D9%84%D9%82%D8%B5%D8%A9-%D8%A7%D9%84%D9%83%D8%A7%D9%85%D9%84%D8%A9-%D9%84%D9%82%D8%B6%D9%8A%D8%A9-%D8%A7%D9%84%D8%A8%D9%86%D9%83-%D8%A7%D9%84%D9%81%D8%B1%D9%86%D8%B3%D9%8A-%D8%A7%D9%84%D8%AA%D9%88%D9%86%D8%B3%D9%8A-%D8%AA%D9%82%D8%B5%D9%8A%D8%B1-%D9%88%D8%AA%D9%84%D8%A7%D8%B9%D8%A8-%D9%88%D9%81%D8%B3%D8%A7%D8%AF-%D9%85%D8%A7%D9%84%D9%8A-%D9%82%D8%AF-%D9%8A%D9%83%D9%84%D9%81-%D8%A7%D9%84%D8%AF%D9%88%D9%84%D8%A9-%D8%BA%D8%A7%D9%84%D9%8A%D8%A7 نجيو توا لموضوع الtfb الي يبدو انو محاولة العقلة او العقلة صارت عليها، البنك هذا بنك عمومي في وضعية شبه افلاس تام، و خسائرو كلات راس مالو عديد المرات... الbft بيدها، الي عليها العركة هي بنك مفلس واقعيا، و سبب افلاسو، خور كبير صاير من التسعينات الى ما قبل الثورة.... و بصراحة لا عندي لا الجهد و لا الوقت للتعمق اكثر في الملف هذا، تحبلو اشهر من دراسة الوثائق على 30 سنة باش واحد يعطي راي... باش نزيدكم ليان اخير على الbft، هو كلام هبطتو انا على الموضوع بعد ما سمعت وزير املاك الدولة السابق على موزاييك عام 2017 https://m.facebook.com/story.php?story_fbid=1740194329405174&id=133076093450347 على خير يا توانسة...
المرايحي و البرنامج الاقتصادي النّاس الي تعرف الصّفحة، تعرف انها تحاول اكثر ما يمكن تبقى بعيدة على الأحزاب و السياسيين من حيث الموقف... و خاصّة في حملة انتخابيّة، يقول القائل علاش ستاتي على الدّكتور المرايحي بالذّات؟ بكلّ بساطة، خاطر المرشّح الوحيد الي يحكي في الاقتصاد (و نعاود نأكّد انّو في دستورنا، موش من صلاحيّات رئيس الجمهوريّة) و الوحيد الي يحكي انّو في ظرف مدّة قصيرة جدّا (قال حرفيّا في ظرف اشهر و أسابيع من انتخابو) باش يعمل انتعاشة اقتصادية، و خاصّة لأنّو اليوم، قال برشا كلام غالط في الاقتصاد، و قالوا بطريقة الفاهم، تخلي النّاس الي ما تعرفش، تتصورو يحكي في كلام متناسق... و الصّفحة هذي بالذّات، تعملت أصلا، باش تفيّق النّاس بالتخضريط الاقتصادي متاع السّياسيّين، الّي عادة في الإعلام، يتكلمو بأسلوب الفاهم و العالم بواطن الأمور، و هذا أسلوب يخدع غير المختصّين، الي يقولو لأرواحهم، اكيد صحيح مادام يحكي بكلّ هذه الثّقة... و هذا موضوعنا اليوم، و لاحظوا انّي ما حكيت حتى كلمة على باقي مواقف المرايحي... اقتصاد خاطر هو فقط عمل فيلم الاقتصاد باش نصلحو في أسابيع و اشهر قليلة... هات نتبعوه آش قال اليوم في ميدي شو على موزاييك... قال انّو باش "يقدم مبادرة تشريعيّة لمجلس النّوّاب لتركيز الحمائيّة الإقتصاديّة القطاعيّة الذّكيّة" و قال كتبرير اوّل لهذا التّوجّه، أنّو 50"% من الإستهلاك متاعنا جاي من برّا"... و عاودها برشا مرّات... هات نبداو بنصف الحقيقة هذي السّاعة، صحيح عام 2017 (آخر رقم منشور في معهد الإحصاء) مجموع الاستهلاك و الاستثمار (ما يسمّى الطلب الدّاخلي) للمقيمين في تونس مواطنين وشركات ودولة، يبلغ 108 آلاف مليون دينار ، وصحيح مجموع الواردات متاعنا عامتها تساوي 54 الف مليون دينار أي حوالي 50% من الاستهلاك الدّاخلي عامتها، يعني الي يسمع هالكلام، يفهم انّو طاقة انتاج شركاتنا ما يغطّي الّا 50% من حاجيّاتنا... آما ميسالش يا دكتور، كي نقولو حاجة للتوانسة، نقولوهالهم كاملة... نقولولهم مثلا انّو الشركات التّونسيّة صدرت بقيمة 42 الف مليون دينار عام 2017... و رغم انّي حسبة الشّيلة بيلة هذي (متاع كلّ الواردات و كلّ الصّادرات) غير دقيقة و ما تجيش للي يحبّ ينظّر على وضعيّة و يصلّحها، فإنّو بالتفكير متاعك نلقاو انّو لجوءنا الصّافي الحقيقي للخارج ما يفوتش 11% من الطّلب الدّاخلي التّونسي (= (54-42)\108)... الي يحب يثبّت في الحساب يمشي للـ (المصدر 1). نواصلو مع سي المرايحي سي المرايحي يقول انّو السّلعة التّونسيّة موش قاعدة تتباع خاطرها اغلى من الشّنوا، و اقلّ جودة من الأوروبي... كلام في المطلق منطقي... فقط في المطلق... و توّا نرجعو علاش... أي و شنوّا الحلّ يا سي المرايحي؟ قال نعمل "الأداء على القيمة المظافة الإجتماعيّةla TVA sociale، و بالطّريقة هذي انّقّص في كتلة أجور الشّركات، و نخليهم يبيعو سلعتهم ارخص" هات نفهمو شنوّا هالTVA sociale هذي؟ شهاري الخدّامة في الشّركات، تسمعو ديما كلمة الbrut و الnet.. الفرق بيناتهم هو الضرائب على الأجور، و خاصة المساهمات الاجتماعيّة للتّقاعد، يعني الشركة لازم تدفع الNET للخدّام، و لازمها زادا تدفع الفارق بين brut و الـ NET للصناديق الاجتماعية و للقباضة بعنوان الضّرائب و المساهمة في التّقاعد... فكرة الـ TVA sociale الي طرحها سي المرايحي، هي انّو انّقصو من الشي الي تدفع فيه الشركات بعنوان مساهمتها و مساهمة موظّفيها في منظومة التّقاعد، و هكّا انّقصو من مصاريف الشركات و من كلفة تصنيعهم، و بالتّالي نعطيوهم فرصة انهم يخفضوا في سعر بيع منتجاتهم اذا يحبّو... بالشويّة عاد؟؟؟ و النّقص في تمويل منظومة التّقاعد و الضّمان الاجتماعي؟ آش عملنا فيه؟؟؟؟ الدّكتور المرايحي، نسي ما قالش للتّوانسة، انّو التّعويض يصير عبر فرض أداء جديد على سعر بيع السلع و الخدمات، السّعر الّي يدفعو المواطن لمّا يشري قضياتو... تي كيفاش يا سي المرايحي؟ هاو ما عملنا شي هكّا؟ و هاو زدت غلّيت على المواطن هكّا و زدت غلّيت السلعة التونسية الي تحب ترخّصها؟... برا نقولو انو هالtva sociale على السلع الاستهلاكية المستوردة برك... السيد ماشي في بالي انو المعامل كي كلفة اليد العاملة تنقص، باش يزيدو يدخلو خدامة، بينما الواقع في تونس، هي انو اكبر عائق للتشغيل هو قانون الشغل الي يجعل من عمليات الاستغناء على العمال في وقت الركود معقدة و صعبة، هذاكا علاه الشركات تخاف اتدخل خدامة و ترفض ترسيمهم، و الدليل انو كل محاولات تخفيض الكلفة الي عملتها الانظمة السابقة من sivp و غيرو، ما نجحتش و ما اداتش لتشغيل اكبر، و انو بمجرد ينتهي الحق فيها و امكانية المرور للترسيم، يتم طرد العامل او الموظف مباشرة... يعني بالنهاية، هالtva sociale ، فضلا عن انها تحويل لكلفة من جيب الشركة لجيب المواطن المستهلك، باش تنقص من موارد صناديق الضمان الإجتماعي و ماهي باش تجيب حتى تشغيل ما علينا، بالنّسبة ليه هذا تفصيل لا يستحقّ الذّكر... خلّينا من فكرة الـ TVA sociale... نحسبوه ما قال شي يا سيدي... نرجعو توّا لل" الحمائيّة الإقتصاديّة القطاعيّة الذّكيّة"... حسب سي المرايحي، العمليّة هذي ماهي باش تشمل الّا الحوائج الي ما نصنعوهاش في تونس، يعني خاطي التّجهيزات و الطاقة و غيرو... يعني السّلع الإستهلاكيّة و سلع الصّناعات الغذائيّة أساسا... يقول سي لطفي، انّو لمّا نحميو الشّركات التّونسيّة الي تنتج في السّلع هذي، برفض توريدها او بفرض إجراءات تغلّي في سومها، يُكثر الطّلب على السّلع التّونسيّة و الشركات التّونسيّة تستثمر اكثر و تخدّم عباد و تربح فلوس و تخلّص ضرائب للدّولة الي تكثر مواردها و نعيشوا في سعادة و رخاء... جميل جدّا سي لطفي، آما قول للتّوانسة انّو النتيجة هي انّو باش يكون عندنا شركات غير معرضة للمنافسة و التطوّر العالمي، يعني تنتج بمستوى الجودة الّي يظهرلها، و اشرب و الّا طيّر قرنك يا تونسي... مازال، سي لطفي نسى ما قالنّاش انّو اكبر كارثة في بلادنا هي صغر حجم سوق الدّاخليّة، يعني حجم الطّلب ما يسمحش بتكبير حجم الشّركات و تكاثرها، و بالتّالي وصولها لحجم يخلّيها تدفع اكثر ضرائب و تعمل ميزانية بحث علمي لتطوير جودة منتوجها مقارنة بتطوّر العالم... سي لطفي ما قالنّاش انّو بحكم قلّة موارد بلادنا، باش نبقاو ديما نستوردو في برشا موادّ اوّليّة من الخارج و بالعملة الصّعبة الّي اقتراحو باش يخلّيها اتطير مقارنة بالدّينار... و هاو باش نقلكم كيفاش... سي لطفي نسى ما قالش للتّوانسة حاجة مهمّة، نخلّيو المعاهدات و الإتّفاقيّات و الي تحبّو انتوما على جنب، نبعثو العالم يشيّت يا سيدي و ما نستعرفو بحتّى معاهدة، موافقو... اما بالشويّة عاد، شعوب الدّول الأخرى، باش تقعد تغزرلنا و اتطّبطب على ظهوراتنا؟؟؟ هكّا؟؟؟ ماهي في إطار المعاملة بالمثل، باش تفرض نفس الشّي على صادراتنا من السّلع الإستهلاكيّة و الغذائيّة... أحنا عام 2018 صدّرنا 14 الف مليون دينار سلع استهلاكيّة(المصدر 2)، يعني حوالي 4 الاف و 250 مليون أورو... آش عملنا فيهم هاذم كي الدّول تعمل للسلع متاعنا كيما عملنا لسلعتهم؟؟؟ هاذم عملة صعبة باش ينقصو من تونس، و نتيجة نقصان العملة الصّعبة هي ارتفاع سعرها مقارنة بالدّينار، و ارتفاع سعرها مقارنة بالدّينار معناه ارتفاع الأسعار في تونس خاطرنا نستوردو في المواد الأولية بالعملة، و ارتفاع سعرها معناه أيضا ارتفاع وزن خلاص الدّيون الخارجيّة على ميزانيّة الدّولة الي هي تاعبة أصلا... يا سي لطفي، خلّينا من العملة الصّعبة، و آلاف مواطن الشّغل الي في الشركات المصدّرة هذي؟ اش عملنا فيهم لمّا يفلسو بسبب عدم قدرتهم على التّصدير بعد ما الدّول تعمل هي بيدها إجراءات حمائيّة علينا... أخيرا سي لطفي ما في بالوش انّو تونس في ال7 شهور الأولى متاع 2019، حقّقت لأوّل مرّة منذ 2010 فائض في الميزان التّجاري للسّلع الإستهلاكيّة... يعني احنا رجعنا نصدرو لبقية العالم اكثر من الي نستوردو من السّلع الاستهلاكيّة (المصدر 3)... و تعرف علاه يا سي لطفي ماهو؟ فقط بالسياسة النّقديّة متاع البنك المركزي و اثرها على أسعار الفائدة و الدّينار... (في الويكاند نحكيو في الموضوع) نواصلو مع سي لطفي اليوم في ميدي شو... سي لطفي قال انو بين تصدير و توريد، احنا خاسرين في قطاعي التاكستيل و الجلود و الاحذية... هوني دخلنا في المغالطة مرّة واحدة... خاطر هذا رميان كلام عن جهل، نتمنى عن جهل بالأرقام و موش حاجة أخرى... احنا في 2018 و 2017 و 2016 مصدرين اكثر من مستوردين تاكستيل بـمعدّل الف و 300 مليون دينار احنا في 2018 و 2017 و 2016 مصدرين اكثر من مستوردين جلود و احذية بـمعدّل 270 مليون دينار.. (المصدر 4)... طبعا هذا الكلّ لمّا يتمّ تفويحو بشويّة لوبيّات و شويّة مؤامرات... يظهر للنّاس شي يعمل الكيف و بالله ما تقولوليش احكي على الاخرين، ما تكلم منهم حد في الاقتصاد، ما عندي ما نحكي عليهم على خير يا توانسة... (المصدر 1): http://www.ins.tn/fr/themes/compte-de-la-nation#sub-3696 كي تتحل الصّفحة، كليك على Ressources et emplois des biens et services aux prix courants (المصدر 2): http://www.ins.tn/fr/publication/commerce-ext%C3%A9rieur-%C3%A0-prix-courant-d%C3%A9cembre-2018 (المصدر 3): http://www.ins.tn/sites/default/files/publication/pdf/Commerce%2007%20mois%202019.pdf (المصدر 4): http://www.ins.tn/fr/publication/commerce-ext%C3%A9rieur-%C3%A0-prix-courant-d%C3%A9cembre-2018
كمية العوج و الاغلاط و التفاهات الاقتصادية الي يقول فيها احد المترشحين للرئاسية توا على موزاييك، من وراء العقل... الليلة باش نوسع بالي معاه بالنقطة بالنقطة، الله غالب، هذا اكثر واحد انغمس في الكذب على الناس في الموضوع الاقتصادي
معلومة تنشرت اليوم في البنك المركزي: العملة الصعبة الي دخلت لتونس عن طريق السياحة (نعاود، هذي الي دخلت فعليا لتونس و دخلت في ميزان دفوعات البنك المركزي) في ال7 شهور الاولى 2018 تساوي 625 مليون اورو العملة الصعبة الي دخلت لتونس عن طريق السياحة في ال7 شهور الاولى 2019 تساوي 829 مليون اورو يعني ارتفاع مداخيل القطاع السياحي بالعملة الصعبة ب204 مليون اورو (حوالي 685 مليون دينار) ، أي ب33% بين الفترتين. تنويه: ما حكيتش على تطور سعر الدينار قدام باقي العملات، خاطرني كنت نستنى في قيام البنك المركزي بنشر تفاصيل ميزان الدفوعات للسداسي الاول 2019 (تنشر اليوم). تذكرو اني لا صحافي و لا عندي علاقة بالادارة، و اني خاصة ما نحكيش بالتخمينات و بالاستنتاجات، يعني نستنى تخرج الارقام و مبعد نحكي عليها. هذاكا علاه قد ما سألتوني في الميساجات او التعاليق ما جاوبتش. ان شاء الله في الويكاند نفركو الرمانة...
سلام عليكم ملاحظة بسيطة حول الحملة الانتخابية للرئاسية: نشوف في برشا كذب و تبلعيط، الي يحكي على السياسات الاقتصادية و الي يحكي على تغيير النظام السياسي و الي يحكي على تغيير المنوال الاقتصادي و السياسة الفلاحية و السياسة الصحية و سياسة التوريد و الصناعة، و الي يحكي على تغيير نظام الحكم المحلي، و كل واحد يتبلعط من جيهتو، و الكلام يطيح في وذنين الي يحب يسمعو. الفصل 77 من الدستور : صلاحيات رئيس الجمهورية: "... و بختص بضبط السياسات العامة في مجالات الدفاع، و العلاقات الخارجية و الامن القومي المتعلق بحماية الدولة و التراب الوطني من التخديدات الداخلية و الخارجية و ذلك بعد استشارة رئيس الحكومة" الاستنتاج: التبلعيط الي يقولو فيه بعض المترشحين حول الاقتصاد و النظام السياسي، مجرد كذب لا يُلزم الا من يصدقه.... و التبلعيط الي يحكي على انو هذا داخل في كلمة "الامن القومي" الي هي كلمة واسعة و فضفاضة تنجم تحط فيها كل شي، كيف كيف كذب، لأنو الدستور ما قالش "الأمن القومي" و سكت، لا... الدستور قال "الامن القومي المتعلق بحماية الدولة و التراب الوطني من التهديدات الداخلية و الخارجية" يعني يحكي على الامن بمعنى الامن العسكري حصريا فما بعض المرشحين الي عندهم مصداقية، تحدثوا فقط عن الدبلوماسية الاقتصادية، و في هذي كلامهم صحيح و حقهم و واجبهم، غير هذا هز يدك من الطبق... فما زادا الي يحكي على انو رئيس الدولة عندو المبادرة التشريعية، صحيح، ممكن في الحالة هذي يعمل مبادرات تشريعية في اي مجال، لكن الكلام هذا، ما ينطبق الا على المترشحين الي وراهم احزاب حصريا، و احزاب عندها حظوظ في التواجد في مجلس النواب القادم زادا.... البقية، الي لاعبين فيها مستقلين و يحكيو على سياسات فلاحية و صحية و اجتماعية و تحسين الدينار و ندراشنوا، يكذبو على الناس و يخدعو فيهم على اصواتهم لا غير، خاطر ينجم يعمل الف مبادرة تشريعية، ما يتلفتلها حتى حد، بكل بساطة، خاطر حد ماهو باش يصوتلو عليها... و خاطرو خاصة اغلبهم، على ما قريتلهم و سمعتلهم، يخلوضو، و يسمعو في الناخبين الي يحبو يسمعوه لا غير... الاقتصاد و منوال التنمية و المديونية و السياسات الصحية و الفلاحيةو الصناعية هي مهمة رئيس الحكومة و الحكومة حصريا، و لازم الاحزاب المترشحة للتشريعية تهبطلنا فيها برامجها المفصلة، هذيكا بالحق مهمة الحزب الي يربح الانتخابات البرلمانية، و نأكد على كلمة مفصلة فيها تشخيص الوضع و الاستراتيجية و الوسائل اللازمة لتنفيذ الاستراتيحية و الاموال منين باش يجيبوها، و من ثما بعطيونا اهداف مرحلية تتحقق على 5 سنوات باش انجمو نحاسبوهم سنويا.... موش الصرف و النحو الي يتبلعطو علينا بيه برشا مترشحين للرئاسة على خير يا توانسة
عيدكم مبروك ما تنسوهمش : نتحدث عمن فرضت عليهم ظروف العمل قضاء يوم العيد في مواقع عملهم بعيدا عن " لمة العائلة " من : جيش وحرس وامن و سجون و ديوانة، نتحدث على منتسبي قطاع الصحة من شباب اطباء داخليين و مقيمين و مساعديهم، أعوان الستاغ والصوناد ، نتحدث على سواق الحافلات ، على من هم في المعابر ، على أعوان الحماية، على كل المهن المماثلة التي نسيتها مع اعتذاري ...... لكل هؤلاء وغيرهم : عيدكم مبارك لكل تونسي في تونس و اي مكان في العالم، كل سنة و انت بخير و فخور ببلادك
فقط للتوضيح و اجابة للناس الكل الي بعثت ميساجات: لا علاقة لنا بتاتا بصفحة "السياسة بالفلاقي"
السلام عليكم بدستور 2014، صلاحيات الرئيس هي اساسا الدفاع و الخارجية و يمكنلو ايضا اقتراح مشاريع قوانين في مجالات اخرى على مجلس النواب... الطلبات العشر من الرئيس القادم: - اولا، ينشر تصريحاتو الجبائية في الثلاث سنوات الماضية، و ينشر بطاقة عدد ثلاثة جديدة - ثانيا، ينشر للعموم قائمة بأملاكو و مصالحو و قروضاتو و يطلب من هيئة مقاومة الرشوة و الفساد انها تثبت فيها و تنشر رايها في دقتها للعموم قبل الانتخابات - ثالثا، يقدم القيمة الجملية التقديرية لحملتو الانتخابية و مصادر مفصلة للاموال و يتعهد بالاستقالة من منصبو في حال تدقيق محكمة الحسابات يثبت انو فما تجاوز بأكثر من 10% مقارنة بتصريحو بالكلفة المتوقعة - رابعا، يقدم سيرة ذاتية مفصلة على حياتو، و هو بيدو يطلب من الصحافيين بإلحاح انهم يدققو فيها و يطلعو اي غلطة او كذبة، كما يتعهد بالاستقالة في حال تعيين اي قريب ليه من الدرجة الاولى و الثانية في موقع قرار في مؤسسات الرئاسة و الخارجية و الدفاع. - خامسا، يقدم افكارو لتنمية و تطوير قدرات الجيش الوطني و القدرات المخابراتية لبلادنا، - سادسا، يقدم كل افكار مبادرات القوانين الي باش يقدمها لمجلس النواب في الخمس سنوات القادمة، في اي مجال، الهدف منها، كيفاش باش تأثر على الناس و البلاد، و خاصة، على اي عائلة سياسية في البرلمان باش يعوّل لتمرير هذه القوانين - سابعا، يقدم بكل وضوح على الاقل 6 اسماء ناوي يعين منهم 4 في المحكمة الدستورية، و يخلي الناس و الصحافيين يفليو مسيرتهم و مواقفهم - ثامنا، يقدم بكل وضوح موقفو من القضايا الخارجية: الوضع في ليبيا والموقف من طرفي النزاع، الوضع في سوريا و الموقف من النظام السوري و علاقتنا مع الدولة السورية، الموقف في علاقتنا بمحور تركيا و قطر و محور الامارات و السعودية، و هوني لازمو يفسرلنا نظرتو هو لدور هذين المحورين في تونس و العالم العربي منذ 2011 لليوم، نظرتو للعلاقة مع كل هذه الدول و مع الاتحاد الاوروبي و امريكا و سبل تطويرها - تاسعا، يقدملنا بوضوح شنوا فهم من اتفاقية الاليكا، فقط شنوا هو فاهم منها، موش لازم يقول موقفو و يا ليتو حد ما يقولو، خاطر الموضوع تقني بإمتياز، و سقوطو للشعبوية كيما في الفترة الماضية، هو اسوء ما يمكن ان يقع لتونس - عاشرا، يقدم بكل وضوح افكارو لتنظيم و تموقع البعثات الدبلوماسية في الخارج، دورها، و اهدافها، و يقدملنا خاصة برنامجو لتقوية وزن تونس في افريقيا، موش بالكلامو دقان الحنك، بل يقلنا برامج و خطط خماسية واضحة للتأثير على هذه الدول و تشجيعها على الثقة و الانقتاح على تونس، و خاصة على ضمان اموال الشركات التونسية الي تصدر و تستثمر في افريقيا هذي راهي ماهياش مزية او طلبات تعجيزية، يا توانسة هذي طلبات ممكن انتوما تفرضوها بالضغط على كل المترشحين، الانهزامية و اليأس و التنبير ما يوصلو لشي، و اذا تونس تتضر، راهو منك انت ايضا يالي تقرالي، و فاهم مليح، لكن في بقعة تفسر للي حولك و موش فاهمين، تخيّر تنبّر و تتغبّن على حال تونس... على خير يا بلادي
تونس تودع رئيسها في صور بعض هذه الصور، تكتب عنها مجلدات
بالترتيب الزمني : - ال10 و 20 دقيقة: وفاة الباجي قائد السبسي اول رئيس منتخب ديمقراطيا في تاريخ الجمهورية التونسية - ال 11 متاع الصباح اعلان وفاة رئيس الجمهورية - بعدو بساعة اجتماع ممثل السلطة التنفيذية رئيس الحكومة وممثل السلطة التشريعية رئيس مجلس نواب الشعب اين تم اعلان الشغور النهائي لخطة رئيس الجمهورية وانتقال مهامه لرئيس مجلس نواب الشعب كما ينص الدستور - يليه اجتماع محمد الناصر الرئيس الؤقت مع رئيس محكمة التعقيب بصفته السلطة القضائية الاعلى في البلاد - تنسيق لاجتماع الكتل النيابية في مجلس نواب الشعب لاداء اليمين الدستورية... - الهيئة المستقلة للانتخابات تغير المواعيد الانتخابية و تقدم الرئاسية على التشريعية كما يفرضه الدستور - احزاب تونس سلطة و معارضة كلها تنعي الفقيد - قوات الجيش الوطني و الحرس و الديوانا مرابطة كعادتها على الحدود تحمي تونس قوات الامن الوطني في كل مكان تواصل تأمين المؤسسات و المواطنين بشكل عادي... لا احد خائف من المجهول، لان طريقنا واضحة و مؤسساتنا واضحة... لم تطلق رصاصة لم يتعطل مرفق واحد لم تحدث الفوضى التي يتمنون... اليوم ، فما الي مبرمج زيارات لاصحابو و اهلو، فما الي يخدم، فما الي عندو قضيات، فما الي مبرمج على شيخة و الي مشى يبحر و الي يمشي يتقهوج و الي يخمم في السفر غدوة ... و في نفس الوقت رئيس الجمهورية توفى و انتقلت السلطة بكل سلاسة في دولة مؤسسات و لا واحد من البروڤرامات هاذي فسد اعطوني بلاد اعظم من هكا ....اعطوني بلاد اقوى من هكا واكثر تماسك ...اعطوني عربي واحد عاش لحظات فخر وعزة ببلادو كيف ما نعيشوها... اضرب يا تونس اكتب التاريخ يا تونس علمهم يا تونس 🇹🇳🇹🇳🇹🇳🇹🇳... ربي يبقي علينا الستر رحم الله الرئيس محمد الباجي قايد السبسي و رحم الله كل من مات في سبيل تونس استقلالا و ثورة و شكرا لكل من شارك في السلطة و لو بأبسط المواقع منذ 14 جانفي لليوم، في سبيل انو نوصلو لنهار يكون عندنا دولة مؤسسات ديمقراطية قائمة لا تهزها العواصف و الزلازل
رحم الله الباجي قائد السبسي، اول رئيس منتخب ديمقراطيا في تاريخ الجمهورية التونسية. يكفينا فخرا انه توفي و هو رئيس دولة لا تتاثر بوفاته ... لا حرب اهلية و لا انقلاب و لا غيروووو... الله يرحموا ... و دولة المؤسسات تستمر .. نحزن لوفاته بهدوء و نحضر لمراسم الدفن كل التونسيين دون الوان ... و تستمر دولة كل التونسيين بكل ثقة ... الدولة المدنية❤❤❤ نموت نموت و يحيا الوطن
مساء الخير هذا مقال هبطناه نهار 18 افريل 2018، يعني قبل الانتخابات البلدية باسابيع قليلة الانتخابات البلدية نسمع في النقاش حول انتخاب البلديات... ناس تحكي على روعة اللامركزية و كيفاش توا "فما مدرسة في بلدية فيها مشكل ما عااااااادش نستنى تصحاحة من الوزير باش و باش..." و "مستقبلنا بيدينا" و غيرو من الشعارات الي توحي انو البلديات ستتحول بقدرة قادر إلى جنان على وجه الأرض... يا توانسة، إياكم و خيبة الأمل... المشكلة الأعظم للبلديات (كيما تونس كاملة ديجا) هي انعدام الموارد، و انعدام الموارد جاي أساسا من منطق البلوشي و نفسي نفسي لا ترحم من مات، منطق خلاص الزبلة و الخروبة هو ورطة و اضطرار لما نستحق ورقة من البلدية، يعني بالفلاقي واحد على 100 يخلص في الضرائب المحلية الواجبة عليه... يا توانسة، الى حدود 2015، بلديات تونس راهي مُسالة في 500 مليار لصندوق قروض الجماعات المحلية، منهم 90 مليار ديون حل أجل خلاصهم و البلديات ما خلصتش خاطر ما عندهاش فلوس باش تخلص... صندوق قروض الجماعات المحلية هذا، راهو صندوق ممول من ميزانية الدولة الي بطبيعتها بالعة، الصندوق هذا عندو ديون خارجية ب180 مليار و ديون للدولة ب201 مليار... يعني عريان يسلب في ميت... يا توانسة البلديات توا تقريبا عايشة بالمنح الي تجيهم من ميزانية الشعب التونسي، يعني من الفلوس الي من المفروض تتصرف على حوايج تهم بلاد كاملة و موش بلدية برك... و انتوما تعرفو حال الميزانية و كيفاش كل عام نتسلفو في آلاف المليارات من باقي شعوب العالم باش نقاومو مصاريفنا عامتها... يا توانسة راهو انجمو نعملو أحلى انتخابات بلدية و احلى قانون جماعات محلية، إذا تقعد البلديات ما عندهاش موارد كافية للحد الأدنى كيما حالنا اليوم، والله لا تغيرت حاجة...و أن شاء الله النهارين الجايين، نحكيو على كل الأسئلة الي لازم المترشحين يجاوبوكم عليها قبل ما تصوتولهم، باش تصويتكم يمشي للناس الي توعدكم بالواقع و موش بالكذب... و اول سؤال تسألوه للمترشحين، هو قداش ميزانية البلدية حاليا؟ و قداش البلدية مسالة؟ و كيفاش تتصرف الميزانية حاليا؟ و يا توانسة المعلومات هذي منشورة للعمووووووم، يعني مترشحما عملش اضعف المجهود متاع بحث باش يعرف الوضع المالي البلدية الي مترشحلها، راهو يكذب عليكم.... يا توانسة اسألوهم اولا: برامجهم الي يحكيو عليهم منين باش يجيبو الفلوس الي باش يصرفوها عليهم، يا توانسة اسألوهم ثانيا : كيفاش باش يعملو لتدعيم موارد البلدية؟ يا ترى باش يحسنو في الاستخلاصو الي كان ما يخلصش باش يجيبوه يخلّص بالسيف عليه، أو باش يطلعو في قيمة الاداءات المفروضة محليا على المواطنين و الشركات؟ يا توانسة اسألوهم ثالثا : اذا ناويين يتسلفو، من عند شكون باش يتسلفو؟ يا توانسة اسألوهم رابعا : يا ترى قراو القانون الجديد للجماعات المحلية و الا لا؟ يا توانسة ثبتوا فيهم خاصة فماش في قائماتهم على الاقل واحد ذو تكوين جامعي في المحاسبة او التصرف او المالية باش ينجم يقرا التقارير و الجداول الي تمدهملهم إدارة البلدية؟... فما ما اخطر... يا توانسة مجلة الجماعات المحلية حاجة باهية للمستقبل، لو التونسي يدفع الي عليه من ضرائب محلية، و يراقب طريقة صرفانهم عبر الانخراط في المجتمع المدني المحلي، و خاصة لو نعرفو نستعملو الصلاحيات الي فيها بذكاء و في إطار استراتيجية ناجعة تخلق تكامل بين كل مناطق تونس، يعني موش اعمل كي جارك و نضيعو وقتها طاقات و ثروات البلاد في مشاريع مصيرها تصنع فشل على المستوى الوطني، يا توانسة ركزوا مع الناس الي تقدملكم مشروع يتماشى مع طبيعة منطقتكم، ما لازمناش نخدمو بمنطق احنا نحكمو على كيفنا و نبعثو التخطيط الوطني يشيّت... وقت الي تنصهر النجاعة اللامركزية في استراتيجية وطنية (think global act local ) ، وقتها نصنعو تطور و تقدم يشمل الناس الكل... ليلتكم يا توانسة
تعقيب على الصورة في الستاتي السابق: حسب التسجيل الصوتي لتصريحات محافظ البنك المركزي (حول صورة الزوز مقالات في موقع موزاييك الي هبطناها في الستاتي السابق): في فيفري لما تحدث عن 4 مليار دينار خارج النظام الاقتصادي الرسمي، وقتها يتحدث عن الدينارات فقط، و اليوم لما تحدث عن 15 مليار دينار خارج النظام الاقتصادي الرسمي، فهو يتحدث عن الدينارات و العملة الصعبة، يعني المبلغ الجملي للاموال هو 15 مليار دينار، منهم 4 مليار دينار بالدينار التونسي و الباقي عملة اجنبية قيمتها 11 مليار دينار تونسي...
بدون تعليق... تحيين تعقيب على الصورة: حسب التسجيل الصوتي لتصريحات محافظ البنك المركزي : في فيفري لما تحدث عن 4 مليار دينار خارج النظام الاقتصادي الرسمي، وقتها يتحدث عن الدينارات فقط، و اليوم لما تحدث عن 15 مليار دينار خارج النظام الاقتصادي الرسمي، فهو يتحدث عن الدينارات و العملة الصعبة، يعني المبلغ الجملي للاموال هو 15 مليار دينار، منهم 4 مليار دينار بالدينار التونسي و الباقي عملة اجنبية قيمتها 11 مليار دينار تونسي...
Jean Pierre Elkabach: - les terroristes ont commis un attentat en plein centre ville de tunis. René Trabelsi: - oui, c'est vrai, exactement comme les terroristes qui ont commis des attentats contre les policiers français aux Champs-Elysées. 😁😁😁😁😁 اضرب يا René... اليييييييييي😂
التعليم و الارهاب / اعادة لستاتي قديم مع إثراء بارقام اقتصادية اليوم باش نحكي في موضوع يبدأ بعيد على الاقتصاد، لكن لو تتكرمو، و تسمعوني للآخر، توا تفهموا انّو كلّ شي يصب فب الاقتصاد... أحنا في تونس، نعانيو من مشكلة سهولة غسل ادمغة بعض شبابنا، و الكذب عليهم بإسم الدّين، و جعلهم يكرهو الآخر المختلف، و يُظهرلهم عادي قتلو و ذبحو، بحجّة انّو موش مسلم، رغم انّو تاريخ ديننا، معبّي عبر عن التعايش السّلمي، و الاخويّة مع غير المسلمين و بناء وطن معاهم... الدّمغجة هذي ساهلة، لمّا الشّاب ما يكونش قراء فلسفة كما يجب، باش يدخل لعمق التحليل العقلي للانسان و للنّفس البشرية.... ما قراش تاريخ شعوب العالم، و موش تاريخ العرب و المسلمين برك، باش يفهم تطوّر حضارات الشّعوب، بغضّ النظر على جنسهم و دينهم و لغتهم... ما قراش روائع الأدب العالمي، الي تخلّيه يحس و يفهم انّو المبادئ و التضحيات و الاخلاق و المعاناة و الافراح، هي بيدها عند كلّ البشر، مهما اختلف اللّون او الدّين او اللغة.... ما قراش كيما يلزم جغرافيا، و جغرافيا سياسيّة، و جغرافيا اقتصاديّة، تخلّيه محصّن ضدّ نظريّات المؤامرة الأجنبيّة، و يعرف يحلّل بعقلانيّة تطوّر الدّول... المأساة ايضا اننا نخطئ لما نظن ان الطائرة و الصاروخ يخلقها عقل علمي قبل ما تكون نضجت في عقل فنان او اديب، يكفي تنظرو لرسوم فنان البشرية دافنشي تلقاو فيه كل ما يشبه لآلات اليوم... مأساة نظام تعليمنا، و خاصّة بعد 1987، هي انو همش العلوم الانسانية، التي تبني النفس و الوجدان البشري، و تعلمنا قيمة الحياة و القيم الكونيّة، كيما الادب و التاريخ و الجغرافيا و اللغات و الفلسفة و المنطق... كل ما يصنع العقل البشري المتوازن، وقع تهميشه بضوارب تافهة في الشعب العلمية (خلافا لكل الدول المتقدمة) و بآفاق مهنية ضيقة... الي يتوجّه آداب نعتبروه فاشل منذ الثّانوي، و الي يتوجّه شعب علميّة، حدّ ما يسألو على نوتاتو في المواد الادبيّة، خاطر بكلّ بساطة، ضواربها التّافهة، تخلّيه ينجّم يجيب فيها صفر و ينجح... بالطّريقة هذي، شعبنا العلمية تخرجلنا في غالبية طلبة (و ما قلتش الكل) في شكل آلات حاسبة، ما عندها حتى مخزون فكري و روحي حول الحضارة البشرية، و تعاني تصحّر مدقع في كلّ ما يتعلّق بالعلوم الانسانيّة... الوضعيّة هذي، كانت نتيجتها بالملموس في أثر الفكر التّكفيري على شبابنا، لذا نلقاو أنّو اغلب اصحاب الشّهائد العليا المتبنيين للفكر الارهابي، هم من طلبة و متخرجي الشعب العلمية، و يندر جدا فين نلقاو خريجي شعب العلوم الانسانية، من ضمن النّاس الي تتبنّى التطرّف الدّيني.... يقول القايل، آش مدخلك يا اقتصاد يا بالفلّاقي، في هالحديث.... ساهل برشا، احنا بلاد، فيها برشا بطّالة من اصحاب الشّهائد العليا، و من جملة اصحاب الشّهائد العليا العاطلين عن العمل، تعلّمنا في تونس نقولو، انّو اكبر مشكلة، هي هاك الجماعة الي عاملين فلسفة و لغات و تاريخ و جغرافيا و علم اجتماع و ادب، تعلّمنا ديما منطق، هذاكا ما نجحش باش يدخل يقرّي، اذا، هو انسان شهادتو ضاعت و ما عندنا ما نعملو بيه... احنا في تونس عندنا حوالي 45 الف عاطل عن العمل من اصحاب الشّهائد العليا في العلوم الانسانيّة، و النّاس هاذم، الي الفكرة السّائدة عليهم، هي انّهم عبء كبير على اقتصاد البلاد و ماليّتها بسبب صعوبة تشغيلهم، اصبحوا في الواقع اكبر كنز، و اكبر سلاح متوفّر لتونس لمواجهة الارهاب... احنا في تونس في حرب فكريّة مع الارهاب، صحيح، لازم وزارة الشّؤون الدّينية، تعمل على نشر الاسلام المعتدل، لكن قبل هذا، الحرب الحقيقيّة، هي حرب انارة العقول و الانفس بقيمة البشر و الحضارة البشريّة، و الحياة البشريّة و الفكر البشري، مهما كان اللّون او العرق او الدّين، الحرب الي تخلّي الشّابّ يرفض مبدئيّا الاعتداء على الآخر، و هذي حرب ما ننجحو فيها الّا بجيش من الشباب المتشبّع بالعلوم الانسانيّة... احنا العمليّة هذي انّجموا نعملوها، خاطر عندنا مخزون كبير من خرّيجي العلوم الانسانيّة العاطلين عن العمل... احنا بين 2012 و 2016، دخّلنا للوظيفة العموميّة شدّو عندكم : حوالي 110 الاف موظّف جديد، رغم العجز و التّداين، دخّلناهم، رغم انّو في الغالب زايدين عالحاجة، دخّلناهم... لو كنا فعلا نبنيو للمستقبل، لكان العجز الوحيد المحتمل في الميزانية، و التداين الوحيد المحتمل، هو لانتداب جحافل المعطلين عن العمل في الفلسفة و اللغات و التاريخ و الجغرافيا و الآداب، كنا نستغلوهم بكل الطرق، في شكل مؤطّري شباب، في شكل محاوري الشّباب في الاحياء، و في الارياف، نعملولهم عقود بتكفّل الدّولة، في رياض الاطفال؛ في المدارس، في المعاهد، في النوادي الثقافية حيث ما كانت، هذه التضحية الاقتصاديّة و الماليّة الوحيدة الي لو قدمناها بثمن غالي اليوم، نبنيو شعب عظيم غدوا اخيرا، ملحق لا علاقة بالمنشور: زوز حوايج نتمناها عليكم: #استهلك_619 #envoyez_SOS_au_85510
التهرب و الإرهاب مشكلة التوانسة، عامة الشعب من التوانسة، أنهم موش فاهمين انو الفلوس هي العامل الوحيد، في الحرب الشرسة الي تتعرضلها بلادهم، و ديارهم و قوتهم و حياتهم، و راحة بالهم على صغارهم، و اماتهم و اخواتهم و أحبابهم... الفلوس هي الاقتصاد، الفلوس هي ميزانية الدولة، هي قدرتها على توفير تجهيزات لجيشها و امنها، و تدريبهم تدريب عالي، هي قدرتها على تحسين مستوى العيش في مناطق الفقر، حيث يترعرع شيطان اليأس الذي يقود للإرهاب الدموي الغاشم... الاقتصاد هو خلق الثروة، و الثروة ما يخلقها الا العمل والقراية، القراية و العمل ب1000% من طاقتنا، العمل يخلق ثروة، و الثروة تخلق مواطن شغل جديدة للبطالة، و العمل و خلق الثروة هو الي يوفر أكثر ضرائب و أداءات للدولة، الضرائب و الاداءات هي الي يصرف منها الشّعب التّونسي، على صحتو و قرايتو و امنو و غيرهم... أوّلا الخدمة و ثانيا خلاص الضّرائب الواجبة علينا... و هوني عندي ما نقول لبرشا ناس... لبعض رجال الأعمال الي يخدمو في مخاخهم عالفيسك، باش ما يخلصوش الواجب عليهم، نقول : انتوما تسرقو في ارواحكم بالنهاية، لأن انهيار تونس هو نهاية تمتعكم بما انتم فيه، و تهناو، ما عندكم وين تمشيو و تفرحو، حتى لو خليتو أهل البلاء في بلاهم، باش تعيشو كلاب في بلاد الناس، و باش تعيشو مع حقيقتكم الي تعرفوها : انتم من أسباب خراب بلادكم، انتم خونة و باش تعيشو خونة و تموتو خونة... لبعض أصحاب المهن الحرة الي يخبّيو في حقيقة مداخيلهم و يخلصوا في تفاهات للفيسك، و يقبضوا ايسباس، و يعيشوا في مستوى بعيد على حقيقة مستواهم، لو يدفعوا الواجب عليهم للعيش من خيرات هذا الشعب، انتوما تسرقوا في ارواحكم بالنهاية، لأن نهاية تونس هو نهاية عيشكم الرغد، و ما عندكم فين هاربين، الأغلبية الساحقة منكم، باش تعيش في الدم و الخراب معانا، و الي باش يصير على بو و خو و أخت و ولد و أم التونسي باش يصير على اهلكم و عليكم ، مع يقينكم، أنكم من أسباب خراب بلادكم، لأنكم سرقتوا التوانسة، و عشتوا بيناتنا، و تمتعتوا بعرقنا الي قراكم و وفرلكم كياسات و امن و إدارات و صحة عمومية، و خاصة، انتوما سراق، ما فماش كلمة أخرى لوصفكم غير أنكم سراق، و خونة زادا، اكيد خونة للتاجر، الي يخدم في مخو، و يشوف في روحو مهف، يتعدى بين القطرة و القطرة، و بالطبيعة يشوف في روحو معلم كي يسرق الفيسك، تجارتكم مصيرها الكساد عندما يحل الخراب، حياتكم مصيرها الخراب عندما تنهار هذه الدولة، انتوما ناس تعيشوا بيناتنا، تتمتعوا بخيراتنا و امننا و تسرقوا فينا، انتوما عايشين في خير خاطركم في بلاد اسمها تونس، فيها دولة و إدارة و صحة و تعليم و امن و جيش، مهما كان مستواهم، هوما موجودين على قدر ما نجمنا نعملوا، و انتوما تتمتعوا بيهم، انتوما سراق، ما فماش كلمة أخرى غير أنكم سراق، و خونة زادا، اكيد خونة... المواطن، الي يقبض كراء دارو و ما يخلص حتى فرنك ضرائب، الي يبيع دارو و الا كرهبتو و ما يخلص حتى فرنك ضرائب، الي يشري سلعة مهربة خاطرها ارخص، و يعبي ايصونص ليبيا و الجزائر خاطرهم ارخص، و يدفع رشوة باش يقضي امورو، تخديم المخ هايل و تعدي بيه في امورك؟ أي و الفلوس الي مشات لجيب المهربين و انت تمتعت بيها نهارين و ضاعت عالميزانية، منين باش نجيبوها حسب رايك؟ ماهي زيادة في أسعار السلع المدعمة و الكهرباء و الماء و غيرهم؟ ماهو سبيطارات في حالة مزرية، و تعليم تاعب لصغارك و غياب الأمن و الجيش المدربين و المجهزين لحمايتك... و بالنهاية مزيد من الفقر و الحقد، الي يخلق مجرمة و أرهابيين... للشباب، الي يفكر بمنطق "ما عندي ما نخسر"، والله نأكدلكم أنكم لمّا تكتشفو أنّو خسارة أبسط مقومات الحياة لاهلكم و احبتكم، هي أعظم الخسائر، الشباب هو شعور بالقوة، لا شيئ غير القوة، لكنه شعور زائف لا ندرك تفاهته إلا بمرور الزمن، للسياسيين الي مرّوا على تونس من 2011 الى اليوم، راهي حلمتنا ضاعت، و مشكلتنا انو حلمنا و انتوما بعتولنا الحلمة في حملاتكم الانتخابية البرلمانية و التأسيسية و الرئاسية و البلدية، و اذا ما حققتوش وعودكم معناها انتم فشلتو، ما عندكم حتى عذر، لا ظروف امنية لا اضرابات لا مشاحنات سياسية لا ادارة ثقيلة لا دولة عميقة، لما اعطيتونا وعودكم المتتالية، كنتو تعرفو الشي هذا، و ماكمش داخلين تحكمو في الشعب السويسري، يعني عدم تحقيق الوعود معناها فشلتو، لا شي اخر، و خيبة الامل الشعبية في السياسيين سببها فشلكم هذا... و صدقوني، الي خدم مخو على مصلحتو قبل مصلحة تونس،باش يتحاسب بطريقة او بأخرى باش يتحاسب، الدنيا هكا، الطبيعة تكره الحوايج المعوجة و الحساب جاي بطريقة او بأخرى و لابد لكل بشر انو يخلص اخطاؤو بطريقة او اخرى... للشرفاء من هذا الشعب سواء رجال أعمال أو أصحاب مهن حرة أو تجار أو مواطنين أو غيرهم، إياكم و ثقافة "هوكا الناس الكل تسرق" إياكم و ثقافة "الحوتة خامرة من راسها" إياكم و ثقافة الحمقى الذين لا يرون في هذه الدولة إلا عيوبها، العيوب موجودة و كثيرة، لكن لإصلاحها يجب أولا الحفاظ على هذا الوطن، و الحفاظ على بلادنا يبدأ بالاخلاص في العمل مهما كانت العيوب الآنية... كل واحد فينا يبدأ بروحو، و الخونة مصيرهم مزبلة التاريخ... على خير يا توانسة
رئيس الحكومة. و جرّاح قلب بالمستشفى العسكري. رجاءا ارحموا بلادكم من الاشاعات، الاعمار بيد الله، ربي يحمي تونس، و يطول في عمر كل رموزها خاصة في هذا الظرف الصعيب... ارحمو بلادكم من الاشاعات، ارحمو بلادنا من التخويف... مهما يقدر ربي، تونس ما تاقفش ما اتطيحش، تونس مرت بأزمات اعنف الف مرة، و ما طاحتش، البلاد هذي ما اتطيحش... صدقوني ما اتطيحش... فقط نرحمو بلادنا من الإشاعات
حالة عادية الى جراثيم الدم و الخراب : تنجمو تعملو مجهودكم باش تضربولنا عالطيارة ( الستاتي كان فيه كلام بذيء بدلتو، آسف على البذاءة، لا ارى طريقة اخرى للحديث مع جراثيم الدم)
اللي تهمو تونس يتوقف عن الكتابة على فسيبوك الآن إلى حين انتهاء العمليات الأمنية الجارية... 99 بالمائة مما ينشر كذب... رجاءا، انتظروا وضوح الرؤية حول نتائج العمليتين الغادرتين، لا تنشروا الهلع، رجاء لا تكتبوا اي معلومة لا تصدر عن وزارة الداخلية التونسية.. لا تنقلوا اي معلومة حتى ولو كانت صادرة عن مؤسسة إعلامية تونسية
خبيّر باهي ليلة العيد ❤ الدولة ستمنح المبالغ التي سيتم جمعها في شكل اداءات على sms الزكاة في شكل دعم من وزارة الشؤون الاجتماعية الى الجمعية الوطنية لقرى الاطفال SOS. هذي بشرى باهية نتمنى تنحي اي تبرّم او غضب من العملية. 1700 مليم زكاة و الباقي اعتبروه صدقة بالنسبة لمن يريد الجانب الديني او اعتبروا كل المبلغ تبرع انساني بالنسبة لغيرهم. #Envoyez_SOS_au_85510
ان شاء الله عيد مبروك لكل تونسي و تونسية في داخل الجمهورية و في كل مكان في العالم. ربي يحفظ بلادنا و يحميها و يحمي كل تونسي و تونسية. شكرا لكل من اعطى من وقته لهذه الصفحة #envoyez_SOS_au_85510
السلام عليكم بايت مجمّر شكون الحكومات الي صرفت مداخيل بيع اتّصالات تونس اليوم باش نحكيو على موضوع كثر عليه الحديث من بعد الثّورة... و الموضوع هذا هو، فلوس بيع 35% من راس مال اتّصالات تونس، قدّاش بقى منهم قبل هروب بن علي، و قدّاش استهلكت منهم كلّ حكومة من الحكومات الي تعاقبت بعد الثّورة... نبداو بالسّاس كالعادة، في آخر 2005، تونس قررّت باش تبيع 35% من راس مال شركة اتّصالات تونس، هذي شركة، كانت تملكها الدّولة بنسبة 100%، و بهدف خوصصتها، و تعصيرها، و توفير موارد لميزانيّة الدّولة، تقرر بيع 35% من راس مالها لشريك اجنبي، و الشّريك الي ربح طلب العروض في اوائل 2006، هو مجمع دبي للأتّصالات، و المجمع هذا، صبّ لتونس وقتها 2300 مليون دولار، يعني حوالي 3095 مليار من ملّيماتنا... آش عملنا بالفلوس؟ السّاعة في عام 2006، أي في نفس العام الّي تصبّت فيه الفلوس، خلّصنا حوالي 312 مليون دولار من ديوننا القديمة، و فضّلنا العام هذاكا 1988 مليون دولار في حساب الحكومة بالبنك المركزي... و كي نقولو فضّلنا، معناها فلوس موجودين في حساب بإسم الحكومة، و أهوكم غادي على ما ياتي، كان تغصرت تجبد منهم.... عبارة بو عايلة، جاتو تفتوفة، خبّاها في البانكا، و واصل يعيش حياتو قد امكانيّاتو العاديّة، و كان استحقّت يجبد منهم حويجة.... من عام 2007 حتلى لعام 2010، حكومات بن علي، صرفت 374 مليون دولار من هاك ال1988 مليون دولار الي خبّيناهم، أي بمعدّل استعمال سنوي بحوالي 93 مليون دولار في العام... و في آخر 2010، الحساب بقى فيه 1616 مليون دولار جات الثّورة، و حكومة السيّد الباجي قايد السّبسي، لقات في الحساب 1616 مليون دولار، كملت عامها، و تصرّفت بالموجود عامتها، و ما مسّتش هاك التّفتوفة... عام 2012، بدأ عهد الترويكا، حكومة السيّد حمّادي الجبالي، كيف كيف لقات في الحساب 1616 مليون دولار، صرفت منهم 333 مليون دولار، أي حوالي 516 مليار من ملّيماتنا، و بالدّولار، الحساب بقى فيه 1283 مليون دولار... عام 2013، عهد الترويكا 2، حكومة السيّد علي العريّض، لقات المبلغ الي خلّاتهولها حكومة السيّد حمّادي الجبالي، أي 1283 مليون دولار، صرفت منهم 754 مليون دولار، أي حوالي 1241 مليار من ملّيماتنا، و بالدّولار، الحساب بقى فيه 529 مليون دولار... عام 2014، جات حكومة السيّد المهدي جمعة، لقات المبلغ الي خلّاتهولها حكومة السيّد علي لعريّض، أي 529 مليون دولار، صرفت منهم 330 مليون دولار، أي حوالي 614 مليار من ملّيماتنا، و بالدّولار، الحساب بقى فيه 199 مليون دولار... عام 2015، جات حكومة السيّد الحبيب الصّيد، لقات المبلغ الي خلّاتهولها حكومة السيّد المهدي جمعة، أي 199 مليون دولار، تعدّى عام 2015، و حكومة سي الحبيب الصّيد ما دارتش بهاك التّفتوفة، و اوّل عام منذ الثّورة، الحساب ما تمسّش في عام كامل، و بقى فيه نفس مبلغ الي فضل من عام 2014، أي حوالي 199 مليون دولار. لكن ما جاء مارس 2016، إلا و حكومة حبيب الصيد كملت صرفت هاك ال199 مليون دولار الباقية... و هكا خرج الصابون نظيف مخّ الهدرة: قبل الثّورة، مداخيل اتّصالات تونس كان فاضلنّا منهم 1616 مليون دولار، حكومات الترويكا صرفت منهم، 1087 مليون دولار، أي حوالي 1855 مليار من مليماتنا زادت حكومة المهدي جمعة صرفت منهم 330 مليون دولار، أي حوالي 614 مليار من ملّيماتنا.... حكومة الحبيب الصّيد كملت صرفت البقية... المشكلة ماهياش في طريقة صرفانهم، خاطرهم بكل بساطة، دخلو في موارد ميزانية الدولة عامتها، و تصرفو كيما تتصرف باقي الموارد، المشكلة هي فاش تصرفو، احنا بعد الثورة، اكثر حوايج زاد مصروفنا فيها هي مصاريف التصرف و التمخميخ، يعني زيادات شهاري ال600 الف موظف في القطاع العام، دعم، مصاريف ادارة.... و لو هالفلوس صرفناهم في التمخميخ، فعبارة واحد باع دارو، و في بقعة يستعمل فلوسها في حاجة تدوملو و تنفعو في المستقبل، دخل بيهم لمطعم و مشى يتشغلع بيهم في الوتلا.... اخيرا، إلي استنتج من المقال هذا انو بن علي تصرف بطريقة احسن من تصرف حكومات بعد الثورة، نحب نقلو، انو الهدف من المقال كان تحويل النقاش حول الموضوع من كلام في المطلق، إلى نقاش موضوعي بالأرقام، لكن... ميسالش هات نقارنو: * لما قلت انو المعدل السنوي لصرف هذه المداخيل في عهد بن علي كان في حدود 93.5 مليون دولار سنويا، ما خذيت في الاعتبار كان المصاريف في تونس في الفترة 2007-2010، يعني اذا نضيفولهم حوالي 312 مليون دولار تسديد ديون، يصبح معدل الصرف السنوي من 2006 إلى 2010، في حدود 137 مليون دولار سنويا، هذا اش صرف بن علي... * نجيو لحكومات الثورة، خلال الفترة 2011 إلى 2016، صرفنا حوالي 270 مليون دولار كمعدل سنوي... اوكي بعد الثورة صرفنا اكثر، آما بالشوية عاد، ساهل برشا التبجح بالتصرف السليم في موارد الدولة لما تقمع اي بطّال والديه صرفو عليه دم قلوبهم باش قرّاووه و مبعد يلقى روحو في القهوة، ساهل برشا التبجح بالتصرف السليم في موارد الدولة لما تقمع اي زوّالي يخرج من قريتو نفط و فسفاط و هو ماعندوش ماء في دارو و لا مستشفى و لا وسائل نقل... ساهل برشا التبجح بالتصرف السليم في موارد الدولة لما تقمع اي تحرك يطالب بحد أدنى من المساواة بين الجيهات، ساهل برشا التبجح بالتصرف السليم في موارد الدولة لما تقمع اي صوت معارض لسياساتك الاقتصادية... سااااهل برشا وقتها تقديم ميزانية متوازنة، و الحفاظ على مستوى دين عمومي معقول و تحقيق نسب نمو هامّة خاصة مادام القمع يخليك تصرف ثمار النمو على كيفك و ما تظهّر كان الإنجازات و تخلي المآسي مغطية في طابق مستور يتعفّن حتى ينفجر في وجهك و يحرقك... الثورة، إلي جابت فعلا برشا مشاكل، الثورة هذي غذّاتها سياسات بن علي، و إلي متحسّر على بن علي، نأكّدلو، انو الثورة لو ما صارتش في 2011 كانت باش تصير بعدها عاجلا أم آجلا، و كل عام تأخير، كان باش يأدي لثورة أعنف و أكثر خراب على تونس... كيف كيف زادا، ساهل برشا التبجح بالتصرف السليم في موارد الدولة لما ما يكونش عندك آلاف الاعتصامات و الاحتجاجات و المطالب الاجتماعية بقطع الطرق و الإضرابات، ساهل برشا التبجح بالتصرف السليم في موارد الدولة لما ما يكونش عندك إنتاج متوقف للنفط و الفسفاط لسنوات متتالية، ساهل برشا التبجح بالتصرف السليم في موارد الدولة لما ما يكونش عندك حرب على كل مشروع ميزانية دولة، و مراكز قوى تجذب كل حد ليه، و معارضة تمسح بيك القاعة سواء عملت الصحيح أو الغالط... الخلاصة، المقارنة ما تعني شي، لأن الظروف غير الظروف، و إلي متقلق من مشاكل الثورة، نأكدلو، انها كانت باش تصير عاجلا ام آجلا...و انو لو تأخرت لكنّا نعاني في معاناة اتعس من حالنا اليوم بالف مرة... الثورة ماهي الا مرحلة لا مفر منها في تاريخ بلادنا، جابت مشاكل، و جابت أيضا و خاصة خوف الحاكم من المحكوم، و الحق في محاسبة الحاكم، و طرد الحاكم الفاشل بالانتخابات، الثورة جابت الحق في التعبير (و الصفحة هذي من نتائج الثورة)، الحق في التعبير إلي بدوره يؤدي إلى فضح الفاشل، و إلى الحث على الإصلاح... البكاء و العويل ساهل، لكنو ما يغيّر شيء، بل يؤدي إلى تعفّن الأوضاع اكثر، لذا إلي يحب بلادو و يحب اهلو و صغيراتو، يخدم بضمير، يحاول يصلّح إلي يقدر من جيهتو، باش نخلّيو بلاد للاجيال القادمة... الباقي مجرد تضييع وقت شاهية يا توانسة... للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2016، يلقاهم في موقع الينك المركزي... و النشريةالإحصائية للبنكالمركزي (عدد أكتوبر 2016) باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي)

Subsets and Splits

No community queries yet

The top public SQL queries from the community will appear here once available.